ޗެޕްޓާ 1: ރާވެރިބޭގެ ދަރި\nރާވެރިބެއެއްގެ ދަރިއަކު ވާން ޖެހޭނީ ރާވެރިޔަކަށެވެ. ރުއް ރާކޮށްގެން ރާ ބާލަން އެނގެން ޖެހޭނެ އެވެ. ދެ އުނބާއި ތިން އުނބު އެއްކޮށްގެން ރާބަނދި ބަންނާނޭ ގޮތް ވެސް އެނގެން ޖެހޭނެ އެވެ. އޭގައި ރުކަށް ފެން ގެންގޮސް ރުކުން ރާ ބާލަން އެނގެން ޖެހޭނެ އެވެ. ރާވަޅިއެއް ހަނުލާނޭ ގޮތާއި އެއިން އެތްމަންނާނޭ ގޮތް ވެސް ފިސާރި ރަނގަޅަށް އެނގެން ޖެހޭނެ އެވެ.\nނަމަވެސް ހުސެންފުތުބޭގެ ހިތާމަ އަކީ އަދި ބަދުނަސީބަކީ އެފަދަ ދަރިއެއް އޭނާގެ ނެތް ކަމެވެ. މާތް ރަސްކަލާނގެ ހުސެންފުތަށް މިންވަރުކުރެއްވީ ހަމަ އެންމެ ފިރިހެން ދަރިއެކެވެ. ދޯރާ ދީގެން އެ ސޮރެއް ބޮޑުކުރި ނަމަވެސް ރާވެރިބެއެއްގެ ހިތަކާއި އުޅުމަކާއި އަހުލާގެއް އޭނާ އަކަށް ނުލިބުނެވެ. އޭނާގެ ނަސީބަކު އެކަމެއް ނެތެވެ.\nމި ހިތާމައިން މިންޖުކޮށް، ދެ ވަނަ ފިރިހެން ދަރިއަކު ދެއްވާތޯ ހުސެންފުތު ނުކުރާކަށް ދުޢާއެއް ވެސް ނެތެވެ. ނަމަވެސް އިރާދައިގައި އޮތް ގޮތް ބަދަލުވާނެ ހެއްޔެވެ؟ ނަދުރު ބުނެ، ގުރުބާން ކަތިލައިގެން ވެސް ވީ ކަމެއް ހަރާމެވެ. ދެން ލިބުނީ މުޅިން ވެސް އަންހެން ދަރީންނެވެ.\nދެ ވަނަ ފިރިހެން ދަރިއަކު އިރާދައިގައި ނެތްކަން ހުސެންފުތަށް އިހްސާސްވެ އެންމެފަހުން އެކަމަކުން ދެ އަތް ފޮޅައިލިއިރު ކާން ދޭން ޖެހޭ އަނގަތައް ވަނީ ގިނަވެފަ އެވެ. މާތް ރަސްކަލާގެ ދެއްވާ ނިއުމަތްތަކަށް ޝުކުރުވެރި ނުވާ މީހާ އަށް ކޯފާ ޖައްސަވަތެވެ. މިހެން ހިތަށް އަރާފައި ހުސެންފުތު ބެޔަށް ރޮވުނީ އެވެ.\n"ބައްޕަ ދެރަވާނެ ކަމެއް ނެތެވެ. އަޅުގަނޑު ވާނީ ފަހުރުވެރި ނިޔަމި އަކަށެވެ."\nރާވެރިއަކަށް ހަދަން ބޭނުންވި ފިރިހެން ދަރި މިހެން ބުނި ދުވަހު ހުސެންފުތުގެ ހިތް ފަޅައިގެން ދިޔައީ އެވެ. ފުން ހިޔާލެއްގެ ތެރެއަށް ދަމައިގެން ގޮސް ވާނުވާ ވެސް އޮޅުނީ އެވެ.\nތަންމަތިބަލިން ކަސްތޮޅު އެޅި، އަކުރެއް ފިއްޔެއް ވަކިކުރަން ނޭނގޭ މީހަކަށް ދަސްވާނީ ކޮން ނިޔަމަވެރިކަމެއް ހެއްޔެވެ؟ މިހެން ހިތަށް އަރައި ބޯ ކަހާލި ވަގުތަކާ ދިމާކޮށް ހުސެންފުތުގެ އަޖަލު ހަމަވީ އެވެ. އަތުގައި އޮތް ރާބަނދި ދޫވެގެން ގޮސް ރުކުބުޑަށް ވެއްޓި ތަޅައިގެން ދިޔައީ އެވެ.\nރާ ބާލައިގެން އަންނަ ވަގުތު ފަހަނަޅައި ގޮސް ޚަބަރެއް ނުވެގެން ހުސެންފުތަށް ވީގޮތް ބެލުމަށް ރަށުގެ މީހުން ގޮސް ރާވަލަށް ވަންއިރު އޭނާ އޮތީ ރާރުކެއްގެ ދަށަށް ވެއްޓިފަ އެވެ. ނުވަތަ ރާ ބާލަން އެރި ރުކުން ވެއްޓި ދެމިއޮތުމުގެ ޢާލަމަށް ދަތުރުކުރީ އެވެ.\nއެހެންވީމަ ބައްޕަގެ ފިޔަވަޅުމަތިން ރާރުކަކަށް ނޭރުނުކަން ނަސީބެއް ނޫން ހެއްޔެވެ؟ ހުސެންފުތުގެ ފިރިހެން ދަރި ވިސްނީ ޖެހިގެން ހުރި މީހާގެ ގާތަށް ރުޅި އަންނަ ވައްތަރަށެވެ.\n"ބަލަ، މިހިރަ ބީތާއަކާ ޖެހިގެންގޮހޭ އެބެއެއްގެ ޒަމާން އެ ދިޔައީ. ދެން މިހުރިހައި ރާރުއްތަކަށް ހަދާނޭ ގޮތް އަޅެ ކަލޭ ބުނެ ބަލަ؟،" ރާވަލުގައި ބޭއްވި ރާވެރިބޭގެ ޖަނާޒާއަށް ފަހު އޭނާގެ ފިރިހެން ދަރިއާ ދިމާލަށް މުސްކުޅިފުރައިގެ ފިރިހެނަކު ފަތިވަރު އަމުނާލީ މިހެންނެވެ.\nއެއަށް ދޭނެ ރައްދެއް ރާވެރިބޭގެ ދަރީގެ އަތަކު ނެތެވެ.\nހުސެންފުތުބޭ މާ ކުރިން ވެސް އެދިފައި އޮތް ގޮތަށް އޭނާގެ ރާރުއްތަކުގެ ބިމުގައި އޭނާ ވަޅުލައި ސަލަވާތް ކިޔެވުމަށް ފަހު އޭނާގެ އަންހެން ދަރިންނާއި ރަށުގެ އާންމުން އެމީހުންގެ ޖިފުޓިތަކަށް އެނބުރި ދިޔައީ އެވެ.\nނަމަވެސް ހުސެންފުތުބޭގެ ފިރިހެން ދަރި އެތަނުގައި މަޑުކުރީ އެވެ. ކިޔެވެލިތަކުގެ އަޑު ކެނޑި ފިޔަވަޅުތަކުގެ އަޑު ކެނޑި ރާވަލުގެ ރުއްތައް ވެސް ހުސެންފުތަށް އިހްތިރާމްއަދާކުރުމުގެ ގޮތުން އޭގެ ހަރަކާތްތައް ހުއްޓުމަކަށް ގެނައިރު އޭނާގެ ފިރިހެން ދަރި ވެސް ހުރީ ހުރިތަނުގައި ހިރިވެސް ނުލަ އެވެ.\nރާވެރިބޭ ނެތިދިއުމުން އޭނާގެ ރާރުއްތަކާ އެކު އޭނާގެ ފިރިހެން ދަރި ވެސް ހިތާމަކުރާ ކަހަލަ އެވެ. ޔަގީނަށް ވެސް ރާވެރިބޭގެ ފިރިހެން ދަރިއަށް ވުރެ ބޮޑު ހިތާމައެއް ކުރަން ޖެހިފައި ވަނީ ރާވެރިޔާގެ އެ ރުއްތަކެވެ.\n"އަހަރެމެންނާ ހަވާލުވާން އެހުރީ ކޮހެކެވެ."\nރާރުއްތައް މިހެން ބުނާ ކަހަލަ އެވެ. އެހެންޏާފަހެ، ހުސެންފުތުބޭ އެ ރުއްތައް ގެންގުޅުނުހާ ލޯބިން އެ ރުއްތައް ގެންގުޅެވޭނެ ދެ ވަނަ މީހަކު ނެތީމަ އެވެ. ރުއްތަކާ ހަވާލުވާން އެހުރީ އަތުން ފައިން އެއްވެސް މަސައްކަތެއް ކުރަން އެނގޭ އާދަމުގެ ދަރިއެއް ނޫނެވެ.\nރުއްތައް ވެސް އެ ވަރުގެ މީހަކަށް މަލާމާތްކުރާނެ ނޫންތާއެވެ. ދެން އެމީހުންގެ ފުރައްސާރަ ފެށީ އެވެ. ކުއްލިއަކަށް އެނބުރިގަތް ގަދަ ވައިރޯޅިއަކާ އެކު ރުއްތަކުގެ ފަންތައް ރުޅިއަރައިގަނެގެން ވައްވައްޖަހަން ފެށި ކަހަލަ އެވެ.\nފެންކަޅިވެފައިވާ ދެ ލޮލުން ރާވެރިބޭގެ ދަރި އެ ރުއްތަކާ ދިމާލަށް ބަލައިލި އެވެ.\n"ކަލޭ މި ތަނުން ރައްކާވާށެވެ. އެހެން ނޫނިއްޔާމު ފުރާނަ ޖަހައިގެން ގެންގޮސްފާނަމެވެ." ގަދަކޮށްލި ވައިގެ ރޯޅިތަކަށް ބައިއަތުހިފައި ރާވަލުގެ ރުއްތައް އެއްއަޑަކުން ރާވެރިބޭގެ ސޮރަށް ބިރުދައްކަން ފެށި ކަހަލަ އެވެ.\nދެން ފެނުނީ ކުރު ފިޔަވަޅުތަކެއް ނަގަމުން އޭނާ ގެއާ ދިމާލަށް ހިނގައިގަތްތަނެވެ. ބައްޕަގެ ރާރުއްތަކަށް އޭނާ އަށް ކޮށްދެވޭނެ ކަމެއް ނެތެވެ. އެހެންނޫނަސް އެ ރުއްތަކަށް އަމުދަކުން އޭނާގެ ހިތުގައި ލޯތްބެއް ވެސް ނެތެވެ. ކުޑައިރު ބައްޕަ ގަދަކަމުން ދޯރާ ދިނަސް ހަތަރެސްފައިގައި ވަރުޖެހި އަމިއްލަ އިހްތިޔާރު ލިބުނު ފަހަކުން އޭނާ ދޯރާގެ ކޯވަރެއް ވެސް ބޮއެ ނުލަ އެވެ.\nހުސެންފުތުބޭ ނެތް ދުނިޔެއެއްގައި މި ރުއްތައް ބަލަހައްޓައި އަޅާލާނެ ސާލިހު ދަރިއަކު ދެއްވުމަށް އެދި އޭނާ މާތް ރަސްކަލާނގެ ހަޒުރަތުގައި އާދޭސްކޮށް ރޮއި ހޭރި ހެދި ސަބަބަކީ ވެސް މިއީ އެވެ.\nނަމަވެސް އެ ދުޢާއެއް އިޖާބަ ނުކޮށް ހުސެންފުތުބޭގެ ރާރުކާއި އޭނާގެ ވާހަކަ ނިމުމަކަށް އައީ އެވެ. ދެން ފެށުނީ، ރާވެރިޔަކަށް ނުވި އޭނާގެ ފިރހެން ދަރީގެ ވާހަކަ އެވެ.\nއިސްމާއީލްފުތަކީ ހުވަފެނީ ދުނިޔެއެއްގައި އުޅުނު ޒުވާނެކެވެ.\n"ހުވަފެނަކީ ބިލާހެކެވެ." ދުރުވިސްނޭ ބައްޕައެއްގެ ހައިސިއްޔަތުން ހުސެންފުތުބޭ އޭނާގެ ފިރިހެން ދަރިއަށް އަބަދުވެސް ދިން ނަސޭހަތަކީ މިއީ އެވެ.\nނަމަވެސް ހުސެންފުތަކީ ފައިލަސޫފެއް ނޫނެވެ. ރާވެރިއެކެވެ. ބައްޕަގެ ބަސް އިސްމާއީލު ނޭހީ އެހެންވެގެންނެވެ. ހުވަފެނުގައި އޭނާއާ މަޢުނަވީ ފައިލަސޫފަކާ ކޮންމެ ރެއަކު ބައްދަލުވާތީ އެވެ.\nއެ މީހާ ބުނެތެވެ.\n"ކަލެ އަކީ އިޚްތިޔާރުކުރެވިފައިވާ ޒުވާނާ އެވެ. ބަނޑުއޮޑިއެއްގެ ކައްޕިތާނަކަށް ވާނޭ ޒުވާނެކެވެ. ނިއަމިކަމުގައި ކަލޭ ތަރިއެއްހެން އަރައިގެން ގޮސް އެތައް އުދަރެހެއް ކަޑައްތުކުރާނެތެވެ."\nއެ ވާހަކަ އިސްމާއީލަށް ވުރެ ބޮޑަށް ގަބޫލުކުރި ދެ ވަނަ އިންސިއެއް ވެސް ނެތެވެ. އެއަށް ފަހު އޭނާ ނިންމީ ދުވަހެއްގެ ކޮޅުން ވެސް ބައްޕަގެ ފިޔަވަޅުމަތިން ނުހިނގުމަށެވެ.\nއެއް ރުކުން ރާ ބާލައިގެން އަނެއް ރުކަށް އަރައި ރާ ބޭލުމަކީ ތަފާތު ދެ ތަޖުރިބާއެއް ނޫނެވެ. ރާ ބާލަނީ ދެ ރުކުން ކަމުގައިވީ ނަމަވެސް އެއީ ހަމަ އެއް ކަމެކެވެ. އެއް މަސައްކަތެކެވެ. ކުރަން ޖެހެނީ ހަމަ އެއް ކަމެކެވެ. އިސްމާއީލުފުތު ގަބޫލުކުރީ މިހެންނެވެ. އޭނާ އަށް ކަމުނުދިޔައީ އެގޮތެވެ.\nއެހެންވީމަ އޭނާގެ ހިތް ފުންމައިގަތީ އުދަރެހާ ދިމާލަށެވެ. އެއް އުދަރެހުން އަޖާއިބެއް ތަޖުރިބާކޮށް އަނެއް އުދަރެހުން އެއަށް ވުރެ ބޮޑު އަޖާއިބެއް ތަޖުރިބާކުރުމަށް ދަހިވެތިވެގެންނެވެ.\nދެކުނުން އެތައް މޭލެއް ދުރުގައި އޮތް އާދަޔާހިލާފު އައްޑޫ އަތޮޅަށް ފަންރިޔަލުގައި ދަތުރުކޮށް މަޝްހޫރު އައްޑޫ ބޮނޑީގެ ރަހަ ބަލާށެވެ. ސުވާދީވާގެ ފަޅު ރައްތަކުގެ ހުދު ޗާލޫވި ދޮންވެލި ތުނޑިތަކުގައި ފޭލިގެ ޖަހައިގެން ރެޔާއި ތަރިތައް ގުނާށެވެ. އެންމެ ރީތި އަންހެނުން އުޅޭ ކަމަށް މަޝްހޫރު ފުވައްމުލަކަށް ގޮސް ލޯބިވެރިއެއް ހޯދައިގެން ރެއާއި ދުވާލު އުފާކޮށް އަރާމު ހޯދާށެވެ.\nހުވަފެނުގައި ބައްދަލުވި ފައިލަސޫފި ކިޔައިދިން ވާހަކަ އަޑުއަހަމުން އިސްމާއީލު ބަލަމުން ދިޔައީ މިފަދަ އެތައް އެތައް ހުވަފެނެކެވެ. އެ ހުވަފެންތަކުގައި ކުލަ ޖެހޭނެ ކަމަށް ފައިލަސޫފި ބުންޏެވެ. ނަމަވެސް ގުރުބާނީތަކެއް ވާން ޖެހޭނެ ކަމުގެ ބިރުވެރި އިންޒާރު ވެސް ދިނެވެ.\nބައްޕަގެ މަރު އިސްމާއީލް ގަބޫލުކުރީ މި ސިލްސިލާގެ އެންމެ ފުރަތަމަ ގުރުބާނީގެ ގޮތުގަ އެވެ. އެއަށް ފަހު އޭނާގެ ކުރިމަތީގައި އޮތީ ބައްޕަގެ ރުއްދަނޑެވެ. ނިއަމިއަކަށް ވުމުގެ އަޒުމުގައި ބައްޕަގެ އެންމެ އަގުބޮޑު ތަރިކަ ވެސް ގުރުބާންކޮށްލަންވީތޯ އެވެ؟ އާއިލާގައި ހަގަށް ތިބި އަންހެން ކޮއްކޮމެންގެ ބޮލަށް ރުއްދަނޑު ޖަހާލާފައި އެމީހުން ދޫކޮށް ފުރައިގެން ގޮސް އުދަރެހުން އޮބައި ގެއްލެންވީ ތޯ އެވެ؟\nއިސްމާއީލަށް ހިތާހިތާ ކުރެވުނު ކުރެވުނު ސުވާލަކީ މިއީ އެވެ. ނަމަވެސް ފުރައިގެން ވެސް ދާނީ ވަކި ކޮންތާކަށް ހެއްޔެވެ؟ ފުރައިގެން ދާނީ ކޯއްޗެއްގައި ހެއްޔެވެ؟ އެންމެ ކުޑަމިނުން ބޮއްކުރާގަނޑެއް ވެސް ނެތެވެ.\nމިހެން ހިތަށް އަރައި، އެނދަށް އަރައި ނިދިބޮޅަކަށް އޭނާ ވެއްޓިގަތީ އެވެ. ދެން ބައްދަލުވީ ފައިލަސޫފާ އެވެ.\n"ހަޔާތުގެ ދަތުރަށް ތިބާ ތައްޔާރު ހެއްޔެވެ؟،" ބުއްދިވެރިޔާ ސުވާލުކުރި އެވެ.\n"ހުވަފެނަކީ ބިލާހެކެވެ،" އިސްމާއީލުގެ ހިތަށް އެރީ ބައްޕަ ދިން ނަސޭހަތެވެ.\n"ހަޔާތުގެ ދަތުރަށް ތިބާ ތައްޔާރު ހެއްޔެވެ،" އެމީހާ އަނެއްކާވެސް އެއްސެވެ.\n"އަނެއްކާ މަގޭ ފުރާނަ ގެންދަވަނީ ތޯއްޗެވެ،" އިސްމާއީލުގެ ހިތަށް ވެރިވީ ބިރުވެރިކަމެކެވެ.\n"ހަޔާތުގެ ދަތުރަށް ތިބާ ތައްޔާރު ހެއްޔެވެ؟،" އަނެއްކާވެސް ބުއްދިވެރިޔާގެ ހަމަ އެ ސުވާލެވެ.\n"އާއެކެވެ. އަހަރެން ތައްޔާރެވެ،" އެންމެފަހުން އިސްމާއީލުފުތަށް ބުނެލެވުނެވެ.\nއޭރު ހާ ގޮވައިފި އެވެ. ފުންމައިގެން ތެދުވި ގޮތަށް އިސްމާއީލު ދުއްވައިގަތީ އޮޑިހަރުގެއާ ދިމާލަށެވެ. އިސްމާއީލަކީ ފަތިހުގެ ބަންގީގެ އަޑަށް އަދި ހާލާއި ދުނިޔޭގެ ދިރުމުގައިވީ އަޑަކަށް މީގެ ކުރިއަކުން މިގޮތަށް ހޭލެވުނު މީހެއް ނޫނެވެ.\nއެހެންވީމަ އެކަންވީ ޚުދު އިސްމާއީލުފުތު ވެސް ހައިރާންކޮށްލި ކަމަކަށެވެ. މާނައެއް ފޮރުވިފައި އޮތް ކަމަކަށެވެ. އަދި ހުވަފެނުން ބައްދަލުވި ފައިލަސޫފި ދެއްކި ވާހަކަ ކުރިއަށް ވުރެ ބޮޑަށް ގަބޫލުކުރަން ފަސޭހަ ވެސް ވި ކަމަކަށެވެ. އަމިއްލަ ނަފުސަށް އޮތް އިތުބާރު ވެސް ކުއްލިއަކަށް ބޮޑުވެގެން ދިޔައެވެ.\nބޯޖެހިތާ ނަގޫ ޖަހާފައި ގޮސް އިސްމާއީލު ހުއްޓުނީ ރަށުގެ މާވަޑިކަލޭގެ ކުރި މައްޗަށެވެ. އިސްމާއީލު ބޭނުމީ އެތަނުން ދޯންޏެކެވެ.\n"ދަރިފުޅާ ތިޔާއައީ އަދި ތިޔާހާ ފަސޭހައިން ކުރެވެން ހުންނާ ޒާތުގެ ކަންކަމެއް ނޫނޭ އިނގޭތޯ،" މާވަޑިކަލޭގެ ރައިވެރިބޭގެ ދަރިއާ ވާހަކަ ދެއްކީ ނުވިސްނޭ ކުޑަ ކުއްޖަކަށް ވެސް އެއްޗެއް ވިސްނައިދޭން އުޅޭ ރާގުގަ އެވެ.\n"އެހެން ނޫނަސް ބޭބެގެ އަތަކު ދޯންޏެއް ކީއްކުރަން ބޮއްކުރާގަނޑެއް ވެސް ނެތެވެ. ބޭބެމެން މިއީ ވެރިންނަށް އޮނޑި ބަންނަން ތިބި ނިކަމެތީންނެވެ."\nމިހެން ބުނެފައި މާވަޑިކަލޭގެ އޭނާގެ އެހީތެރިން ގޮވައިގެން އެމީހުންގެ މަސައްކަތަށް އެނބުރިގެންފިއެވެ.\nއޭރު ސައުދާގަރަކު މާވަޑިގެއާ ދިމާލަށް އޭނާގެ ދެ ތިން އެހީތެރިންނާ އެކު ހިނގާފައި އަންނަ މަންޒަރު ފެނެ އެވެ. އެ ސައުދާގަރު ފެނުމުން މާވަޑިކަލޭގެ އަނެއްކާވެސް މަސައްކަތް މެދުކަނޑާލާފައި އެދިމާލަށް ހިނގައިގަތެވެ.\nއޭނާ ގޮސް މަރުހަބާ އެކީ ސައުދާގަރަކީ މުޅި އަތޮޅަށް މަޝްހޫރު މޫސާކަލޭފާނެވެ. ހައިބަތު ބޮޑު، ނުފޫޒު ވެސް އެހާމެ ގަދަ ބޭފުޅެކެވެ. އޭނާގެ އަތުގައި ހަތަރު ބަނޑުއޮޑި އޮވެ އެވެ.\nމާވަޑިކަލޭގެ ހަރުގޭގައި ބަންނަމުން އެ ގެންދާ އޮޑިއަކީ މި ސައުދާގަރުގެ ފަސް ވަނަ ބަނޑުއޮޑިކަން އިސްމާއީލަށް އެނގުނީ އޭނާ އެތަނަށް ވަޑައިގެން މާވަޑިކަލޭގެއާ ވާހަކަ ދައްކައި އޮޑީގެ މަސައްކަތް ކުރިއަށް ދާ ގޮތާ ބެހޭ ގޮތުން ސުވާލުކޮށް އޮޅުންފިލުވަން ފެށުމުންނެވެ. މާވަޑިކަލޭގެ ވެސް ބުނިފަދައިން އޭނާ ހީވަނީ އެ ސައުދާގަރުގެ ނިކަމެތި އަޅެއްހެންނެވެ.\nމޫސާ ކަލޭފާނު އެނބުރި ވަޑައިގަތުމުން މާވަޑިކަލޭގެ އަނެއްކާވެސް އިސްމާއީލަށް ވަގުތުކޮޅެއް ދިނުމަށް އޭނާ ހުރި ދިމާލަށް ދިޔަ އެވެ. ނަމަވެސް އޭރަކު އިސްމާއީލެއް އެތާކު ނެތެވެ. އޭނާ ދުވެފައި އެގެން ދަނީ ސައުދާގަރު މޫސާކަލޭފާނާ ދިމާލަށެވެ.\nމޫސާކަލޭފާނާ އެކުގައި ތިބި ދެ އެހީތެރިން އިސްމާއީލް އަށް ހުރަސް އަޅައި އެމީހުންގެ އުރަތަކުން ކަޑިތައް ދަމައި ސައުދާގަރުގެ ހިމާޔަތަށް ހުށިޔާރުކަމާ އެކު އެތުރިގަތެވެ. އެމީހުންގެ ކަނޑިތައް ތިރިކޮށް އަލުން އުރައަށް ލައި ފޮރުވީ މޫސާކަލޭފާނު އަތުން ކޮށްލި އިޝާރާތަކަށެވެ. އޭރު އިސްމާއީލުފުތު އިނީ އޭނާގެ ދެ ކަކޫ މައްޗަށް ތިރިވެ އެވެ.\nއެއަށް ފަހު އޭނާ ކިޔައިދޭން ފެށީ ކަންހުރި ގޮތުގެ ވާހަކަ އެވެ. ހުވަފެނަކާއި ފައިލަސޫފެއްގެ ވާހަކަ އެވެ. ނަމަވެސް އިސްމާއީލުފުތަކީ ކޮހެއް ކަމަށް ނިންމައި ހިނިގަނޑެއް ޖަހާލާފައި ސައުދާގަރާއި އޭނާގެ ދެ އެހީތެރިން ރަށު ތެރެއަށް ހިނގައިގަތީ އެވެ.\n"އަޅުގަނޑުގެ ބައްޕަގެ ހުރިހާ މުދަލެއް ގެންދަވާށެވެ. އެކަމަކު އަޅުގަނޑަށް ނަވެއް ދެއްވާށެވެ. އާދޭހެވެ،" އިސްމާއީލުފުތު އޭނާގެ މުޅި ދިރިއުޅުން އަތްމައްޗަށް ލައި ސައުދާގަރަށް ދިއްކޮށްލި އެވެ.\nސައުދާގަރު އަނެއްކާވެސް އިސްމާއީލާ ދިމާލަށް އެނބުރުނެވެ. ހުށަހެޅުމަށް ޝައުގުވެރިވެގެން ކަމެއް ނުވަތަ ރާވެރިބޭގެ ސޮރުގެ ބޮލުގައި ނެތް ވިސްނުން އޭނާ އަށް ވިސްނައިދޭން ކަމެއް ނޭނގުނެވެ.\n"އެކޮއި ތިޔާއީ ރާވެރިބެއެއްގެ ދަރިއަކަށްވީ ހިނދު އަހަރެން ކަހަލަ ބޮނޑުންގެ މީހަކު ޝައުގުވެރިވާވަރުގެ ކޮން އެއްޗެއްތޯ ބައްޕަގެ މުދާވެރިކަމުގައި ވަނީ؟،" މޫސާކަލޭފާނު ސުވާލުކުރެއްވީ އޭނާ އާއި ރާވެރިބޭގެ ދަރިއާ ދެމެދު އޮތް ތަފާތު ހަނދާންކޮށް ދެމުންނެވެ.\n"އެއީ ބައްޕަގެ ރާރުއް ދަނޑެވެ،" ހަމަޖެހިލައިގެން ހުރި އިސްމާއީލުފުތު ޖެހިލުމެއް ނެތި ބުނެލި އެވެ.\nއެ ޖަވާބަށް ސައުދާގަރުގެ ދެ އެހީތެރިން ޗަކަޗަކަލާފައި ހީގަތެވެ. ނަމަވެސް ސައުދާގަރަކަށް ނުހެވުނެވެ. ބަދަލުގައި އޭނާވީ ހައިރާނެވެ. ކުރިމަތީގައި ހުއްޓިހުރި ޒުވާނާގެ މޮޔަކަމޭ ހިތަށް އަރަ އެވެ.\nވާނީ ވެސް އެހެން ނޫން ތޯ އެވެ؟ ރަނާއި ރިހިން އަގުކިޔާ ބަނޑުއޮޑިއަކާ ރާރުކަކާ އެއްވަރުކުރާނީ ކިހިނެތްތޯ އެވެ؟ އަނެއްކޮޅުން ރާވެރިއެއްގެ ދަރިއަކަށްވެ ހުރެ ވެސް ރާރުކެއްގެ އުމުރު މި ބީތާ އަށް ނޭނގެނީތާއޭ ސައުދާގަރުގެ ހިތަށް އަރައި ދެރަވީ އެވެ.\nއެބުނާހެން އިސްމާއީލުފުތުގެ ބައްޕަގެ މަރަށް ސާޅީސް ވެސް ނުވަނީސް އެ ރާރުއް ދަނޑުގެ ގިނަ ރުއްތަކުގެ ބޭނުން ކެނޑިގެން ހިނގައިދާނެއެއް ނޫން ހެއްޔެވެ؟\nނަމަވެސް ރާވެރިބޭގެ ސޮރު ދެން ކިޔައިދިން ވާހަކަ އަކީ ސައުދާގަރާއި އޭނާގެ އެހީތެރިން ވެސް ކޮސްކޮށްލި ވަރުގެ ވާހަކަ އެކެވެ. އެ ވާހަކަ އަޑުއެހުމަށް ފަހު އިސްމާއީލުފުތަށް އޮޑިއެއް ދޭން ސައުދާގަރު ވަގުތުން އެއްބަސްވެއްޖެ އެވެ. އަދި ކުރިއަށް އޮތް ދުވަހުގެ އިރާ އެކު އިސްމާއީލުފުތުގެ އޮޑި އޭނާއާ ހަވާލުކުރުމަށް އަމުރުކޮށް ސައުދާގަރު އޭނާގެ އެހީތެރިން ގޮވައިގެން ރަށު ތެރެއަށް ވަދެގެން ހިނގައްޖެ އެވެ.\nއެންމެފަހުން ހިތްހަމަޖެހުމުގެ ނޭވާއެއް ދޫކޮށްލެވުނަސް އިސްމާއީލުފުތު ހުރީ ފާޑަކަށެވެ. ސައުދާގަރަށް އޭނާ އޮޅުވާލި އޮޅުވާލުން ކޮންމެވެސް ދުވަހަކުން ފަޅާ އަރާނެ ތީ އާއި ބައްޕަގެ މުދާވެރިކަމުން އަމިއްލަ ދެފައި މައްޗަށް ތެދުވާން ޖެހުނީތީ އެވެ. ނުވަތަ ބައްޕަގެ މުދާ ވިއްކާލައިގެން އަމިއްލަ ހުވަފެން ހަގީގަތަށް ހެދުމުގެ ދަތުރު ފަށަން ޖެހުނީތީ އެވެ.\nއުމުރު ދުވަހު ބައްޕަ ލޯބިން ގެންގުޅުނު ރާރުކުގެ ދަނޑު ވިޔަފާރިވެރިއަކަށް ވިއްކާލާފައި އަމިއްލަ އެދުން ކުރިއަށް ނެރެވުނީމަ އިސްމާއީލުފުތު ހުރީ ފާޑަކަށް ލަދު ވެސް ގަނެފަ އެވެ.\nނަމަވެސް އޭނާގެ އަތުގައި އޮތީ ވެސް ދެން ކޮން އިތުރު އިހްތިޔާރެއް ތޯ އެވެ؟ އެ ރުއްތަކުން ރާ ބާލާނެ ގޮތާއި ދެން ހުރި ރުއްތައް ރާކުރާނެ ގޮތެއް ވެސް އޭނާ އަކަށް އެނގެނީކީއެއް ނޫންވިއްޔާއެވެ. އަނެއްކޮޅުން އާއިލާގެ އެންމެ ދޮށްޓަށް ހުރެ ދެން ތިބި ކޮއްކޮމެންނަށް ވެސް ކަމެއް ކޮށްދޭން ޖެހޭނެ ނޫން ހެއްޔެވެ؟\nނަމަވެސް ހަގީގަތަކީ އިސްމާއީލުފުތަށް ވެސް ކާން ދެނީ އޭނާގެ އަންހެން ކޮއްކޮމެން ކަމެވެ. ހުސެންފުތުބެޔަށް އެ ކުދިން ނަސީބަކަށް ނުވިޔަސް މި އަންހެން ހަ ކޮއްކޮ ވީ އިސްމާއީލުފުތުގެ އެންމެ ބޮޑު ނަސީބަށެވެ. ނަމަވެސް މުއްފަތުކެއުމުން ބަނޑުފުރާލައިގެން އުމުރު ދުވަސް ދުއްވާލާ މީހަކަށް ވާން ހިތް ނޭދޭތީ ބައްޕަގެ ތަރިކަ މުދާ ވެސް އިސްމާއީލުފުތު އެންމެފަހުން ގުރުބާންކޮށްލީ އެވެ.\nއެކަމަކު އޭނާގެ ހިތުގައި އޭރު އެހެން އަޒުމެއް ވެސް އޮތެވެ. އަމިއްލަ ފައި މައްޗަށް ތެދުވެ އާއިލާ ވެސް ކޮޅަށް ޖަހައި ބައްޕަހާ ހީވާގި، މުރާލި މީހަކަށް ވުމުގެ އަޒުމެވެ. ބައްޕަ އުމުރު ދުވަހު ދެކުނު ހުވަފެން ވެސް ހަގީގަތަކަށް ހަދައި ބައްޕަގެ ރާރުކުގެ ދަނޑުގައި ތާ އަބަދަށް ރާ ލިބޭ ރުއްތަކެއް އިންދުމަކީ ވެސް އިސްމާއީލުފުތުގެ އަޒުމެކެވެ.\nފަހަރެއްގައި ނިއަމިކަން ދަސްކޮށް ކައްޕިތާނަކަށް ވުމުގެ ހުވަފެން އޭނާ ދެކުނީ ވެސް ބައްޕަގެ އެ ހުވަފެން ހަގީގަތަކަށް ހެދުމަށެވެ. ރާ ހުސްނުވާ ރާރުއްތަކެއް މާ އުތުރުގައި އޮތް ރަށެއްގައި ވާ ކަމުގެ ވާހަކަ އެ ބައްޕަ އަބަދުވެސް އިސްމާއީލުފުތަށް ކިޔައިދިނެވެ. ނަމަވެސް ބައްޕަގެ އެ ވާހަކަ އަށް މާ ބޮޑު ސަމާލުކަމެއް ނުދެވުނީ ނުވަތަ ބައްޕަގެ އެ ހުވަފެން ހަގީގަތަށް ހަދައިދޭނެ ވާހަކަ އާއި ނިއަމިކަން ދަސްކޮށް ކުޅަދާނަ ކައްޕިތާނަކަށް ވާނޭ ވާހަކަ ބައްޕަ އަށް ކިޔައި ނުދެވުނީ ފަހަރެއްގައި ހިސާބަށް ވުރެ ކަންނެތްވީމަ އެވެ.\nނުވަތަ އެ ވާހަކައެއް ފަށަން އުޅޭއިރަށް "ހުވަފެނަކީ ބިލާހެކޭ" ބުނެ ބައްޕަ ނަގައިދިން ފޫހި ފިލާވަޅަކާ ޖެހިގެންނެވެ.\nނަމަވެސް މިހާރު އޭނާ އެހުރީ ދެ ފައި މައްޗަށް ތެދުވެ އެވެ. ދަތުރަށް ތައްޔާރުވެގެންނެވެ. އެންމެ ދެކުނުގައި އޮތް ސުވާދީވާގެ ރަށްތަކަށް ދާން ހިތް އެދި ގޮވިޔަސް އޭނާ އެންމެފަހުން އެހީ ފައިލަސޫފީގެ ވާހަކަ އެވެ. ފައިލަސޫފީގެ ސަމުގާ އިން ދެއްކީ އުތުރުން އެތައް މޭލެއް ދުރުގައި އޮތް މަލިކެވެ.\nހުސްނުވާ ރާ ލިބޭ ރުއްތަކަށް މަޝްހޫރު މަލިކެވެ.\nމަލިކުގައި އޭނާ އަށް އިންތިޒާރުކުރަމުން ދަނީ ތާއަބަދަށް ރާ ލިބޭ ރުއްތަކުން ފުރިފައިވާ ދަނޑުތައް އެކަންޏެއް ވެސް ނޫނެވެ. ހަޔާތުގެ ބައިވެރިޔާ ވެސް ހަނާ އަޅަމުން އެ ގެންދަނީ މަލިކުގެ ގޮނޑުދޮށުންނެވެ. ފައިލަސޫފި ކިޔައިދިން ވާހަކައަކީ މިއެވެ.\n"އަނެއްކާ މި ހުވަފެން ހަގީގަތަކަށް ވާނެ ހެއްޔެވެ؟"\nމި ހިޔާލުތަކާއި ސުވާލުތަކާ އެކު ދުވެފައި ގޮސް ގޮނޑުދޮށަށް ނުކުތްއިރު އިސްމާއީލުފުތުގެ ހިތް ނިކަން ބާރަށް ތެޅެމުން ގެންދަނީ އެވެ. ހިތް ކުރިއަށް ވުރެ ބާރަށް ތެޅިގަތީ ސައުދާގަރު ވައުދުވި ގޮތަށް އޭނާ އަށް ދިން އޮޑި ފެންނަ ހިސާބު ބޭރުގައި އޮތުމުންނެވެ. އެއީ ފިލާބައިޖަހައި ބާރީ އަޅައިފައި ހުންނަ ވައްތަރުގެ ބޮޑު އޮޑިއެއް ނޫނެވެ. ނަމަވެސް ކުޅަދާނަ އެކަކަށް ހުންގާނާއި ރިޔާ ބެލެހެއްޓޭވަރުގެ، ދަތުރަށް އެންމެ ހެޔޮވަރުގެ އޮޑި އެކެވެ. ނަމަވެސް އޮޑިއަށް އަރައި ރިޔާކޮށިކުރަމުން އިސްމާއީލުފުތު ލޮލުކޮޅަށް އޮބާލާ މަންޒަރު ބަލަން އަތިރިމައްޗަށް އެއްވެ ތިބި މީހުން ހިތާހިތުން ކުރަމުން ދިޔަ ސުވާލުތަކަކީ މިއީއެވެ.\n"އިސްމާއީލުފުތަށް އެކުޅަދާނަކަން ދެއްވީ ކާކުތޯއެވެ؟"\n"ދުވަހަކުވެސް އޮޑިއެއްގެ ހުންގާނުގައި ނުފިހާ މީހަކަށް އެ ކުޅަދާނަކަން ލިބުނީ ކިހިނަކުންތޯއެވެ؟"\n"ސައުދާގަރެއްގެ ބޮލަށް ސަވާރުވުމުގެ ކުޅަދާނަކަން އެވަރުގެ ކޮހަކަށް ލިބުނީ ކިހިނަކުންތޯއެވެ؟"\nބައްޕަގެ ރާރުއްތަކުން ރާ ހުސްނުވާ ކަމަށް ބުނެ ސައުދާގަރަށް އިސްމާއީލުފުތު ކިޔައިދިން ވާހަކަ އަކީ ބުހުތާނު ދޮގެކެވެ. އެ ވާހަކަ އަށް ސައުދާގަރު ހެއްލުނީ ރާ ހުސްނުވާ ރުއްތަކެއްގެ ވާހަކަ އޭނާ އަށް ވެސް އަޑުއިވިފައި އޮތީމަ ކަމަށް ވެދާނެ އެވެ. އަދި އޭގެ އަގު ޖަވާހިރަށް ވުރެން ބޮޑު ކަމަށް ބުނެވޭތީ އެވެ.\nއެކަމަކު ހަގީގަތަކީ މިއެވެ. ބައެއް ފަހަރަށް، މުއްސަނދިކަމާއި ދަހިވެތިކަމުން ލިބޭ ކެހި އެހެން ހުރިހާ ދެރައަކަށްވުރެން ވެސް ބޮޑެވެ.\nކޮންމެއަކަސް އިސްމާއީލުފުތު މިހާރު އެ ދަތުރުކުރަމުން ދަނީ ހުސްނުވާ ރާ ލިއްބައިދޭ ރުއްތަކުން ފުރި، ފެހިކޮށްފައިވާ ރަށަށެވެ. އޭނާގެ މިދަތުރުގެ ބައިވެރިޔަކީ ފައިލަސޫފި އެވެ.\n* ކުރިއަށް އޮތް ޗެޕްޓާ: ނުބައި ފާލެއް


Maakurathu ge is Magistratah thumathuvaa jinsee furassaraige massala eh JSC\nމާކުރަތު އިސް މެޖިސްޓްރޭޓަށް ތުހުމަތުވާ ޖިންސީ ގޯނާގެ މައްސަލައެއް ޖޭއެސްސީއަށް\nރ. މާކުރަތު ކޯޓުގެ އިސް މެޖިސްޓްރޭޓް، އަދުނާން ހުސައިން\nރ. މާކުރަތު ކޯޓުގެ އިސް މެޖިސްޓްރޭޓް އަދުނާން ހުސައިންއަށް ތުހުމަތު ކުރާ ޖިންސީ ފުރައްސާރައިގެ މައްސަލައެއް ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުށަހަޅައިފި އެވެ.\nޖޭއެސްސީ އިން ވަނީ އަދުނާންގެ މައްސަލައެއް ހުށަހަޅާފައިވާާކަން "އަވަސް" މިރޭ ކަށަވަރުކޮށްދީފަ އެވެ. ނަމަވެސް އެކަމާ ގުޅޭ އެއްވެސް އިތުރު ތަފްސީލެއް ނުދެ އެވެ.\nޖޭއެސްސީއަށް އެމައްސަލަ ހުށަހަޅާފައިވަނީ އަމިއްލަ ފަރާތަކުންނެވެ. ޖޭއެސްސީއަށް ހުށަހެޅި މައްސަލާގައި ބުނެފައިވަނީ، މާކުރަތު ކޯޓުގައި މަސައްކަތް ކުރާ އަންހެން ދެ މުވައްޒިފުންނަށް އެ ކޯޓުގެ އިސް މެޖިސްޓްރޭޓް އަދުނާން ޖިންސީ ގޯނާ އާއި ފުރައްސާރަ ކުރި ކަމަށެވެ. އަދި އެކޯޓުގައި ކުރިން މަސައްކަތް ކުރި އަންހެން މުއައްޒަފަކަށް އެކޯޓުގެ ކޮމްޕިއުޓަރުން ބަރަހަނާ ވީޑިއޯތައް ދައްކާފައި ކަމަށްވެސް ތުހުމަތު ކޮށްފައިވެ އެވެ.\nއެ މުއައްޒަފުންނަށް ޖިންސީ ގޯނާ އާއި ފުރައްސާރަ ކޮށްފައިވަނީ ބިރު ދައްކައިގެން ކަމަށް ވެސް އެ މައްސަލަ ހުށަހެޅި ފަރާތުން ތުހުމަތު ކޮށްފައިވެ އެވެ.\nމީގެ އިތުރުން އެ މައްސަލަ ހުށަހެޅި ފަރާތުން ވަނީ މެޖިސްޓްރޭޓް އަދުނާން ޅ. ނައިފަރު ކޯޓުގައި މަސައްކަތް ކުރިއިރު އެކޯޓުގެ ބައެއް މުއައްޒަފުންނަށް ވެސް ޖިންސީ ފުރައްސާރަ އާއި ގޯނާ ކުރިކަމުގެ ތުހުމަތުކޮށްފަ އެވެ.\nމެޖިސްޓްރޭޓް އަދުނާންގެ މައްސަލައެއް ޖޭއެސްސީއަށް ހުށަހަޅާފައިވާއިރު، ކ. ޖުޑީޝަލް ދާއިރާގެ އިސް މެޖިސްޓްރޭޓް މުހައްމަދު ރާގިބު އަހްމަދު މުވައްޒަފުންނަށް ޖިންސީ ފުރައްސާރަ ކުރި ކަމަށް ތުހުމަތު ކުރާ މައްސަލަތަކެއް ވެސް ޖޭއެސްސީން އަންނަނީ ބަލަމުންނެވެ.\nޖޭއެސްސީ ޖިންސީ ގޯނާ މާކުރަތު\nޖުޑީޝަރީގެ ރިޕޯޓަށް ޖަމީލްގެ ފާޑުކިޔުން\nއަދުލު އިންސާފުގެ ނިޒާމް ރަނގަޅު، ގޯހީ މީހުން: ރިޕޯޓް


ކޯޓް ހުރުމަތް ކަނޑައިގެން އަލީ ވަހީދު ޖަލަށް ލާން ހުކުމެއް ކޮށްފި | Sandhaanu\nކޯޓް ހުރުމަތް ކަނޑައިގެން އަލީ ވަހީދު ޖަލަށް ލާން ހުކުމެއް ކޮށްފި\nކުރީގެ ޓޫރިޒަމް މިނިސްޓަރ އަލީ ވަހީދު ކޯޓް ހުރުމަތް ކަނޑައިފައިވާތީ އޭނާގެ މަށްޗަށް2މަހާއި 12 ދުވަހަށް ޖަލަށްލާން ސްޕްރީމް ކޯޓުން ހުކުމްކޮށްފިއެވެ.\nއޭނާގެ މަށްޗަށް މި ހުކުމް ކުރީ ސްޕްރީމްކޯޓުގެ ހުރުމަތް ކަނޑާލައި ގާނޫނީ ބާރުވެރިކަން މުގުރާލުމަށް މަސައްކަތް ކުރުމުން ކަމުގައި ހުކުމްއިއްވަމުން ފަނޑިޔާރު އަލްއުސްތާޒު ހުސްނުއްސުއޫދު ވިދާޅުވިއެވެ.\nސުޕްރީމް ކޯޓުގައި މިއަދު ތާވަލްކޮށްފައިވަނީ އަލީ ވަހީދުގެ މައްޗަށް އުފުލާފައިވާ ޖިންސީ ގޯނާކުރުމުގެ ކުށުގެ ދައުވާގެ އަޑުއެހުންތައް އަލީ ވަހީދު ރާއްޖެއިން ބޭރުގައި ހުންނަވައިގެން އޮންލައިންކޮށް ކުރިޔަށް ގެންދިޔުމަށް ކްރިމިނަލްކޯޓުން ނިންމި ނިންމުމުގެ އިސްތިއުނާފީ މައްސަލައެވެ. އެ މައްސަލަ ފަށާ ޝަރީއަތް ތާވަލްކޮށްފައި ވަނީ މިއަދު 1:00 އަށެވެ. އެ ގަޑިއަށް ހާޒިރުވުމަށް އަލީ ވަހީދަށް އަންގާފައިވާއިރު މިއަދުގެ އަޑުއެހުމަށްވެސް އަލީ ވަހީދު ހާޒިރުނުވެއެވެ.\nޕްރޮސެކިއުޓަރ ޖެނަރަލް މިމައްސަލަ ސުޕްރީމް ކޯޓަށް ހުށަހެޅީ، ހައިކޯޓުން މިމައްސަލަ ބަލައިނުގަތުމުންނެވެ.\nހުކުމް އިއްވުމުގެ ކުރިން މިމައްސަލަ ބެއްލެވި ފަނޑިޔާރުންގެ ބެންޗުން ވާހަފުޅު ދައްކަވަމުން ފަނޑިޔާރު ހުސްނުއްސުއޫދު ވިދާޅުވީ އަލީ ވަހީދު ފުރާފައިވަނީ އޭނާގެ މައްޗަށް ދައުވާތަކެއް އުފުލިފައިވާކަން އެނގިހުރެ އޭނައާއި ގުޅޭނެ ގޮތެއް އަދި ފުރައިގެންދިޔަ ތަނުގެ ތަފްސީލެއް ކޯޓަށްވެސް އަދި އެއްވެސް ފަރާތަކަށްވެސް ނުދީކަމަށެވެ.\nފަނޑިޔާރު ވިދާޅުވީ ކޯޓުތަކުން ވަކިގޮތަކަށް ކަން ކުރަމުން އަންނަ ކަމުގެ އިހުސާސް ރައްޔިތުންގެ ހިތުގައި އުފެދިއްޖެނަމަ ކޯޓުތައް ހުރުމާމެދު ސުވާލު ކުރެވޭނެ ކަމަށެވެ. އެހެންކަމުން މިފަދަ ތަސައްވަރު އުފެދޭނަމަ އެކަމަށް އިޖާބަދީ ގާނޫނު އަސާސީ ދިފާއުކުރުމަށް ސުޕްރީމް ކޯޓުން ފިޔަވަޅު އަޅާނެ ކަމަށެވެ.\nއެހެންކަމުން ދެ މަހާ 12 ދުވަހަށް ޖަލަށް ލުމަށް ކޯޓުން ވަނީ އަލީ ވަހީދުގެ މަށްޗަށް ހުކުމްކޮށްފަ އެވެ.\nއަލީ ވަހީދުގެ މަށްޗަށް ކޮށްފައިވާ ހުކުމުގައި ބުނެފައިވަނީ އަދި އޭނާ ބޭރަށް ދިއުމުން ކޯޓަށް ހާޒިރުކޮށްދޭނެ ކަމުގެ ޔަގީންކަންދީ އޭނާ ޖާމިނުކޮށްދިން މީހާއަށްވެސް އޭނައާއި ގުޅޭނެ މައުލޫމާތެއް ހިއްސާކޮށްފައި ނުވާކަމަށް ޕީޖީ އޮފީހުން މައުލޫމާތު ދިނުމުން މިމައްސަލަ ބެލުމަށް ހުރަސް އެޅިފައިވާކަމަށެވެ.\nއަދިހަމަ އެހެންމެ ސްޕްރީމް ކޯޓަށް ހާޒިރުވުމަށް އަލީ ވަހީދުގެ މައްޗަށް ކޮށްފައިވާ އަމުރަށް ތަބާވެފައި ނުވާއިރު، ޤާނޫނު އަސާސީއާއި ގާނޫނުތައް ނެގެހެއްޓުމަކީ ކޯޓުތަކުގެ މަސްއޫލިއްޔަތަކަށްވާއިރު، އެކަން ސްޕްރީމްކޯޓުން ދަމަހައްޓާނެކަމަށް ހުކުމްގައިވެއެވެ.\nއަދި ހަމައެހެންމެ ގާނޫނުތަކާއި، ގަވާއިދުތަކަށް އަމަލުކުރުމަކީ ރާއްޖޭގައި ދިރިއުޅޭ މީހުންނާއި، ދިވެހި ރައްޔިތުންގެ މައްޗަށް ވާޖިބު ކަމެއްކަމަށްވާއިރު، ވަކި މީހެއް ފަރަގު ނުކޮށް ހަމަހަމަ ކަމާއިއެކު އެންމެންނާއިމެދު އަމަލުކުރާނެކަމަށް ސުޕްރީމް ކޯޓުގެ ހުކުމްގައިވެއެވެ.\nބޭސް ފަރުވާއަށްކަމަށް ވިދާޅުވެ އަލީ ވަހީދު ރާއްޖެއިން ބޭރަށް ފުރައިވަޑައިގަތީ ހަތަރު މަހުގެ މުއްދަތަކަށް ކޯޓުން ދިން ހުއްދަޔާއެކުއެވެ. އެހެންނަމަވެސް މިހާތަނަށްވެސް އަލީ ވަހީދު ރާއްޖެ ވަޑައިގެންފައެއް ނުވެއެވެ.\nއަލީ ވަހީދުގެ މައްޗަށް ދައުލަތުން އުފުލާފައިވާ ދައުވާތަކުގެ ތެރޭގައި ހިމެނެނީ ޖިންސީ އަނިޔާކުރުމުގެ ކުށުގެ ދަޢުވާ އާއި ރޭޕްކުރަން އުޅުމުގެ ކުށުގެ ދަޢުވާ އާއި ޖިންސީ ގުނަވަން ހާމަކުރުމުގެ ކުށުގެ ދައުވާ އާއި ޖިންސީ ގޯނާކުރުމުގެ ކުށުގެ ދަޢުވާ އާއި ޖިންސީ ގޯނާކުރަން އުޅުމުގެ ކުށުގެ ދައުވާ އާއި ހުއްދަނޫން ޖިންސީ މުއާމަލާތެއް ހިންގުމަށް އެދުމުގެ ކުށުގެ2ދައުވާއެކެވެ.\nރާއްޖޭން ބޭރުގައި ހުންނެވި އަލީ ވަހީދުގެ ޝަރީއަތް އޮންލައިން ކޮށް ކުރިއަށް ގެންދަން ދައުލަތުން ދެކޮޅު ހަދާފައިވަނީ ރާއްޖޭގެ ގާނޫނު ނުހިނގާ ތަނެއްގައި ހުރެގެން ޝަރީއަތް ކުރުމުގެ ފުރުސަތު ނުދެވޭނެ ކަމަށް ބުނެ އެވެ.\nމޫސަ ފިކުރީ އޯގަސްޓް 11, 2021 At 9:02 ޕމ\nމިފަދަ ނުލަފާމީހުންގެ ސިޔާސީ މުސްތަގުބަލް ނިމުމަކަށް އާދެވިގެން ނުވަނޭ ބުނާ ރައީސްއަކަށް ބުނެލަނީ ކީކޭތޯ؟\nމޫސާ މުހައްމަދު އޯގަސްޓް 11, 2021 At 9:06 ޕމ\nމިސަރުކާރަކީ ޖާބިރު ޚަރަދުކޮށްގެން ގަނައި މިފަދަ ބޫންބޫންކަހަލަ ސަޕޯޓަރުންގެ ވެރި ސަރުކާރަކަށް ވުމުން މަތިމަތިން ޙުކުމްކުރިޔަސް އެމީހުން ކަހިރުވަކެކޭ އިސްތައްޓެކޭވެސް ހިއެއްނުވާނެ. ދެން ފޯނުން ރައީސް މީހާއާއި ގުޅާ ބަވާލާނީ. އެއީ މިސަރުކާރު ވެރިކަމަށް އައި ދޮގާ މަކަރާ ޙިލަތާއި ދީނާ ގައުމާއި ރައްޔަތުންނަށް ދޯކާ ދީފާނޫންތޯއެވެ. ވީއިރު ދެން ކީއްތޯއޭ ކުރާނީ މަނިކާ ރޯއްޖާއޭ!! ދެން ހިބަރު ވަދުގައި ޖެހޭނީ.\nމުންޝިދު އޯގަސްޓް 11, 2021 At 9:06 ޕމ


SunOnline: June 30 ah Football season ninmaalumah UEFA in edhijje\nޖޫން 30އަށް ފުޓުބޯޅަ ސީޒަން ނިންމާލަން ޔޫއެފާއިން އެދިއްޖެ\nޢަބްދުﷲ އައިމަން 18 Mar 2020, 09:58\nޔޫރަޕުގެ ގައުމުތަކުގެ ޑޮމެސްޓިކް ލީގުތަކާއި، ޔޫއެފާގެ ޔޫރަޕިއަން ދެ މުބާރާތް އެންމެ ލަސްވެގެން ޖޫން މަހުގެ 30އަށް ނިންމުމަށް މަސައްކަތްކުރުމަށް ޔޫއެފާއިން ކުލަބުތައް ގާތުން އެދިއްޖެއެވެ.\nޔުއެފާއިން އެގޮތަށް އެދުނީ، އިއްޔެ އެ އިދާރާއިން ބޭއްވި ކުއްލި ބައްދަލުވުމަށްފަހުއެވެ. ވީޑިއޯކޮންފަރެންސް މެދުވެރިކޮށް ބޭއްވި މި ބައްދަލުވުމުގައި ޔުއެފާގެ 55 މެމްބަރު ގައުމުންނާއި ޔޫރަޕުގެ ލީގުތަކުންނާއި ޔޫރަޕުގެ ކްލަބް އެސޯސިއޭޝަނުންނާއި ދުނިޔޭގެ ކުޅުންތެރިންގެ ޔޫނިއަން (ފިފްޕްރޯ)އިން މަންދޫބުން ވަނީ ބައިވެރިވެފައެވެ.\nއިއްޔެގެ އެ ބައްދަލުވުމުގެ އެންމެ ބޮޑު މަގުސަދަކީ މިއަހަރުގެ ޖޫން މަހަށް ތާވަލުކޮށްފައިވާ ޔޫރޯ ބާއްވާނެ ތާރީހަކަށާއި މިހާރު ކުރިއަށްދާ ޔޫރޮޕިއަން މުބާރާތްތައް ފަށާނެ ދުވަހެއް ކަނޑައެޅުމެވެ. އެގޮތުން އެ ބައްދަލުވުމުގައި ޔޫއެފާއިން ނިންމީ ޔޫރޯ މުބާރާތް އަންނަ އަހަރުގެ ޖޫން މަހު ބޭއްވުމަށެވެ. އަދި ޔޫރޮޕިއަން ޗެމްޕިއަންސް ލީގާއި ޔޫރޮޕާ ލީގު މިއަހަރުގެ ޖޫންމަހުގެ 30ގެ ކުރިން ނިންމުމަށެވެ.\nދުނިޔޭގައި މިހާރު ފެތުރެމުންދާ ކޮރޯނާ ވައިރަސްގެ ބަލިމަޑުކަން، އާންމު ހާލަތަށް އެޅި ލީގުތައް އެންމެ އަވަހަށްވެސް ފެށޭނެކަމަށް ބެލެވެނީ މޭ މަހުގެ ތެރޭގައެވެ. އެހެންވެ މޭ މަހުގެ ނިޔަލަށް ނިންމަން ޖެހޭ ފުޓްބޯޅަ ލީގުތައް ނުނިމޭ އިރު، ޔޫރޯ ފަސްކުރުމާ ގުޅިގެން ޖޫން މަހާއި ޖުލައި މަސް ހުސްވެ، ލީގު ކުރިއަށްގެންދާ ވަގުތު ލިބޭނެއެވެ.\nއެހެން ނަމަވެސް މިއަދާއި ހަމައަށް ވެސް ޔޫރޮޕުގެ ހާލަތު އިތުރަށް ގޯސްވެ ގިނަ ބަޔަކަށް މި ބަލި ޖެހެމުންދާތީ ގިނަ ކުލަބުކުން ވަނީ ޓްރެއިނިންގްވެސް މެދުކަނޑާލައި ކުލަބުގެ އޮފީސްތައް ބަންދު ކޮށްފައެވެ. އަދި ބައެއް ގައުމުތައް ލޮކްޑައުން ކޮށްފައި އޮތުމުން ގައުމުން ބޭރުގައި ތިބި އެއްވެސް ކުޅުންތެރިޔަކު އަނެއް ގައުމަށް ދިއުންވެސް މަނާކޮށްފައިވާ އިރު ރޭގެ ވަގުތެއްގައިވެސް ވަނީ ޔުވެންޓަސްގެ ކުޅުންތެރިއަކު ބައްޔަށް ޕޮޒިޓިވް ވެފައެވެ.\nއެކަމަކު ހާލަތު ރަނގަޅުވެއްޖެނަމަ މޭ މަހުގެ ކުރިން ލީގުތައް ފަށައި ޖޫންގެ ނިޔަލަށް ޑޮމެސްޓިކް ލީގުތައް ނިންމާލުމަށް ޔޫއެފާއިން ވަނީ ކުލަބުތަކުގެ ގާތުން އެދިފައެވެ. އަދި ޖޫން މަހުގެ 24 އާއި 27 ގައި ޗެމްޕިއަންސް ލީގާއި ޔޫރޮޕާ ލީގުގެ ފައިނަލް ކުޅުމަށް އޮތީ ހަމަޖައްސާފަ އެވެ.\nމި ދުވަސްތަކަށް ލީގުތައް ނުނިންމިއްޖެ ނަމަ އަންނަ ސީޒަނުގެ ޝެޑިއުލަށް ބޮޑެތި ބަދަލުތަކެއް ގެނެސް ބައެއް މުބާރާތްތައް ކެންސަލްކުރަން ޖެހިދާނެކަމަށް ޔޫއެފާއިން ވަނީ ބުނެފައެވެ. އަދި މިއަހަރުގެ ޔޫރޯ އަންނަ އަހަރަށް ބަދަލު ކުރުމާ ގުޅިގެން އަންނަ އަހަރު އެ މުބާރާތް ބާއްވާ ދުވަސްވަރަށް ކުރިން ތާވަލުކޮށްފައި އޮތް ވިމެންސް ޔޫރޯ 2021 އާއި 21 އަހަރުން ދަށުގެ ޔޫރަޕިއަން ޗެމްޕިއަންޝިޕް އަދި ނޭޝަންސް ލީގު ވަނީ މުއްދަތެއް ނެތް ގޮތަށް ފަސްކޮށްފައެވެ.


ފުވައްމުލަކު ފެނާއި ނަރުދާމާ ނިޒާމް ޤާއިމްކުރުމަށްޓަކައި ހަނދަންޖެހޭ އީ.އައި.ޢޭ ރިޕޯޓް ނިމިއްޖެ: އަތޮޅު ކައުންސިލްMikal News\nފުވައްމުލަކު ފެނާއި ނަރުދަމާ ނިޒާމްގެ މަސައްކަތް ލަސްވަމުންދާތީ އެކަމުގެ ޝަކުވާ ފުވައްމުލަކު އަތޮޅު ކައުންސިލްއަށް ތަފާތުގޮތްގޮތަށް ދަނީ ލިބެމުން: އަތޮޅު ކައުންސިލް\nފުވައްމުލަކު ފެނާއި ނަރުދާމާ ނިޒާމް ޤާއިމްކުރުމަށްޓަކައި ހަނދަންޖެހޭ އީ.އައި.ޢޭ ރިޕޯޓް ނިމިއްޖެ: އަތޮޅު ކައުންސިލް\n24 އޯގަސްޓް 2015, 12:29 |\nފުވައްމުލަކު ފެނާއި ނަރުދާމާ ނިޒާމް ޤާއިމްކުރުމަށްޓަކައި ހަދަންޖެހޭ އެންވަޔަރމެންޓަލް އިންޕެކްޓް އެސެސްމެންޓް (އީ.އައި.ޢޭ.) ރިޕޯޓް ނިމިއްޖެކަމަށް ފުވައްމުލަކު އަތޮޅު ކައުންސިލް އިން ވިދާޅުވެއްޖެއެވެ.\nފުވައްމުލަކު އަތޮޅު ކައުންސިލުން މިހެން ހާމަކޮށްފައިވަނީ ފުވައްމުލަކު ފެނާއި ނަރުދަމާ ނިޒާމްގެ މަސައްކަތް ލަސްވަމުންދާތީ، އެކަމުގެ ޝަކުވާ ފުވައްމުލަކު އަތޮޅު ކައުންސިލްއަށް ތަފާތުގޮތްގޮތަށް ލިބެމުންދާތީ، މިކަމުގައި އަތޮޅު ކައުންސިލްއަށް ލިބިފައިވާ މައުލޫމާތު، ފުވައްމުލަކު ރައްޔިތުންނަށް ހިއްސާކުރުމަށް ނެރުނު ނޫސްބަޔާނެއްގައިއެވެ.\nމި ނުސްބަޔާނުގައިވާ ގޮތުގައި ފުވައްމުލަކުގެ ފެނާއި ނަރުދާމާ ނިޒާމް ޤާއިމް ކުރުމަށްޓަކައި ހަދަންޖެހޭ އެންވަޔަރމެންޓަލް އިންޕެކްޓް އެސެސްމެންޓް (އީ.އައި.ޢޭ.) ނުވަތަ ތިމާވެއްޓަށް ކުރާނެ ނޭދެވޭ އަސަރުތައް ދެނެގަތުމަށްޓަކައި ހަދަންޖެހޭ ސާރވޭ ހަދައި އޭގެރިޕޯޓް ނިންމާފައިވާ ކަމަށެވެ. އަދި 11 އޯގަސްޓް 2015 ވަނަ ދުވަހު މި ރިޕޯޓްގެ ކޮޕީއެއް ފުވައްމުލަކު އަތޮޅު ކައުންސިލްއަށް ލިބިފައިވާ ކަމަށްވެސް އެ ނޫސްބަޔާނުގައި ވަނީ ހާމަކޮށްފައެވެ.\nއަދި މިއީ މިހާތަނަށް ފުވައްމުލަކު ފެނާއި ނަރުދަމާ ނިޒާމް ޤާއިމް ކުރުމަށްޓަކައި ކުރެވިފައިވާ މަސައްކަތް ކަމަށް، ފުވައްމުލަކު އަތޮޅު ކައުންސިލްއަށް ލިބިފައިވާ މައުލޫމާތުކަމަށް އެ ކައުންސިލްއިން ހާމަކުރައްވައެވެ.\nފުވައްމުލަކު ފެނާއި ނަރުދަމާ ޤާއިމްކުރުމުގެ މަސައްކަތަކީ ރައީސް މައުމޫންގެ ވެރިކަމުގެ ދުވައްސަވަރުން ފެށިގެން ޤާއިމް ކުރުމަށް މަސައްކަތްކޮށް، މިއަދާއި ހަމަޔަށްވެސް ގާއިމް ނުކުރެވިފައިވާ ނަރުދަމާގެ ނިޒާމެކެވެ. 2007 ވަނަ އަހަރުވެސް ފުވައްމުލަކު ނަރުދަމާ ގާއިމް ކުރުމަށްޓަކައި، ތިމާވެއްޓަށް ކުރާނެ ނެދެވޭ އަސަރުތައް ދެނެގަތުމަށްޓަކައި ސާރވޭއެއް ވަނީ ކޮއްފައެވެ. ނަމަވެސް ސާރވޭއާއި ހިސާބުން މަސައްކަތް ދިޔައީ މަޑުޖެހިގެންނެވެ.\nނަރުދަމާއަކަށް ނިހާޔަތަށް ބޭނުންވެފައިވާ ފުވައްމުލަކު ރައްޔިތުންގެ މިއަދުގެ އެންމެ ބޮޑު އުއްމީދަކީ، މިފަހަރު ސާރވޭ އާއި ހިސާބުން މަސައްކަތް ނުހުއްޓި، މި މަސައްކަތުގެ އަމަލީ މަސައްކަތްފެށި ކައިރި މުސްތަޤްބަލެއްގައި ފުވައްމުލަކު ފެނާއި ނަރުދަމާގެ ނިޒާމް ގާއިމްވެގެން ދިޔުމެވެ.


ތުރުކީ އާއި ޞޫފިއްޔަތު – Ilm\nތުރުކީ އާއި ޞޫފިއްޔަތު\nالحمدالله والصلاة والسلام على رسول الله وعلى آله وصحبه أجمعين.\nއުޘްމާނީ ޚިލާފަތުގެ މައިތަނބު ކަމުގައިވާ ތުރުކީގައި ޒަމާނުއްސުރެ މިއަދާއި ހަމައަށް، އޮތް ޞޫފިއްޔަތުގެ ޠަރީޤާތަކާއި އެމީހުންގެ ޢަޤީދާތައް ދެނެގަތުމަކީ، މުހިންމުކަމެއް ކަމުގައި ދެކެމެވެ. އަދި އެބައިމީހުންނީ މުސްލިމުންކަމަށް ވީހިނދު، އެމީހުން ދީނީގޮތުން ތިބި ޙާލަތު ދެނެގަންނަން ޖެހޭކަމުގައި އަޅުގަނޑު ދެކެމެވެ. ﷲ ތަޢާލާ ވަޙީ ކުރައްވާފއިވެއެވެ. “إِنَّمَا الْمُؤْمِنُونَ إِخْوَةٌ….” ﴿الحجرات: ١٠﴾ އަދިވެސް ވަޙީކުރައްވާފައިވެއެވެ. “يَا أَيُّهَا النَّاسُ إِنَّا خَلَقْنَاكُم مِّن ذَكَرٍ وَأُنثَىٰ وَجَعَلْنَاكُمْ شُعُوبًا وَقَبَائِلَ لِتَعَارَفُوا إِنَّ أَكْرَمَكُمْ عِندَ اللَّـهِ أَتْقَاكُمْ إِنَّ اللَّـهَ عَلِيمٌ خَبِيرٌ” ﴿الحجرات: ١٣﴾ މާނައީ: “އޭ މީސްތަކުންނޭވެ! ހަމަކަށަވަރުން، ތިމަންރަސްކަލާނގެ ތިޔަބައިމީހުން ހެއްދެވީ، ފިރިހެނަކާއި، އަންހެނެއްގެ ކިބައިންނެވެ. (އެބަހީ: آدم ގެފާނާއި، حوّاء ގެފާނުގެ ކިބައިންނެވެ.) އަދި ތިމަންރަސްކަލާނގެ ތިޔަބައިމީހުން ތަފާތު قوم ތަކަށާއި، قبيلة ތަކަށް ލެއްވީ، ތިޔަބައިމީހުން އެއްބަޔަކު އަނެއްބަޔަކަށް تعارف ވުމަށްޓަކައެވެ. ހަމަކަށަވަރުން، اللَّه ގެ حضرة ގައި ތިޔަބައިމީހުންކުރެ އެންމެ މާތްކަންބޮޑީ، ތިޔަބައިމީހުންކުރެ އެންމެ تقوى ވެރި މީހާއެވެ. ހަމަކަށަވަރުން، اللَّه އީ، މޮޅަށް ދެނެވޮޑިގެންވާ، خبير ވަންތަ ރަސްކަލާނގެއެވެ.”\nއެހެންކަމުން މިބަޙުޘްގެ ފުރަތަމަ މަޠްލަބުގައި ގެނެސްދޭނީ ޞޫފިއްޔަތުގެ ތަޢާރަފު އަދި ޢަޤީދާކުރުގޮތަކަށެވެ. ދެވަނަ މަޠްލަބުގައި އަޅުގަނޑު އަލިއަޅުވާލާން ޤަސްދުކުރަނީ އެޤައުމުގައި އޮތް ޞޫފިއްޔަތުގެ ހަތަރު ޠަރީޤާއެއްގެ މައްޗަށެވެ. އެޠަރީޤާތަކަކީ القادرية، المولوية، النقشبندية އަދި البكداشية އެވެ. އެގޮތުން މިޠަރީޤާތަކުގެ ޢަޤީދާތަކާއި މަންހަޖަކީ ކޮބައިކަމާއި، އެޤަބޫލުކުރުންތަކާއި މަންހަޖުގައި މައްސަލައެއް ހުރިނަމަ އެކަމެއް ގެނެސްދެވޭތޯ މަސައްކަތްކުރާނަމެވެ. وما توفيقي إلا بالله عليه توكلت وإليه أنيب.\nالصوفية ލުޣަވީ މާނަ:\nالصوفގެ މާނައަކީ ހައިވާނުގެ ކެހެރިފަދަ އެއްޗެއްސެވެ. އަދި ކޮންމެ ކަމަކުން އެއްކިބާވުމަށްވެސް ބޭނުންކުރެވެއެވެ.\nالصوفية އިޞްޠިލާޙީ މާނަ:\nޢަމަލުތައް މާތްﷲ އަށް ޚާލިޞްކޮށް، ދުނިޔެވީ ފައިދާތައް ދޫކޮށް، މަޝްހޫރުވާ ކަންތައްތަކަކުން ރައްކާތެރިވެ،ތަވާޟުޢުވެރިކަން ޚިޔާރުކޮށް، މީސްތަކުންގެ ކިބައިން ފޮރުވިގެން އުޅުމެވެ. މިބައިމީހުންނަށް ބޭނުންކުރާ ނަންތަކުގެ ތެރޭގައި الصوفية ގެ އިތުރުން أرباب الحقائق އަދި الفقراء ވެސް ބޭނުންކުރެވެއެވެ.\nރަސޫލާﷺ އާއި ޚުލަފާއުއްރާޝިދޫން އަދި ކިއެއްތަ الحسن البصري އަވަހާރަ ވެއްޖެއުމަށް ދާންދެންވެސް މީސްތަކުންނަށް التوصف އެނގިފައެއް ނުވެއެވެ. މިބައިމީހުން އުފެދުނީ އަޅުކަމުގައި ހައްދު ފަހަނައެޅުމުގެ ތެރެއިންނެވެ. އިބުނު ތައިމިއްޔާ رحمه الله ވިދާޅުވާގޮތުގައި އެންމެ ފުރަތަމަ ޞޫފީއަކީ أبوهاشم الكوفي އެވެ. މީނާ މަރުވީ 150ހ ނުވަތަ 162ހ ޝާމްކަރާގައެވެ.\nމަންހަޖާއި ޢަޤީދާގެ ބައެއް ކަންކަން\nﷲ އާއިމެދު ދެކޭގޮތް:\nމިބައިމީހުންގެ ބައެއް މީހުން الحلول ގެ ޢަޤީދާ ޤަބޫލުރެއެވެ. އެއީ ﷲ ތަޢާލާ ވަނީ ބައެއް ޚާއްޞަ މީހުންގެ ހަށިގަނޑުތަކާއި އެކުވެފައެވެ. އަދި މީގެތެރެއިން އަނެއްބަޔަކު وحدة الوجود ޤަބޫލުކުރެއެވެ. އެއީ މާތް ﷲ ފިޔަވައި އެހެން އެއްވެސް އެއްޗެއް ނުވާކަމާއި، ހުރިހާ އެއްޗެއްވެސް މާތް ﷲ ތަމްޘީލުކޮށް އެކަލާނގެ މަޚްލޫޤުންނާއި ވަކިނުކުރެވޭނެކަމަށް ބުނާ ޢަޤީދާއެވެ. އަދި އަނެއްބަޔަކު ވަލީވެރިންނާއި ﷲ އާއި ހަމަހަމަކުރެއެވެ.\nބައެއް ޞޫފީން ދެކޭގޮތުގައި ރަސޫބޭކަލުންނަށް އެމީހުންގެ ދަރަޖައަށް ވާޞިލުނުވެވޭނެތެވެ. އަދި ބުނެއެވެ. ރަސޫބޭކަލުންނީ އެމީހުންގެ ޢިލްމުގެ ޖާހިލުންކަމަށާއި އެމީހުން ޢިލްމުގެ ކަނޑުގައި ފެތިއިރު ނަބީބޭކަލުން މަޑުކޮށްލެއްވީ އެކަނޑުގެ ސާހިލުގައި ކަމަށެވެ. މިމީހުންގެ ތެރެއިން ބައެއް މީހުން ޤަބޫލުކުރާގޮތުގައި ނަބީބޭކަލުންނަށްވުރެ ވަލީވެރިން މާތްވެގެންވެއެވެ.\nމިބައިމީހުން ދެކޭގޮތުގައި ޤުރުއާނުގެ ޡާހިރުބަޔަކާއި ބާޠިނު ބައެއްވެއެވެ. އިސްލާމީ ޝަރީޢަތަކީ ޡާހިރުބައެވެ. ބާޠިނުބަޔަށް ވާޞިލުވެވޭނީ މާތް ﷲ ހޮއްވަވާފައިވާ ވަކި ޚާއްޞަ ބަޔަކަށެވެ.\nސުވަރުގެއާއި ނަރަކައާއިމެދު ދެކޭގޮތް:\nމީގެތެރެއިން ބައެއް ޞޫފީން ދެކޭގޮތުގައި ސުވަރުގެ އެދުމަކީ ނިކަމެތިކަމެކެވެ. އަދި އިބުނު ޢަރިބީ ދެކޭގޮތުގައި ނަރަކައިގެ އަހުލުވެރިންނަށް އެންމެ ފަހުން ނަރަކަވާނީ ނިޢުމަތަކަށެވެ.\nމިބައިމީހުން ޢިލްމު ހޯދާ މައިގަނޑު މަޞްދަރަކީ الكشف އެވެ. މިގޮތުން ފަރުދާގެ ފުރަގަހުގައި ފޮރުވިފައިވާ މާނަތަކާއި އަމުރުތައް ފެނި އެނގޭކަމަށް ބުނެއެވެ. އެހެންކަމުން މިބައިމީހުން ﷲ ޙަޟްރަތުންނާއި ރަސޫލާﷺގެ އަރިހުންނާއި ޙިޟްރު عليه السلام އަރިހުންނާއި ހުވަފެނުގަޔާއި ހޭލާހުރެ ޢިލްމު ލިބޭކަމަށް ދަޢުވާކުރެއެވެ. އަދި ޖިންނީންނާއި ހަވާނަފްސުންނާއި އެހެނިހެން ވަރަށް އާދަޔާ ޚިލާފްގޮތްގޮތަށް ޢިލްމުލިބޭކަމަށް ޞޫފީން ދަޢުވާކުރެއެވެ. (ނުނިމޭ)\nمعجم لغة الفقهاء: ص133\nޢަބްދުއްސައްތާރު، ޑރ. ޢަބްދުއްސައްތާރު ޢަބްދުއްރަޙްމާން الفرق, الصوفية , ص 161.


Hajjah dhiya dhivehi anhen meehaa adhives othee Coma gai\nހައްޖަށް ދިޔަ ދިވެހި އަންހެންމީހާ އަދިވެސް އޮތީ ކޯމާގައި\nއަންހެން މީހާގެ ސިކުނޑި ވަނީ މަރުވެފައި\nއޭނާގެ ހާލު އަދިވެސް ރަނގަޅު ނުވާ ކަމަށް ހައްޖުކޯޕަރޭޝަނުން ބުނޭ\nސީމާ ހައްޖަށް ދިޔައީ އޭނާގެ ފިރިމީހާއާއި އެކު\nކ. މާލެ | 14 އޯގަސްޓް 2019 | ބުދަ 11:42 | 4,641\nހައްޖު ކޯޕަރޭޝަންގެ ހަވާލުގައި މިފަހަރު ހައްޖަށް ދިޔަ ދިވެހިން. ހައްޖަށް ދިޔަ ދިވެހި އަންހެންމީހާގެ ހާލު ރަނގަޅު ނުވާކަމަށް ހައްޖު ކޯޕަރޭޝަނުން ބުނޭ - ރާއްޖެއެމްވީ\nހައްޖު ކޯޕަރޭޝަންގެ ހަވާލުގައި މިފަހަރު ހައްޖަށް ދިޔަ މީހުންގެ ތެރެއިން ހައްޖަށް ދިޔަ 39 އަހަރުގެ ދިވެހި އަންހެން މީހާ އަދިވެސް އޮތީ ކޯމާގައި ކަމަށާއި އޭނާގެ ހާލު ސީރިއަސް ކަމަށް އެ ކޯޕަރޭޝަނުން ބުނެފިއެވެ.\nއެކޯޕަރޭޝަންގެ ޗެއާމަން މުހައްމަދު ކިނާނަތު ރާއްޖެއެމްވީއަށް ވިދާޅުވީ އަހައްޖު ކޯޕަރޭޝަންގެ ހަވާލުގައި ހައްޖަށް ދިޔަ ފ. ދަރަނބޫދޫ ސީމާ މޫސާ އަދިވެސް އޮތީ ކޯމާގައި ކަމަށާއި ހާލު ރަނގަޅު ނޫން ކަމަށެވެ. އޭނާއަށް "މިނާ އަލްވާދީ" ހޮސްޕިޓަލުގައި އަންނަނީ ފަރުވާ ދެމުންނެވެ.\nއާދީއްތަ ދުވަހު ހިލަ އުކަން ދިއުމަށްފަހު އެނބުރި މިނާގައި ހުރި އޭނާ އުޅޭ ފޭލިގެއަށް ދިޔަ ކަމަށާއި ބޯއަނބުރާ ގޮތްވުމުން ފާޚާނާއަށް ގޮސް ހޮޑުލެވި އަނބުރައިގަނެގެން ވެއްޓުނީ ކަމަށް ކިނާނަތު ވިދާޅުވިއެވެ. އަދި ސްޓްރޯކެއް ޖެހި ވެއްޓުނީ ސިކުނޑިއަށް ލޭ އެޅިގެން ކަމަށް ޑޮކްޓަރުންނާއި ހަވާލާދީ އޭނާ ވިދާޅުވިއެވެ.\nޑޮކްޓަރުންނާއި ހަވާލާދީ ކިނާނަތު ވިދާޅުވީ ސީމާގެސިކުނޑި މިހާރު އޮތީ މަރުވެފައި ކަމަށެވެ. މީގެ ކުރިން ހަކުރު ބަލި ނޫން އެހެން އެއްވެސް ބައްޔެއް ސީމާގެ ގައިގައި ނެތް ކަމަށް އޭނާ ވިދާޅުވިއެވެ. މައުލޫމާތު ލިބިފައިވާ ގޮތުގައި ސީމާ ހައްޖަށް ދިޔައީ އޭނާގެ ފިރިމީހާއާއި އެކުއެވެ.\nހައްޖުގެ އަޅުކަމަށް ސައުދީ އަރަބިއްޔާ އަށް މިފަހަރު 2000 އެއްހާ ދިވެހިން ގޮސްފައިވާއިރު އޭގެތެރެއިން ހައްޖު ކޯޕަރޭޝަންގެ ހަވާލުގައި 1100 އެއްހާ މީހުން ވަނީ މިފަހަރު ހައްޖަށް ގެންގޮސްފައެވެ.


Hulhumale In Goathi Dhookurun Huttuvvaifi - Vaguthu\nހުޅުމާލެ އިން ގޯތި ދޫކުރުން ހުއްޓުވައިފި\nހުޅުމާލޭގެ ދެވަނަ ފިޔަވަހިން 1،000 އަކަފޫޓުގެ 400 ގޯތި ވިއްކުން އެންޓި ކޮރަޕްޝަން ކޮމިޝަން (އޭސީސީ) އިން ހުއްޓުވައިިފިއެވެ.\nއޭސީސީން އިން ވަނީ، އެކަން ހުއްޓުވަން ހައުސިން މިނިސްޓްރީއަށް މިއަދު ސިޓީއަކުން އަންގާފައެވެ.\nއެ ސިޓީގައި ވިދާޅުވެފައި ވަނީ، އެކަން ހުއްޓުވުން ނިންމެވީ އެ ކޮމިޝަނަށް ލިބިފައިވާ ޝަކުވާތައް ބެލުމަށްފަހު، ގާނޫނީ ގޮތުން ސުވާލު އުފެދޭ ކަންތައްތައް ހުރުމާއި، ކޮރަޕްޝަނަށް މަގުފަހި ކުރެވޭ ކަންތައްތަކެއް ހުރިކަމަށް ދެކޭތީ ކަމަށެވެ.\n"މި މައްސަލަ ކޮމިޝަނުން ބެލުމަށްފަހު ވަކި އެއްޗެއް އަންގަންދެން، ހުޅުމާލޭގެ2ވަނަ ފިޔަވަހިން 400 ގޯތި ދޫކުރެއްވުމަށް ތިޔަ މިނިސްޓްރީން ނިންމަވާފައިވާ ނިންމެވުން، ވަގުތީ ގޮތުން މެދުކަނޑާލުމަށް ދެންނެވީމެވެ" އޭސީސީގެ ނައިބް ރައީސް ސޮއިކުރައްވާ ހައުސިންގ މިނިސްޓްރީއަށް ފޮނުވި ސިޓީގައި ވެއެވެ.\nއޭސީސީގެ ރައީސް ހަސަން ލުތުފީ ވިދާޅުވީ، ގޯތި ވިއްކުމަށް ހުށަހަޅާފައިވާ އަގަކީ މާ ކުޑަ އަގެއް ކަމަށެވެ. އެ އަގުގައި އެތަން ހިއްކައިގެން ހިނގި ހަރަދުވެސް ނުލިބޭނެކަމަށް ލުތުފީ ވިދާޅުވިއެވެ.\n"އަޅުގަނޑުމެން ގަބޫލު ކުރަނީ ވިއްކަން ހުށަހަޅާފައިވާ އަގާއި އެހެން އެއްޗިއްސަށް ބަލާއިރުގައި، ވިއްކަން ހުށަހަޅާފައިވާ އަގަކީ އެތަން ހިއްކަން ހިނގި ހަރަދުވެސް ނުލިބޭ، ނުއަގެއްގައި، އެގޮތަށް އެކަން ކުރާތީ ހުއްޓާލަން އަންގަނީ،" ލުތުފީ ވިދާޅުވިއެވެ.\nއޭސީސީން މިގޮތަށް ނިންމެވިއިރު، ގިނަ ބަޔަކު މިހާރުވެސް ވަނީ އެ ގޯތި ގަތުމަށް އެދި ފޯމް ނެގުމަށް ހައުސިންގ މިނިސްޓްރީ ދޮށަށް އެއްވެފައެވެ.\nރައްޔިތުން ނައް އަގުހެޔޮކޮއް ބޯހިޔާ ވަހިކަމެއް ލިބޭތީ އިންތިހާބީ ސަރުކާރައްގެ ބޭފުޅުންގެ ލަގޮޑިއައް ކެއްނުވެގެން އޭސީސީ އައް މައްސަލަ ހުށައަޅައިގެން ހުއްޓުވީ. އެތައްހިއްކި އަގު 400ގޯތިން ހޯދަން ޖެހޭނެކަމައް އޭސީސީ އަށާ އިންތިހާބީ ސަރުކާރައް ހީވާނަމަ ރައްޔިތު މީހާ މީގެން ގޯއްޗަކައް ކިހާވަރެއް ދައްކަންޖެހޭނެބާ. މޮޅު ވާހަކަ ރައްޔިތުން ކައިރި ދައްކާފަ ވެރިކަން ލިބުނީމަ ތިކުރަނީ އަނިޔާ. ހެއްވާކަމަކީ ފޯމްނަގަން ކިއުގަ ގިނައިތިބީ ހުސް އމޕ މީހުން. ދެންމޮޅު އަނގައެއްތަޅާ.\nއޮކްޓޯބަރ 7, 2018 16:57\nލުތުފީގަބޫލުކުރަންތޯ ތިންހަތަރުބުރިޔަށް ހަދައިފައިހުންނަޢިމާރާތެއްގަހުރި ހަސަތޭކައަކަފޫޓުގެ ފުލެޓެއް ދެމިލިއަން ނުވަތަ ތިންމިލިއަން ރުފިޔާޔަށް ރައްޔިތުންނަށް ވިއްކުންއެއީ ހަމަރަނގަޅއަގެއްކަމަށް ނިކަމެތިންއަތްފޯރާއަގެއްގަ ބިންކޮޅެއްވިއްކަން އުޅޭތީއެކަމަށްތިޔަހުރަސްއެޅީ އަމިއްލައެދުމުގެބޮޑުކަމުންނޫންބާ\nވިއްކާ އަގު ރަނގަޅެވެ. ޖީބައް އެއްޗެއް ނުލެވިދާނެތީ ކަން ބޮޑުވަނީއެވެ. ޗައިނާ އިން ހިލޭ ހަދާދިން ފްލެޓް ތަކުން ވެސް ކުލި ނަގަނީއެވެ.\nއޮކްޓޯބަރ 7, 2018 17:27\nލުތުފީ މިހާރުން މިހާރަށް އިސްތިއުފާދިނުމަށް\nގޮވާލަން ރައްޔިތުން ހައްގަށް ހުރަސްނޭޅުމަށް\nއޮކްޓޯބަރ 7, 2018 17:32\nއޭސީސީ އައް އިގޭނެތާ ވިއްކާނެ އަގެއްވެސް\nއޮކްޓޯބަރ 7, 2018 17:34\nނުހުއްޓުވޭނެ، އޭގަ އަދި ކޮރަޕްޝަނެއްނެތް. އަކަފޫޓަކަށް 400.00 ނުޖެހޭ ކުރިންވެސް 375.00 އަށް މައމޫނު ވިއްކި. ހުއްޓުވުން ތީ ކޮރަޕްޝަން. ވަކިބަޔަކަށް ނުލިބިދާނެތީ ތި ހުއްޓުވީ.\nއޮކްޓޯބަރ 7, 2018 17:41\nސާބަހޭ ލުތުފީ. ރައްޔިތުންނަށް ފައިދާވާ ކަމެއް ވިއްޔާ ހުއްޓުވާތި! ލުތުފީއަށް އަގުހެޔޮކޮށް ފްލެޓް ލިބުނީ ކީއްވެ؟\nވަރަށް ސަޅި. ނަޝީދު ބުނި ހިއްކަން އަކަފޫތަކަށް 19 ރުފިޔާއޭ ދަނީ. ދެން ކިހާވަރެއް ރަނގަޅު އަގަކީ.\nއޮކްޓޯބަރ 7, 2018 18:46\nސަރުކާރުން ވިއްކާ އަގަކާ ލުތުފީއަކަށް ނުކުޅެވޭނެ. ރައްޔިތުންނަށް ދޭ ޚިދްމަތަކީ ބިޒއނަސް އެއްނަމަ އިކޮނޮމިކް ބްރޭކް އީވަންއާ ޕްރޮފިޓް ބަލަންޖެހޭނީ.\nއޮކްޓޯބަރ 7, 2018 20:12\nއައްސަލާމް އަލައިކުމް ބޮނޑިބަތް ކަރާ ބުރުމާ ރީނދޫ އެންޑް ތުނބުޅި ކޯޅޭޝަން!! ހުރިހާ ކުދިންނަށް ދަނޑުއޮތީ ސޭލް އަޅުވާފަ!! އެންމެން ކޯޅެން ތައްޔާރުވޭ!! މިހާރު ވޯމްއަޕްކުރަން ފަށައިފި!! އަހަރެމެން މިތިބީ ކުޅިބަލަން!!\nކަލޯ! ދެނަހުރިންތަ ރައްޔިތުންނަށް ވަގުތީ އުފަލެއްދިނުމަށް އެމްޑީޕީން 40 ރުފިޔާއަށް މަސްކިލޯއެއްގަނެގެން ، މިފްކޯ ދެކޮޅުނުޖެހިގެން ކުންފުނި ބަނގުރޫޓްވީކަން؟ އޭރު ކަލޭމެން ތިބިންތަ؟ މިއަދު ރައްޔިތުންނަށް ލުޔެއްދިނީމާ ހިރުވާގަނެގެން އުޅޭތީ ޙައިރާންވެއްޖެ!\nއޮކްޓޯބަރ 7, 2018 21:01\nދިވެހި ދަޢުލަތުގެ ފައިސާއަކީ ދިވެހި ރައްޔިތުންގެ ފައިސާ ކަމާއި ލޯނެއް ނަގަންޖެހުނަސް އެލޯނުގެ ޛިއްމާ އުފުލަންޖެހޭނީ އެންމެހާ ރައްޔިތުން ކަމަށް ބުނާތީ އަޑުއަހަމެވެ. އަދި ޤާނޫނު އަސާސީ ބުނާގޮތުން ދިވެހި ރައްޔިތުންނަކީ ދިވެހިރާއްޖޭގެ އެންމެހާ ރައްޔިތުންނެވެ. މާލޭ ބޭފުޅުން ވިދާޅުވާ ގޮތުންންނަމަ، ރާއްޖެތެރެ މީހާ ހިމެނެއެވެ. ކަން މިހެން އޮތް އިރު، ރައްޔިތުންގެ ފައިސާ ޚަރަދުކޮށްގެން ހުޅުމާލެ ފޭސްް2ހިއްކާފަ ގޯތި ދޭންޖެހެނީ މާލޭ އަދި ދަފްތަރު ބޭފުޅުންނަށް. ކޮންފަދަ އިންސާފެއްތޯ؟ އަޅުގަނޑު އުންމީދު ކުރަނީ ރާއްޖެތޭގެ ރައްޔިތުންނަށް ވެސް ފުރުޞަތު ދޭންޖެހޭނެ ކަމަށް.\nއޮކްޓޯބަރ 7, 2018 21:32\nއޭސިސޭ ހާދަ އެކްޓިވްއޭ. މިދިޔަ ހުރިހައި ދުވަހު ނިދާފަ. އެއްވެސް ކަމެއް ރައްޔިތުން ފައިދާއަށް ކުރާ ތަނެއް ނުފެނޭ. އުވާލާފަ ގެޔަށް ފޮނުވާލަންވި ބައެއް. މިލިޔަނުން ފައިދާ ވާގޮތަށް ނުވިއްކޭތީވޭ، ތިމާމެން ކޮށްދިން ކަން ރައްޔިތުންނަށް ނުދެއްކިދާނެތީވެ، ބަޔަކު ގުބޯ ނުހެއްދިދާނެ ތީވެ. އެމްޑީޕީ ބޭނުން ނުވާނެ ދިވެހިންނަށް ހެވެއް ފަސޭހައެއް މަންފާއެއް ވާކަށް، އެމީހުންގެ ޖީބައްލާ ކަޓު ބޭނުން ވާނީ އެ ވަރިހަމަ އިންޑިއާއަށް މިގައުމު ވިއްކާގެން ވިޔަސް.\nއޮކްޓޯބަރ 7, 2018 22:15\nޢެއްމެންގެވެސް ޝަކުވާއަކީ ގޯތިގެދޮރު އަގު އިންތިހާއަށް ބޮޑުވެ ނިކަމެތި ރައްޔިތުމީހާގެ އަތްނުފޯރާ ވާހަކައެވެ. ޢެހެން ވާންޖެހެނީ އެއީ އޭގާ ކަރަޕްޝަން އެކުލޭތީ ކަމުގައެވެ.\nމިފަހަރު އަގުހެޔޮވެ ނިކަމެތި ރައްޔިތުމީހާގެވެސް އަތްފޯރާފަށައް އަގު ތިރިވެ ލުއިފަސޭހަ ކޮއްދިނީމާ ބުނަނީ ނުއަގު ގަޔޯ! ގެއްލުންވާނެޔޯ! ދެކޮޅު ނުޖެހެޔަޯ!؟\nފުރަސާރަ ކުރަން ކުރާ ކަމެކޯ!\nދެން މިކަމުގައި ހެޔޮ ގޮތެއް އެބަ އޮތްތޯ؟؟؟\nދެން ކޮބާތޯ އެބުނާ “ނާޒާހަތްތެރިކަމަކީ”؟؟؟؟\nހެޔޮ ވެރިކަމެއް ފަށަން އުޅޭކަމުގެ އަލާމަތެއްތޯމީ؟؟؟؟\nއޮކްޓޯބަރ 7, 2018 22:59\nހުރިހާ ކުދިންވެސް އިބޫގެ ސަރުކާރު އަންނަން\nއޮކްޓޯބަރ 8, 2018 00:16\nކަލެއަކަށް ކޮންކަމެއް ކިހާދެރަވެއްޖެކަމެއް ގައުމުގައިހިގާފަ ހުރި ކޮރަޕްޝަން ކަލޭ ބަލާބަލަ ބީތާ ނިކަމެތިރއްޔިތުންނަށް ފުލެޓްލިބޭތީ ކަލޭ ކަިްއްވެ މޭކަރަނީ އަޖާބެއް\nއޮކްޓޯބަރ 8, 2018 10:08\nޙަސަން ލަޠީފް ރެހެންދި ފްލެޓުން އުޞޫލުން ބޭރުން ފްލެޓް ލިބުނީމާ ތިމާއަށް ލިބުނު އެއްޗެއްވީމާ ނިންމީ ދައުލަތުގެ އިސްމަޤާމުތަކުގައި ތިބޭ މީހުންނަށް ފްލެޓް ދިނުމަކީ މަޤާމަށް ނުފޫޒު ފޯރުވުން ނޫންކަމަށް. ބޯހިޔާވަހިކަމަކީ އަސާސީ ޙައްޤެއްކަމަށްވާއިރު ނުޖެހޭ މުޅި ހުޅުމާލެ ބިން ހިއްކަން ދިޔަ އަގު އެ 400 ގޯތިން ހޯދާކަށް ތިމާއަށް އެއަށް ކުރިމަތި ނުލެވޭތީ އެ ގޯސް. މިއަދު ރައްޔިތުންނަށް މާ ރަގަޅު މުއައްސަސާއެއްކަމަށް ރައްޔިތުންނަށް ދައްކަން އުޅޭނެކަމެއް ނެތް.


" Balivee Set Nunimmigen, Nepal Bali Kureveyne" - Vaguthu\n"ބަލިވީ ސެޓު ނުނިންމިގެން، ނޭޕާލް ބަލިކުރެވޭނެ"\nހުޒަންޓެ --- ފޮޓޯ/ މިހާރު\nއޭވީސީ ސެންޓްރަލް ޒޯން މުބާރާތުގައި ރާއްޖެއިން ކުޅުނު ފުރަތަމަ މެޗުގައި ކިރިގިސްތާނާ ދެކޮޅަށް ކުޅެ ބަލިވީ ސެޓު ނިންމާ ނުލެވިގެން ކަމަށް ރާއްޖޭގެ ކެޕްޓަން އަލީ ހުޒާމް (ހުޒަންޓޭ) ބުނެފިއެވެ.\nނޭޕާލްގައި ކުރިއަށްދާ މުބާރާތުގެ ފުރަތަމަ މެޗުގައި ރާއްޖޭން މިއަދު ނުކުތީ އެންމެފަހުގެ ޗެމްޕިއަން ކިރިގިސްތާނާ ދެކޮޅަށެވެ. ކިރިގިސްތާނަކީ މުބާރާތުގައި ވާދަކުރާ އެންމެ ވަރުގަދަ ގައުމުވެސް މެއެވެ. ރާއްޖެއިން ރޭގެ މެޗުގައި ރަނގަޅު ކުޅުމެއް ދެއްކިކަން ފާހަގަކޮށްލެވެއެވެ. ހާއްސަކޮށް ދެވަނަ ސެޓުގައި ރާއްޖެއިން ހައެއްކަ ޕޮއިންޓްގެ ލީޑެއްގައި ކުޅުނުއިރު، ސެޓު ނިންމާލަން ތިން ޕޮއިންޓް ވެފައި އޮތްވާ، ކިރިގިސްތާނުން ފަހަތުން އަރާ ސެޓު ގެންދިޔައެވެ.\nދެވަނަ ސެޓުގައި ބޮޑު ފުރުސަތެއް ރާއްޖެއަށް ލިބުނުއިރު، ސެޓު ނިންމާނުލެވުމުން މެޗަށް ވަރަށް ބޮޑަށް އަސަރުކުރި ކަމަށް، ހުޒަންޓެ ބުންޏެވެ.\n"ރަނގަޅަށް ކުޅުނު ވަރުގަދަ ޓީމަކާ ދެކޮޅަށް. އެކަމަކު ސެޓު ނިންމާނުލެވިގެން ދިޔައީ. އެއީ އަބަދުވެސް ދިމާވާ މައްސަލައެއް ދެން. ދެވަނަ ސެޓު ނިންމާ ނުލެވުނީމަ ތިންވަނަ ސެޓު ދިޔައީ. ނިންމާލަން ލިބި ނިންމާ ނުލެވުނީމަ. ވަރަށް ބޮޑަށް ދަށްކޮށް، ވަރުބަދަލިވެގެން ދިޔައީވެސް. އެކަމަކު މާދަމާ ނޭޕާލާ ދެކޮޅަށް ކުޅެން އޮތް މެޗަކީ ކޮންމެހެން މޮޅުވާން ޖެހޭ މެޗެއް. އެހެންވީމަ މިއަދުގެ މެޗަށްވުރެ ވަރުގަދަކޮށް ނުކުންނާނީ." ހުޒަންޓެ ބުންޏެވެ.\nރާއްޖެ ޓީމުގެ ކޯޗު މުހައްމަދު ސާޖިދު (ކާއްޓެ) ބުނީ ދެ ވަނަ ސެޓު ދިޔަ ގޮތުން މެޗަށް ވަރަށް ބޮޑަށް އަސަރުކުރި ކަމަށާއި ފެނިގެންދިޔައީ ވަރަށް އާދައިގެ ގޯސްތަކެއް ހެދުނުތައް ކަމަށެވެ. އަދި މި މެޗުގައި ޖުމްލަ ގޮތެއްގައި ރަނގަޅަށް ކުޅުނު ކަމަށާއި އުއްމީދަކީ މި އަށް ވުރެ ރަނގަޅަށް މާދަމާ ނޭޕާލާ ދެކޮޅަށް ކުޅުމަށް ކަމަށް ކާއްޓޭ ބުންޏެވެ.\nއޮގަސްޓް 21, 2019 11:56\nނުވާނެ ތިކަމެއް އާދޭ ރާއްޖެއަށް މަހައްދާން ސެޓްނިންމާނުލެވިގެން ބަލިވީ ގޯލްނުޖެހުނީމަ ބަލިވީ ގޯލް ޖެހުނުނަމަ މޮޅުވީސް ސޭޓް ނިންމާ ލެވުނުނަމަ މޮޅުވީސް


ޑްރަގް ޑިޓޮކްސިފިކޭޝަން އެންޑް ކޮމިއުނިޓީ ރިހެބިލިޓޭޝަން ސެންޓަރ، ހދ. ހަނިމާދީގެ އެޑްމިނިސްޓްރޭޓިވް އޮފިސަރ މަޤާމަށް މީހަކު ހޯދުމަށް ބޭނުންވެއްޖެ\nޑްރަގް ޑިޓޮކްސިފިކޭޝަން އެންޑް ކޮމިއުނިޓީ ރިހެބިލިޓޭޝަން ސެންޓަރ، ހދ. ހަނިމާދޫ / އެޑްމިނިސްޓްރޭޝަން (ހދ.ހ) ޔުނިޓް\nރިސްކު އެލަވަންސް: (ސިވިލް ސަރވިސްގެ މުވައްޒަފުންނަށް ދޭ އެލަވަންސް ފޮތުގެ G207.03ގައިވާ ގޮތުގެ މަތީން)\nސަޕޯޓިންގ ކޯ އެލަވަންސްގެ ގޮތުގައި -/700 ރުފިޔާ ލިބޭނެއެވެ.\nޓްރީޓްމެންޓް ސެންޓަރުތަކުން ނިކުންނަ ކްލައިންޓުންނަށާއި ބެލެނިވެރިންނަށް ޑްރަގް ޓްރީޓްމެންޓް އެންޑް ރިހަބިލިޓޭޝަން ސެންޓަރުން ދޭންޖެހޭ ކްލިނިކަލް ޚިދުމަތްތަށް ފޯރުކޮށްދިނުމަށް ކުރަންޖެހޭ އިދާރީ މަސައްކަތްތައް ކުރުން.\nކްލައިންޓުންގެ ފައިލްތައް އަޕްޑޭޓް ކުރުމާއި ރިކޯޑްތައް ބެލެހެއްޓުން.\nކްލައިންޓުންނާއި ގުޅުންހުރި ރިޕޯޓްތައް ތައްޔާރުކުރުން.\nފަރުވާއަށް އަންނަ ކޮމިއުނިޓީ ކްލައިންޓުން ސޮއިކުރުމުގެ އިންތިޒާމް ހަމަޖެއްސުމާއި ހާޟިރީ ބެލެހެއްޓުން.\nސެންޓަރުން ފޮނުވަންޖެހޭ ސިޓީ ، މެސެޖް، ނޯޓް، މެމޯ ފަދަ ލިޔުންތައް ލިޔެ ފޮނުވަންޖެހޭ ފަރާތްތަކަށް ފޮނުވުމާއި، ސެންޓަރަށް އަންނަ ލިޔުންތައް ކޮންމެ ދުވަހަކުވެސް ކަނޑައެޅިފައި އޮންނަ ގަޑީގައި ބަލައިގަނެ އެންޓްރީކޮށް އެންޓްރީ ރައްދުކުރަންޖެހޭ ފަރާތްތަކަށް ރައްދުކުރުމާއި ފައިލްކޮށް ބެލެހެއްޓުން.\nމުވައްޒަފުންނަށް އަންގަންޖެހޭ އެންގުންތައް އޮފީހުން އަންގަވާ ގޮތެއްގެ މަތިން އެންގުމާއި، މުވައްޒަފުންގެ ކަންތައްތައް ބެލެހެއްޓުމާއި މުވައްޒަފުންގެ ޑާޓަރ ބެލެހެއްޓުން.\nސެންޓަރުގައި މަސައްކަތްކުރާ ހުރިހާ މުއައްޒަފުންގެ ޗުއްޓީގެ ކަންތައްތަށް ބަލަހައްޓާ، ޗުއްޓީގެ ކަންތައްތައް ޑިޕާރޓްމަންޓަށާއި މުވައްޒަފުންނަށް އެންގުން.\nމުވައްޒަފުން އިތުރުގަޑީގައާއި ރަސްމީ ގަޑީގައި ސޮއިކުރުމުގެ ކަންތައްތައް ބެލެހެއްޓުން.\nމުވައްޒަފުންގެ ޚާޟިރީ ބެލެހެއްޓުމާއި މުސާރަ ހެދުމަށްޓަކައި ހާޟިރީ ރިޕޯޓާއި މުސާރަ ޝީޓް ތައްޔާރުކޮށް ފޮނުވަންޖެހޭ ތާރީޚަށް އެޗް.އާރް ސެކްޝަނަށް ފޮނުވުން.\nސެންޓަރުގެ ދުވަހުގެ ޔައުމިއްޔާ ލިޔެ ފައިލްކޮށް ބެލެހެއްޓުން.\nސެންޓަރަށް ބޭނުންވާތަކެތި ހޯދައި ދިނުމާއި ، ސްޓޮކް ބާކީކޮށް ބެލެހެއްޓުމާއި ސްޓޮކްއާއި ގުޅޭ ލިޔެކިޔުންތައް ފައިލްކޮށް ބެލެހެއްޓުން.\nސެންޓަރު ހުޅުވާ ލެއްޕުމަށް ހަވާލުކުރާ ތާވަލްއާއި އެއްގޮތަށް ހުޅުވާ ލެއްޕުން.\nސިވިލް ސާރވިސްގެ ކޯޑް އޮފް ކޮންޑަކްޓްގައިވާ އެންމެހޭ ކަންތައްތަކަށް އަމަލު ކުރުން.\n'ސާނަވީ' ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން އަދި އެޑްމިނިސްޓްރޭޝަން ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n'މަތީ ސާނަވީ' ނުވަތަ އެ އާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން. ނުވަތަ\nބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ޕަބްލިކް އެޑްމިނިސްޓްރޭޝަން ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 26 މާރިޗު 2019 ވާ އަންގާރަ ދުވަހުގެ 13:00ގެ ކުރިން، ނޭޝަނަލް ޑްރަގް އޭޖެންސީގެ ހެޑް އޮފީސް (ގ. ގްރީންގެ، ކ. މާލެ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected]މެދުވެރިކޮށްވެސް އަދި ފެކްސް 3328184 މެދުވެރިކޮށްވެސް ބަލައި ގަނެވޭނެއެވެ. ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 މާރިޗު 27 އާއި 2019 އޭޕްރީލް 03 އާ ދެމެދު ނޭޝަނަލް ޑްރަގް އޭޖެންސީ، ކ. މާލެ ގައެވެ.


Ingireysivilaai EU in beyruvaan Israel in beynun vanee keeve? | Mihaaru\nއިނގިރޭސި ވިލާތް އީޔޫ އިން ވަކިނުވުމަށް އެދި އިޒްރޭލުގެ އެންޖީއޯއަކުން ހަދާފައިވާ މޮކް ވީޑިއޯއެއްގެ ސްކްރީން ސޮޓެއް.\n20 ޖޫން 2016 - 11:363comments\nހިލޭ ސާބަހަށް މަސައްކަތް ކުރާ ބައެއް ޖަމާއަތްތަކުން ބުނީ އިނގިރޭސި ވިލާތް އީޔޫ އިން ބޭރުވާން އެ މީހުން ބޭނުން ވަނީ އެ ގައުމަށް އަދަބެއް ދިނުމަށް ކަމަށެވެ. އެއީ އިނގިރޭސި ވިލާތުން ފަލަސްތީނާ އެއްކޮޅަށް ގެންގުޅޭ ސިޔާސަތުގެ ސަބަބުންނެވެ.\nއިނގިރޭސި ވިލާތް އީޔޫ އިން ބޭރުވުމަށް އެންމެ ބޮޑަށް ކެމްޕޭން ކުރަމުން ދަނީ ރެގަވިމް ކިޔާ ހިލޭ ސާބަހަށް މަސައްކަތް ކުރާ ކަނާތު ފިޔައިގެ ޖަމާއަތަކުންނެވެ. މިއީ ހުޅަނގު އައްސޭރީގައި ޔަހޫދީންނަށް ގެދޮރު އެޅުމަށް އެންމެ ބޮޑަށް ބާރު އަޅަމުންދާ ޖަމާއަތް ވެސް މެ އެވެ. ފަލަސްތީނުގެ ބިންތަކުގައި ޔަހޫދީންނަށް އާބާދީތައް ހެދުމަކީ ބައިނަލްއަގުވާމީ ގާނޫނުގެ ދަށުން މަނާ ކަމެއް ނަމަވެސް އަދި އެއީ ސުލްހަ އަށް އެންމެ ބޮޑަށް ހުރަސްއަޅާ ކަންތައް ކަމަށް ވިޔަސް އެ ޖަމާއަތުން އެކަން ގަބޫލެއް ނުކުރެ އެވެ.\nއިނގިރޭސި ވިލާތް އީޔޫ އިން ވަކިނުވުމަށް ތާއީދު ކުރާ ފަރާތްތަކުން ކެމްޕޭން ކުރަނީ. --ފޮޓޯ:އޭއެފްޕީ\nއެ ޖަމާއަތުގެ ކެމްޕޭނުގެ ތެރޭގައި ވަނީ ގާޒާގައި ވެރިކަން ކުރާ ހަމާސް ޖަމާއަތުގެ މާސްކް އަޅާފައިވާ ހަނގުރާމަވެރިއަކު އިނގިރޭސިންގެ ގާތުގައި އީޔޫ އިން ވަކި ނުވެ ތިބުމަށް އެދޭ މޮކް ވީޑިއޯއެއް ހަދައިފަ އެވެ. އެންޖީއޯގެ ޕޮލިސީ ޑިރެކްޓަރު ވިދާޅުވީ އިޒްރޭލާއި ފަލަސްތީނުގެ އެތެރޭގެ މައްސަލަތަކުގެ ތެރެއަށް އީޔޫ އިން ވަންނަމުންދާތީ އެ ޖަމާއަތަށް ވެސް "އަދަބެއް" ދޭން ބޭނުންވާ ކަމަށެވެ.\nހުޅަނގު އައްސޭރީގެ 60 ޕަސެންޓް މިހާރު ވަނީ އިޒްރޭލުގެ ބާރުގެ ދަށަށް ގެނެސްފަ އެވެ. އަދި ހުޅަނގު އައްސޭރީގައި ފަލަސްތީނު މީހުންނަށް އިމާރާތް ކުރުމަށް ވެސް އިޒްރޭލުން ވަނީ ދަތިތައް ކުރިމަތި ކުރުވައިފަ އެވެ.\nހުޅަނގު އައްސޭރީގައި ފަލަސްތީނުން އިމާރާތްތައް ހެދުމަށް އީޔޫ އިން ވަނީ މާލީ ގޮތުން އެހީތެރިކަން ފޯރުކޮށްދީފަ އެވެ. ނަމަވެސް އީޔޫގެ އެހީގައި ހަދާ އިމާރާތްތައް އިޒްރޭލުން ދަނީ ތަޅާ ސުންނާފަތި ކުރަމުންނެވެ. މާލީ ގޮތުން ދަތިތަކާ ކުރިމަތިލާން ޖެހިފައިވާ ފަލަސްތީނަށް އީޔޫ އިން ދަނީ ފައިސާގެ ގޮތުން ވެސް އެހީވަމުންނެވެ.\nއިތުރު ލިޔުންތައް އިޒްރޭލް ފަލަސްތީން އިގިރޭސިވިލާތް ބްރެކްސިޓް


Gdh Atoll Council FACE Volleyball Tournament 2021: Gahdhoo Aa Dhekolhah Kulhe Ratafandhoo Ah Faseyha Molheh ގދ.އަތޮޅު ކައުންސިލް ފޭސް ވޮލީބޯޅަ ޓޯނަމެންޓް 2021: ގައްދޫއާ ދެކޮޅަށް ކުޅެ ރަތަފަންދޫ އަށް ފަސޭހަ މޮޅެއް – Huvadhoo News Gdh Atoll Council FACE Volleyball Tournament 2021: Gahdhoo Aa Dhekolhah Kulhe Ratafandhoo Ah Faseyha Molheh Huvadhoo News\nގދ.އަތޮޅު ކައުންސިލް ފޭސް ވޮލީބޯޅަ ޓޯނަމެންޓް 2021: ގައްދޫއާ ދެކޮޅަށް ކުޅެ ރަތަފަންދޫ އަށް ފަސޭހަ މޮޅެއް\n“ގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021″ ގެ އަންހެން ޑިވިޝަންގެ 8 ވަނަ މެޗުން، ގައްދޫ އާ ދެކޮޅަށް ކުޅެ ރަތަފަންދޫއަށް މޮޅުވެއްޖެއެވެ.\nމިމެޗުގެ ފުރަތަމަ ސެޓުވެސް ރަތަފަންދޫ ޓީމުންވަނީ ފަސޭހަކަމާއެކު ކާމިޔާބުކޮށްފައެވެ. އެގޮތުން ފުރަތަމަ ސެޓު ކާމިޔާބުކޮށްފައިވަނީ 25-17 އިންނެވެ. އަދި ދެވަނަ ސެޓު ރަތަފަންދޫއިން ކާމިޔާބުކޮށްފައިވަނީ 25-20 އިންނެވެ.\nމެޗުގެ ތިންވަނަ ސެޓުވެސް ރަތަފަންދޫއިން ވަނީ ފަސޭހަކަމާއެކު ކާމިޔާބުކޮށްފައެވެ. އެގޮތުން އެސެޓު ރަތަފަންދޫއިން ކާމިޔާބުކޮށްފައިވަނީ، 25-11 އިންނެވެ.\nމިމެޗުގެ މޮޅު ކުޅުންތެރިއަކަށް ހޮވިފައިވަނީ، ފިޔޯރީ ޓީމުގެ ޖަރޒީ ނަންބަރު 11 ފާތިމަތު ޖޫޒާން ޒަރީރު އެވެ.\nގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021″ ގައި މިރޭ ބައްދަލުކުރުމަށް ހަމަޖެހިފައިވަނީ ފަރެސްމާތޮޑާ އަދި ފިޔޯރީ ޓީމްތަކެވެ. އެގޮތުން މިރޭގެ ފުރަތަމަ މެޗު ކުޅުމަށް ހަމަޖެހިފައިވަނީ ފިރިހެން ޑިވިޝަންގެ ފަރެސްމާތޮޑާ އަދި ފިޔޯރީއެވެ. އެމެޗު ކުޅުމަށް ތާވަލުކޮށްފައިވަނީ 20:00 ގައެވެ. ދެވަނަ މެޗުގައި ބައްދަލުކުރާނީ އަންހެން ޑިވިޝަންގެ ފިޔޯރީ އަދި ފަރެސްމާތޮޑާއެވެ.


Thinadhoo Hospital Ah Fonuvi5Doctorun Vanee Filaafai - Minister Naseem ތިނަދޫ ހޮސްޕިޓަލަށް ފޮނުވި5ޑޮކްޓަރުން ވަނީ ފިލާފައި – މިނިސްޓަރ ނަސީމް – Huvadhoo News Thinadhoo Hospital Ah Fonuvi5Doctorun Vanee Filaafai - Minister Naseem Huvadhoo News\nތިނަދޫ ހޮސްޕިޓަލަށް ފޮނުވި5ޑޮކްޓަރުން ވަނީ ފިލާފައި – މިނިސްޓަރ ނަސީމް\nހެލްތު މިނިސްޓަރ އަހުމަދު ނަސީމް\nގދ ތިނަދޫގައި ހުންނަ ޑރ އަބްދުއްސަމަދު މެމޯރިއަލް ހޮސްޕިޓަލަށް ފޮނުވި ޑޮކްޓަރުންތަކެއް ފިލާފައިވާ ކަމަށް ހެލްތު މިނިސްޓަރ އަހުމަދު ނަސީމް ވިދާޅުވެއްޖެއެވެ.\nތިނަދޫއަށް ފޮނުވި ޑޮކްޓަރުންތަކެއް ފިލައިފައިވާކަން ހާމަކޮށްފައިވަނީ، ރައްޔިތުންގެ މަޖިލީހުގެ މިއަދުގެ ޖަލްސާގައި ތިނަދޫ ހޮސްޕިޓަލްގެ މައްސަލައާ ގުޅޭ ގޮތުން ތިނަދޫ އުތުރު ދާއިރާގެ މެމްބަރު އަބްދުލް މުޣުނީ ހެލްތު މިނިސްޓަރ އަހުމަދު ނަސީމް އާއި ސުވާލު ކުރެއްވުމުންނެވެ.\nމެމްބަރު މުޣުނީ ވަނީ ތިނަދޫ ހޮސްޕިޓަލްގައި ހޭނައްތާ ޑޮކްޓަރެއް “ހަރު ނުލަނީ” ކީއްވެތޯ މިނިސްޓަރާއި ސުވާލުކޮށްފައެވެ. އެސުވާލަށް ޖަވާބުދެއްވަމުން މިނިސްޓަރ ވިދާޅުވީ ދާދި ފަހުންވެސް ތިނަދޫ ހޮސްޕިޓަލަށް ފަސް ޑޮކްޓަރުން ފޮނުވި ކަމަށާއި، އެހެން ނަމަވެސް އެޑޮކްޓަރުން ފިލައިފައިވާ ކަމަށެވެ.\n“ތިނަދޫ ހޮސްޕިޓަލަށް އަޅުގަނޑުމެން މި ދޭތެރެއިން ވެސް ފޮނުވިން ފަސް ޑޮކްޓަރުން އިނގޭތޯ. ފޮނުވީމާ ފިލައިގެން ދިޔައީ އެ މީހުން. ދެން އަޅުގަނޑަކަށް ނޭނގެ ކިހިނެއް ކަމެއް ފިލައިގެން ދިޔައީކީ. އަޅުގަނޑުމެން އެ ތަނަށް ޑޮކްޓަރުން ފޮނުވައި އެކަހަލަ ކަންކަން އެބަ ކުރެވޭ،” ނަސީމް ވިދާޅުވިއެވެ.\nއިތުރަށް ވާހަކަ ދައްކަވަމުން މިނިސްޓަރ ނަސީމް ޑޮކްޓަރުން މިގޮތަށް ފިލައިގެން ދިއުމަކީ އޭގެ ސަބަބުން މިނިސްޓްރީއަށް ވެސް ބޮޑެތި ގެއްލުންތަކެއްވާ ކަމެއް ކަމަށާއި މިފަދަ ކަންކަން ހިނގައިގެން ދިޔަ ނުދިނުމަށް ހޮސްޕިޓަލުތަކުން އިތުރު ސަމާލުކަމެއް ދޭން ޖެހޭ ކަމަށެވެ.\n“ދެން ޑޮކްޓަރުން ހިފެހެއްޓޭތޯ ބެއްލެވުމަކީ އަޅުގަނޑުމެންގެ ވަރަށް ބޮޑު އެދުމެއް، އެ މީހުން ފިލައިގެން ދިއުމުގެ ކުރިން އެނގޭ ކަމަށް ވަނީ ވިއްޔާ އަޅުގަނޑުމެންނަށް ހުއްޓުވޭނެ ވެސް މެ، އެއާޕޯޓާ ހަމައިން. އެ އިންތިޒާމު ވެސް އަޅުގަނޑުމެން އޮންނާނީ ހަމަޖައްސައިފަ،” ފޮނުވާ ޑޮކްޓަރުންނަށް ހޮސްޕިޓަލުތަކުން އިތުރަށް ސަމާލުވުމަށް އެދި ނަސީމް ވިދާޅުވިއެވެ.\nޑރ އަބްދުއްސަމަދު މެމޯރިއަލް ހޮސްޕިޓަލަކީ ހުވަދު އަތޮޅުގެ ރައްޔިތުން ޚިދުމަތް ލިބިގަންނަ ތަނަކަށްވެފައި އެތަނުގައި ޑޮކްޓަރުންގެ ދަތި ކަމުގެ ވާހަކައަކީ ގިނަ ބަޔަކު ދައްކާވާހަކައެކެވެ.\nހެލްތު މިނިސްޓްރީ ޑރ. އަބްދުއްސަމަދު މެމޯރިއަލް ހޮސްޕިޓަލް\nތިނަދޫ ހޮސްޕިޓަލަށް ފޮނުވި ސްޕެޝަލިސްޓް ޑޮކްޓަރުން ފިލީއެއްނޫނެވެ. އެ ޑޮކްޓަރުން މިހާރު ދަނީ ތިނަދޫ ސިޓީގަ ހުންނަ ޓާޝަރީ ހޮސްޕިޓަލުގައި މަސައްކަތް ކުރަމުންނެވެ


Dhivehi kasabu athukuri ah genesdhin Hidhaanaa\nކަސަބު ގެތުމުގެ މަސައްކަތުގައި ހިދާނާ - ފޮޓޯ: ހިދާނާ\nދިވެހި ލިބާހަކީ ރާއްޖޭގައި އަންހެނުން އެޅި ހެދުންތަކުގެ ތެރެއިން ފާހަގަކޮށްލެވޭ ހެދުމެކެވެ. އިހުޒަމާނުގެ ދިވެހިން އެޅި މި ރީތި ހެދުމުގެ ޑިޒައިން އާއި ކުލަތައްވެސް ބޭނުންކުރި ގޮތް ރާއްޖޭގެ އެކި ސަރަހައްދުތަކުގައި ތަފާތެވެ. ލިބާހުގެ ރީތިކަން އަންނަނީ އެ ހެދުމުގެ ބޯވަޅުގައި އަޅާފައި އޮންނަ ކަސަބު ގަނޑުންނެވެ. ހިރި އާއި، ބަގިޔާ އަދި ރޮދިގަނޑުގެ ތަފާތު ޑިޒައިންތަކުން ޖަރީކުރި ދިވެހި ލިބާހުގެ ބޯވަޅަކީ ދިވެހި އަންހެނުން ކުރި ސާދާ ރީތި މަސައްކަތެއްގެ މިސާލެވެ. މިއަދު ލިބާހުގައި ކަސަބުގެ ބަދަލުގައި ރަން ރޭނދާތައް އަޅައިގެން ނަލަކުރިޔަސް މި މަސައްކަތް ރާއްޖެއިން މުޅިން އުވި ނުދިޔުމަށް އަތުކުރި އޮޅާލި އެކަކީ އުމުރުން 40 އަހަރުގެ، ހިދާނާ ލަތީފެވެ. އާއްމު ނަމުންނަމަ ހިދާ އެވެ.\nމާލޭގައި ބޭއްވި ލިބާސް ފެހުމާއި ކަސަބު ގެތުން ދަސްކޮށްދިނުމުގެ ކޯހެއްގައި ބައިވެރިވެ ކަސަބު ގެތުމުގެ މަސައްކަތް 2017 ގައި ދަސްކުރި ހިދާ ބުނިގޮތުގައި މި މަސައްކަތަކީ އޭނާ ކުޑައިރުވެސް ގާތުން ދެކެމުން އައި މަސައްކަތެކެވެ. އޭނާގެ ޝައުގު މި މަސައްކަތުގެ ތެެރެއަށް ދޫވެގެން އައީ ދުރު ހަދާންތަކުގެ ތެރެއިން އެވެ. ހިދާގެ ބުނި ގޮތުގައި މި މަސައްކަތް ފަށަން އޭނާގެ ހިތުގައި އަޒުމް ކަޑައެޅީ މުނި މާމާ ކަސަބު ގެތުމުގެ މަސައްކަތް ކުރާތަން އޭނާއަށް ފެނުނު ހިސާބުން އެވެ. ކުޑަ ކުއްޖެއްގެ ގޮތުގައި އޭނާ އިނީ ފަރުވާތެރި ކަމާ އެކު މުނި މާމަގެ އެ މަސައްކަތް ބަލާށެވެ. އެ މަސައްކަތުގެ ތެރެއަށް އޭނާ ވައްދައިދިނީ އެ ދުރު ހަދާންތަކެވެ.\nކަސަބު ހިމަނައިގެން ހިދާ ހަދާފައިވާ އަތުގަ އަޅާއެއްޗެއް. ފޮޓޯ: ހިދާ\n"ވަރަށް ކުޑައިރުން ފަށައިގެން އާއިލާ ތެރޭގައި ކުރަމުން އައި ކަމެއް އެއީ. މުނި މާމަ އިންނާނެ ގަތާފައި ކައިރީ ކަސަބު ގަތަން. ގޭގެ އެހެން ކުއްޖެއް އަތަށްވެސް ނުދޭނެ، އެކަމަކު އޭރުވެސް އޭގެން ގަތަން ބައެއް ފަހަރު ހިދާ އަތަށް ދޭނެ ގަތަން. އޭގެ ފަހުން، މިދިޔަ އަހަރު ނޮވެމްބަރު ހިސާބުގައި ފެނުނީ ލިބާސް ފަހާށާއި ކަސަބު ގަތަން ދަސްކޮށްދޭ އިސްތިހާރެއް. އިސްތިހާރު ފެނިގެން އެ ކޯހުގައި ބައިވެރިވީ. ދެން އޭގެން މި މަސައްކަތް ރަނގަޅަށް ދަސްކުރީ" ހިދާއަށް\nއެކަމުގެ ތެރެއަށް ވަދެވުނު ގޮތް ކިޔައިދިނެވެ.\nހިދާބުނި ގޮތުގައި ކަސަބު ގެތުމަކީ ހަގީގަތުގައި ކިހާ އުނދަގޫ މަސައްކަތެއް ކަން އެ ކޯހުން އޭނާއަށް ބުނެދިނެވެ. ގދ. ތިނަދޫ އައިޝަތު ދީދީ މާލޭގައި ހިންގި ކޯސް ނިމުމުން، ހިދާ ވަގުތުން ކަސަބު ގަތަން ފެށީ އެއް ނޫނެވެ. ކޯހަށްފަހު ލިބާހާ ކަސަބު ގެތުމުގެ ބޮޑު ރިސާޗެއް އޭނާ އަމިއްލައަށް ހެދި އެވެ. އަބްދުﷲ ސާދިގު (ސޯދުބެ) އާއި އަންނަބީލާ ހަބީބާ ހުސައިން ހަބީބުގެ އަރިހުން މިކަމާ ގުޅުންހުރި އެތައް މައުލޫމާތުތަކެއް އޭނާ އެއްކުރި އެވެ. އެކަމުގެ އެންމެ ފުނަށް އޭނާއަށް ވަދެވުމާ އެކު އަޒުމް ކަނޑައެޅީ ދިވެހިންގެ ހުނަރު ފެންނަ މި މަސައްކަތް އުވިގެން ނުދާނޭ ގޮތްތަކެއް ހޯދުމަށެވެ.\nކަސަބު ގެތުމުގެ ކޯހުގައި ކިޔަވަން ގެންގުޅުފޮތް ދައްކާލަނީ\nއެކަމަށް އޭނާ ހޯދީ ޒަމާނީ ހިޔާލެކެވެ. ކަސަބުގެ އަސްލު ނުގެއްލޭނެ ގޮތަށް، ރީތި ކުލަތަކުން ކަސަބު ގަތާފައި ލެދާ ކޮޅެއްގައި ހަރުކޮށްގެން އަތުގަ އަޅާނެ އުޅާ ތައްޔާރު ކުރަން ފެށީ އެވެ. އެ ތަކެއްޗާ އެކު އޭނާ އިންސްޓަގްރާމުގައި 'ކަސަބު ބައި ހިދާ'ގެ ނަމުގައި އޭނާގެ ހުނަރު ދައްކަން ފެށީ އެވެ. ތަފާތު ހަތަރު ވައްތަރަކަށް ކުލަތައް ގުޅުވައިގެން ހެދި މި ތަކެއްޗަށް ޒުވާނުންގެ ތަރުހީބު ބަންޑުން ވާންފެށީ އެވެ. އަތުގައަޅާ އެއްޗެހިތައް ގަތުމަށް ފުލުފުލުގައި އޯޑަރުތައް ލިބި، ރާއްޖޭގެ ތިން ރިސޯޓަކަށްވެސް މިހާރު ހިދާގެ މި މަސައްކަތް ވަނީ ބަލައިގަނެ ޓޫރިސްޓުންނަށް ވިއްކަން ފަށައިފަ އެވެ. ދިވެހި ނަންތަކެއް ދީފަހުރި ހިދާގެ މި ކަލެކްޝަންގައި ހިމެނެނީ ތަފާތު ހަތަރު ވައްތަރެކެވެ.\nކަލެކްޝަންގައި ހިމެނޭ ހަތަރު ވައްތަރު- ފޮޓޯ: ހިދާ\nރިސޯޓުތަކުގައި ހިދާގެ ކަލެކްޝަންއިން އަތުގައަޅާ އެއްޗެއް ޑިސްޕްލޭ ކޮށްފައި- ފޮޓޯ: ހިދާ\nގޮމަ: ލިބާހުގެ އެކި ކުލަތައް\nފޭލި: ފޭލީގެ އެކި ކުލަތައް\nރާޅު: ކަނޑާއި މޫދުން ފެންނަ ކުލަތައް\nދޯދި: އިރުގެ ދޯދިތަކުން ފެންނަ ކުލަތައް\nހަމަ އެކަނި ގެސްޓު ފިހާރަ ތަކާއި ރިސޯޓު ތަކުގައި ޓޫރިސްޓުންނަށް މި ތަކެތި ވިއްކައިގެން ހިދާ މަޑުން އިންނާކަށް ބޭނުމެއް ނުވި އެވެ. ބަދަލުގައި ހިދާ ބޭނުންވީ ރާއްޖޭގެ ޒުވާނުންގެ އަތުން ވެސް އޭނާގެ މި މަސައްކަތް ފެންނާށެވެ.\n"އާއްމުކޮށް ކަސަބުގެ މަސައްކަތް ކުޑަކޮށްވެސް މި ފެންނަނީ ހާއްސަ ދުވަހަކު ހަފްލާއެއްގައި، އަސްލު ވަރަށް މަދުން ފެންނާނީ. އަދި މިހާރު ލިބާސްތަކުގައި އަޅާފައި ހުންނާނީ ގަނެފަ ހުންނާ ރޭނދާ، އެއީ ކަސަބެއް ނޫން. އެހެންވީމަ އަބަދުވެސް ބޭނުންވީ ކަސަބު ވިއުމުގެ ހުނަރު އާންމުކޮށް މީހުންނަށް ބޭނުން ކުރެވޭނެ އެއްޗަކަށް ބަދަލު ކުރަން. އެގޮތުން އާންމުކޮށް މީހުންނަށް ބޭނުން ކުރެވޭ ކަހަލަ އެއްޗެއް ހަދަން ހިޔާލު ކުރީ،" ކަސަބު ގަތައިގެން އަތުގަ އަޅާ އެއްޗެއް ހެދުމުގެ ހިޔާލު އައިގޮތް ހިދާ ކިޔައިދިނެވެ.\nކަސަބު ބައި ހިދާގެ އަތުގައަޅާ އެއްޗެހިތަކެއް- ފޮޓޯ: ހިދާ\nލިބާހުގެ ބޯވަޅުގައި ކަސަބު އަޅާފައި ހުންނައިރު ކިތަންމެ ރީތިވިޔަސް، މިއީ ވަރަށް އުނދަގޫ ބުރަ މަސައްކަތެކެވެ. މި ރީތި ވިދާ ޑިޒައިންތައް ގެންނަން އެތައް ގަނޑިއިރެއް ހޭދަކުރަން ޖެހެ އެވެ. ދިރިއުޅުމުގެ ހުރިހާ ކަމެއް ކުރަމުން ވެސް ހިދާ އެކަމަށް ވަގުތު ހުސްކުރަނީ އެކަމަށް އޮތް ޝައުގުވެރިކަމާއި ލޯބީގަ އެވެ. ހިދާގެ މިހާރުގެ ބޮޑު އުންމީދެއް ވެސް އެބަ އޮތެވެ. ހިދާ ދެކޭ ހުވަފެނަކީ ކަސަބު ގެތުމުގެ މަސައްކަތް ދަސްކޮށްދޭނެ އޭނާގެ އަމިއްލަ ޓްރެއިނިން ސްކޫލެއް ހުޅުވުމެވެ.\nކަސަބު ބައި ހިދާގެ އަތުގައަޅާ އެއްޗެއް މީހަކު އަޅައިގެން- ފޮޓޯ: ހިދާ\n"މި މަސައްކަތް އެއްކޮށް އުވިގެން ނުދިޔުމަށް ޓަކައި، އަހަންނަން ކުރެވެން ހުރި އެންމެ ބުރަ މަސައްކަތް ކުރާނަން. އެންމެ އުފާވަނީ ކަސަބުން ވިޔެފައި ހުންނަ އެއްޗިއްސަށް ޒުވާނުން ވެސް ހިއްކިޔާތީ. އޭގެން އިނގެނީ ދިވެހި ވަންތަ މަސައްކަތްތައް ވެސް އެ ގޮތުގައި ކޮށްފި ނަމަ ޒުވާނުން އެކަން ބަލައިގަންނާނޭ،" ހިދާ ބުންޏެވެ. އޭނާ ގަބޫލުކުރާ ގޮތުގައި މިއީ އޭނާ ގައުމަށް ކޮށްދޭ މަސައްކަތެކެވެ. މި މަސައްކަތުން މާކަބޮޑު އެއްޗެއް އޭނާއަށް ނުލިބުނަސް، ދިވެހިންގެ ގަދީމީ ހުނަރުވެރި މަސައްކަތެއް މަރުނުވެ ބޭއްވުމަކީ ހިދާގެ އުފަލެއް ކަމުގައި ހުރީ ބަލައިގެން އެވެ.


Adam Fathuhy: އަމިއްލަ ކެނޑިޑޭޓުންގެ ހައިސިއްޔަތާއި ކޮރަޕްޝަނާއި މަލްޓިޕާޓީ ޑިމޮކްރަސީ\nސިޔާސީ ޕާޓީއެއްގެ ފަރާތުން އަންނަފަރާތް ތަމްސީލްކުރަނީ ސިޔާސީ ޕާޓީއާއި އަދި އެދާއިރާއެއްގެ ރައްޔިތުން ޝުއޫރާއި ފިކުރުކަމަށް ވާއިރު އަމިއްލަ ގޮތުން ވާދަކުރާ ކެނޑިޑޭޓް ތަމްސީލްކުރާނީ ހަމަ އެކަނި އެދާއިރާއެއްގެ ރައްޔިތުންގެ ތެރޭން ވޯޓުލީމީހުންގެ މެޖޯރިޓީ އެވެ.\nސިޔާސީ ޕާޓީއަކީ އެޕާޓީއެއްގެ އަމިއްލަވަންތަ ސިޔާތުތަކެއްގެންގުޅޭ ބަޔަކަށް ކިޔާނަމަކަށް ވާއިރު، ކޮންމެ ސިޔާސީ ޕާޓީއެއްގައިވެސް އެޕާޓީއެއްގެ މެނިފެސްޓޯ މުޅިންތަފާތުވާނެއެވެ. މެނިފެސްޓޯއާއި ޕާޓީގެ ސިޔާސަތުތައް އެއްގޮތް ނަމަ އޭގެން ދޭހަވާ ކަމަކީ ސިޔާސަތާއި ހިޔާލްތައް އެއްގޮތްވާއިރު ވަކިވަކި ސިޔާސީ ޕާޓީހަދައިގެން އުޅެނީ އަމިއްލަ އެދުން ތަކެއް ހާސިލްކުރުމަށް ކަމުގައެވެ. ނޫންނަމަ ހިޔާލްތައް އެއްގޮތް ޕާޓީތައް ޖެހޭނީ އެއްކޮއްލަން ކަމުގައި ދެކެވެ. ޔުނިކް ސިޔާސަތަކަށް ނޫނީ ސިޔާސީ ޕާޓީ ހެދުމުގެ ޖާގަ ދެވިގެން ވާނެކަމަކަށް ގަބޫލެއް ނުކުރެވެއެވެ.\nހަމަ އެހެންމެ އަމިއްލަގޮތުން ކުރިމަތިލާ މެންބަރުން އަމިއްލަ ގޮތުން ކުރިމަތިލާން ދިމާވާ ސަބަބެއްކަމުގައި ވެފައިވަނީ ސިޔާސީ ޕާޓީތަކުގެ ސިޔާސަތާ ހިތްހަމަ ނުޖެހުމެވެ. މިހެންކަމަށްވާނަމަ އެކެނޑިޑޭޓެއްގެ ހިޔާލާއި ސިޔާސަތަކީ ތަންފީޒުކުރެވޭ ވަރުގެ އަގުލަބިއްޔަތެއް އޮތް ސިޔާސަތެއްކަން ކަށަވަރު ކުރަންޖެހެއެވެ. އަމިއްލަގޮތުން ނުކުމެ ތަންފީޒުނުކުރެވޭނެ ނުވަތައޭގައި ސިޔާސީ ބަރުދަނެއް ހިޔާލުތަކެއް ހިފައިގެން މަގާމަށް އަމިއްލަގޮތުން އިންތިހާބުވީކަމުގައިވިޔަސް ރައްޔިތުންނަށް އޭގެން އެދެވޭ މަންފާއެއް ލިބިގެންނުދެއެވެ. މީގެ އިތުރުން ކޮރަޕްޝަނާއި ފަސާދައިގެ އަމަލުތަކަށް ފުރުސަތު ހުޅުވިގެން ގޮސްފައިވާކަން ފާއިތުވެ އަހަރުތަކުން އެނގެއެވެ.\nމިހާތަނަށް ދިވެހިރާއްޖޭގައި ބާއްވާފައިވާ އިންތިހާބު ތަކުން މިކަން ކަށަވަރުވެއެވެ.އަމިއްލަ ކެނޑިޑޭޓުން ނުވަތަ މިނިވަންކަމަށް ދައުވާ ކުރާ ކެނޑިޑޭޓުން ކޮރަޕްޝަނުން ތަގައްޔަރުވެފައި ވާއިރު އެމީހުން ތަންފީޒުކުރަން ބޭނުންވަނީ ކޮންސިޔާސަތެއްކަންވެސް ރައްޔިތުންނަށް ސާފުނުވެއެވެ. އެނބުރޭ ވަހުތާނެއްހެން މަހުޖަނުންގެ އަތްދަށުވުންނޫންކަމެއް މިވީހިސާބަށް އެމީހުނަށް ވެފައި ނުވާއިރު ގާނޫނު އަސާސީއަށް އިސްލާހުގެނެސް އަމިއްލަ ކެނޑިޑޭޓުންގެ ގޮތުގައި ވާދަނުކުރެވޭނެ ގޮތަށް ކަނޑައަޅާ އަމިއްލައަށް ކަންކަން ނިންމުގެ ހައިސިއްޔަތު ބާތިލް ކުރަން ޖެހެއެވެ. މަލްޓިޕާޓީ ޑިމޮކްރަސީއެއްގައި ކެނޑިޑޭޓުން ވާންޖެހޭނީ ސިޔާސަތުތައް ކަނޑައަޅާ ބައެއްކަމުގައިވާ ސިޔާސީ ޕާޓީ ތަކެވެ.


ޢަލްމާނީ ފިކުރުގެ ނުރައްކާތެރިކަން ދިވެހި ފަސްގަނޑުގައި! | #Dhiislam\nޢަލްމާނީ ފިކުރުގެ ނުރައްކާތެރިކަން ދިވެހި ފަސްގަނޑުގައި!\n5 years ago |5comments| August 26, 2013\nޢަލްމާނިއްޔަތަކީ ދީނާއި ސިޔާސަތު ވަކިކުރުމެވެ. އަދި އިންސާނީ ޙަޔާތުންވެސް ދީން އެކަހެރިކޮށްލުމެވެ.\nސައްތައިން ސައްތަ އިސްލާމީ މިކުޑަ ދައުލަތަށް ޢަލްމާނީ ފިކުރުގެ ނުރައްކާތެރިކަން ކުރިމަތިވެފައި ވަނީ އިންތިހާއަށެވެ. އެބައިމީހުންގެ އެންމެ ފުރަތަމަ ޓާގެޓަކީ މިޤައުމުގެ ވެރިކަމާއި ސިޔާދަތު އެބައިމީހުންގެ ބާރުގެ ދަށަށް ގެނައުމެވެ. އެއަށްފަހު މި ދައުލަތަކީ މުޅިން ސެކިއުލަރ ނުވަތަ ޢަލްމާނީ ދައުލަތަކަށް ހަދާލުމެވެ. ވެރިކަމާއި ސިޔާދަތުން ދީން ނެރެ އެއްލާލުމެވެ. ލާދީނިއްޔަތު ފަތުރާލުމެވެ. އެހެންކަމުން ދީނާއި ސިޔާސަތު ވަކިކުރުމަށް ފާޅުގައި މިބައިމީހުން ދަނީ ވަކާލާތު ކުރަމުންނެވެ.\nމިޤައުމުގައި ޢަލްމާނިއްޔަތަށް ވަކާލާތުކުރާ މީހުންގެ ތެރެއިން އެންމެ ފާހަގަކޮށްލެވޭ އަދި އެމީހެއްގެ ފަރާތުން އެންމެ ނުރައްކާތެރިކަމެއް ދިމާވެފައިވާ މީހަކީ7ފެބްރުއަރީ 2012 ވަނަ އަހަރު ވެރިކަމުން އިސްތިއުފާ ދެއްވި ރައީސް މުޙައްމަދު ނަޝީދެވެ. ވެރިކަމަށް ހޮވިވަޑައިގަތުމުގެ ކުރިން ނަޝީދު ވަނީ ބޭރުގެ މީޑިއާކަށް ދެއްވި ބަސްދީގަތުމެއްގައި ލިބަރަލް ޑިމޮކްރަސީއަކަށް ގޮވާލަމުންދާކަމަށް ފާޅުގައި ވިދާޅުވެފައިވެއެވެ. އަދި އޭރުގެ ރައީސުލްޖުމްހޫރިއްޔާ މައުމޫނުގެ ސަރުކާރުން ޢަރަބިއްޔާ ސްކޫލާއި މަޢުހަދު ހިންގާތީ އެކަމަށް ފާޑު ވިދާޅުވިއެވެ. އެއީ ލިބަރަލް ޑިމޮކްރަސީއެއްގައި އެކަން އޮންނަން ޖެހޭ ގޮތެއް ނޫންކަމަށް ވިދާޅުވިއެވެ.\nވެރިކަމަށް ހޮވިވަޑައިގަތުމުން، ސީދާ ޢަލްމާނިއްޔަތުގެ ނަން ވިދާޅުނުވިޔަސް، އެކަމަށް ބުރަ މަސައްކަތްތަކެއް ކުރައްވަމުން ގެންދެވިއެވެ. އެގޮތުން، ޢަރަބިއްޔާ ސްކޫލާއި މަޢުހަދަށް ތަފާތު ދަތިކުރުންތައް ސަރުކާރުގެ ފަރާތުން އެކިއެކި ނަންނަމުގައި ކުރިމަތިވަމުން ދިޔައެވެ. ދިވެހި އިސްލާމް ދެމާއްދާއަކީ އިޚްތިޔާރީ މާއްދާއަކަށް ހެދުމަށް ކުރެވުނުހާ ކަމެއް ކުރިއެވެ. ހިނގަމުން ދިޔަ ޤާނޫނުލް ޢުޤޫބާތު ބިލުގައި އިސްލާމީ ޙުދޫދުތައް ހިމަނައިދިނުމަށް އެދި ރައްޔިތުންގެ ތެރެއިން ބަޔަކު މީހުން ރައްޔިތުންގެ މަޖިލީހުގެ މެމްބަރުންނަށް ގޮވާލަން ފެށުމުން، އެކަމަށް ސީދާ ދެކޮޅު ހަދައި، އިސްލާމީ ޙުދޫދުތަކަށާއި އިސްލާމީ ޝަރީޢަތަށް ކުޑައިމީސް ބަސް ވިދާޅުވިއެވެ. އިސްލާމީ ޝަރީޢަތުގައި ހުދޫދުތަކަކީ ނާތަހުޒީބީ ލާއިންސާނީ ހުދޫދުތަކެއް ކަމަށް ދޭހަވާ ގޮތަށް ރެލީތަކުގައި ވާހަކަފުޅު ދެއްކެވިއެވެ.\nވެރިކަމުން އިސްތިއުފާ ދެއްވުމަށްފަހު ބޭރަށް ވަޑައިގެން ވޮޝިންޓަން ޕޯސްޓަށް ދެއްވި ބަސްދީގަތުމުގައި ރާއްޖޭގެ ތަޢުލީމީ މަންހަޖު އިސްލާމްދީނާ ވިހާވެސް ދުރުގޮތަކަށް ބައްޓަން ކުރައްވަން މަސައްކަތް ކުރެއްވި ކަމަށާއި ޤާނޫނު ޢުޤޫބާތްވެސް ވީހާވެސް އިސްލާމީ ޝަރިޢަތަށް ބަރޯސާ ނުވާނެގޮތަކަށް ބައްޓަން ކުރަން ހުޅަހެޅުއްވި ކަމަށް ވިދާޅުވިއެވެ.\nއެއަށްފަހު ދާދިފަހުން ޑެންމާކަށް ވަޑައިގެން އެޤައުމުގެ ބަރުލަމާނުގައި ދެއްވި ލެކްޗަރެއްގައި ކުރެވުނު ސުވާލެއްގެ ޖަވާބުގައި ދީނީ ޝެއިޚުން އަތުގައި ކޮންމެ ކަމަކަށްވެސް ޤުރުއާނާއި ސުންނަތުން ދަލީލު އޮންނަ ކަމަށާއި އެބޭފުޅުން އަތުގައި އެކަހަލަ ” ހެލްޕު ލައިނެއް” ނެތް ވާހަކަ ވިދާޅުވިއެވެ. އަދި އެކަން ފޫބެއްދުމުގެ ގޮތުން އެހެން ގޮތްތަކެއް ހޯދަން ޖެހިފައިވާ ކަމަށް ވިދާޅުވިއެވެ. މީގެ އިތުރުން، ދިވެހިރާއްޖޭގައި އެބޭފުޅުން ބޭނުންފުޅުވާ މިންވަރަށް “އިސްލާޙީ މަސައްކަތް” ކުރިޔަށް ނުދާކަމަށް ވާނަމަ، ނަސާރާއިންގެ ހަނގުރާމަވެރި މަޒުހަބެއްކަމުގައިވާ ޖެޒުއިޓުން އަންނަން ޖެހޭނެ ކަމަށް ވިދާޅުވެފައިވެއެވެ.\nމިކަހަލަ ކިތައްމެ ވާހާކަތަކެއް އަދި ކިތައްމެ އަމަލުތަކެއް ނަޝީދުގެ ފަރާތުން ދަނީ ފެންނަމުންނެވެ. ރައީސް ނަޝީދުގެ ޕާޓީއަކީ ރާއްޖޭގެ އެންމެ ބޮޑު ސިޔާސީ ޕާޓީއަށްވެފައި، ރައީސް ނަޝީދު އަދިވެސް ވެރިކަމަށް ކުރިމަތިލައްވާފައިވާ ކަމީ ޢަލްމާނީ ފިކުރުގެ ބިރުވެރިކަމުގެ ކަޅުވިލާ އަދިވެސް ރާއްޖޭގެ ޖައްވުގައި ފެތުރިފައިވާ ކަމުގެ ހެއްކެކެވެ.\nއިސްލާމީ ނަޒަރަކުން ޢަލްމާނީ ފިކުރު\nނަޝީދުފަދަ ޢަލްމާނީ ފިކުރުގެ ބޭފުޅަކަށް ރައްޔިތުންގެ ތެރެއިން ގިނަ ބަޔަކު ތާއީދު ކުރާ ކުރުމުން ދޭހަވާ އެއްކަމެއް އެބައޮތެވެ. އެއީ ޢަލްމާނީ ފިކުރުގެ ނުރައްކާތެރިކަން އެބައިމީހުންގެ ތެރެއިން ގިނަ ބަޔަކަށް ވިސްނިފައި ނެތުމެވެ. އެހެންކަމުން، ޢަލްމާނީ ފިކުރަށް އިސްލާމީ ނަޒަރަކުން ބަލައިލާނަމެވެ.\nޢަލްމާނީ ފިކުރަށް ގޮވާލާ މީހުން ދެބަޔަކަށް ބަހާލެވިދާނެއެވެ. ފުރަތަމަ ބައިގެ މީހުންނަކީ، ދައުލަތުން ނުވަތަ ސިޔާސަތުން ދީން ވަކިކުރުމަށް ގޮވާލާ މީހުންނެވެ. އަދި ދެވަނަ ބައިގައި ހިމެނެނީ، އިންސާނީ ޙަޔާތުންވެސް ދީން އެކަހެރިކޮށްލުމަށް ގޮވާލަމުންދާ މީހުންނެވެ.\nމި ދެބަޔަށް ބަލާއިރު، ފުރަތަމަ ބައިގެ މީހުން، އެގޮވާލަނީ ކުފުރަށެވެ. އެހެނީ މާތް ﷲ ގެ މަތިވެރި ދީނަކީ ޝާމިލުވެގެންވާ ދީނެކެވެ. އެދީނުގައި ދަޢުލަތުގެ ފަރާތުން ޙާކިމާ ޢަމަލުކުރަންވާ ގޮތް ނުވަތަ ސިޔާސަތު ވަނީ ބަޔާންކޮށްދެއްވާފައެވެ. އޭގެތެރެއިން މާތް ﷲ ގެ ޝަރީޢަތް ބިންމަތީގައި ތަންފީޒުކުރުން ހިމެނެއެވެ. މާތް ﷲ ކީރިތި ޤުރުއާނުގައި ބާއްވާލައްވާފައިވާ ޙުދޫދުތައް ޤާއިމުކުރުން ހިމެނެއެވެ. އިސްލާމީ ޝަރީޢަތް ކަށަވަރުކޮށްދެއްވި ޢަދުލު އިންސާފު ރައްޔިތުންގެ މެދުގައި ޤާއިމުކުރުން ހިމެނެއެވެ. އެހެންކަމުން، ސިޔާސަތުން ނުވަތަ ދައުލަތުން ދީން ވަކިކުރުމަކީ މާތް ﷲ ގެ ޝަރީޢަތް އެކަހެރިކޮށްލުމެވެ. ކަނޑައެޅިގެން ކުފުރަށް ގޮވާލުމެވެ.\nދެވަނަ ބައިގެ މީހުން، އެގޮވާލަނީ އިލްޙާދަށެވެ. އެހެނީ އިންސާނީ ޙަޔާތުން ދީން ވަކިކުރުމަށް ގޮވާލުމަކީ ކަލަކު ވޮޑިގެންވާ ކަމަށް އިންކާރު ކުރުމެވެ. ވުމާއެކު، އިސްލާމީ ނަޒަރަކުން ޢަލްމާނިއްޔަތަކީ މުސްލިމުން އެއްވެސް ހާލެއްގައި އެއާ ކައިރިވުން ހުއްދަ ކުރާ އެއްޗެއް ނޫނެވެ. އިސްލާމީ މުޖުތަމަޢެއްގައި ޢަލްމާނިއްޔަތަށް ގޮވާލުމަކީ ސީދާ ބަޔާންވެގެންވާ ކުފުރަކަށް ގޮވާލުމެވެ. ބަޔާންވެގެންވާ މަގުފުރެދުމަކަށް ގޮވާލުމެވެ. އަދި އިސްލާމްދީނަކީ، ޔަހޫދީ ދީނާއި ނަޞާރާ ދީން ފަދައިން ފަސާދަވެފައިވާ ދީނެއް ކަމަށް ގޮވާލުންވެސް މެއެވެ. އިސްލާމްދީނަކީ އުނި ދީނެއްކަމަށް ބުނުންވެސްމެއެވެ. ދުނިޔެވީ ޢިލްމާއި ސައިންސާ ދެކޮޅު ހަދާ، އެ ޢިލްމުތަކާ ދެކޮޅަށް ހަނގުރާމަ ކުރާ ދީނެއްކަމަށް ބުނުންވެސް މެއެވެ.\nދުޢާއަކީ މާތް ﷲ އަޅުގަނޑުމެންގެ މިއިސްލާމީ ދައުލަތް އަބަދުގެ އަބަދަށް އިސްލާމީ ދައުލަތެއްގެ ގޮތުގައި ލެއްވުމެވެ. އަދި ޢަލްމާނީ ފިކުރާއި ކުފުރުގެ މިއްލަތްތައް މިފަސްގަނޑުގައި ބަލިކުރައްވައި އެބައިމީހުންނަށް ޤައުމުގެ ވެރިކަމާއި ސިޔާދަތު މިންވަރު ވިޔަ ނުދެއްވުމެވެ. އަޅުގަނޑުމެންގެ މައްޗަށް ރަޙުމުކުރާ، ﷲ އަށް ބިރުވެތިވާ، އަޅުގަނޑުމެންގެ ދުނިޔެއާއި އާޚިރަތުގެ ކަންތައް އެކަލާނގެ ރުއްސަވާނެ މަގުން ގެންދާނެ ވެރިންތަކެއް އަޅުގަނޑުމެންގެ މައްޗަށް ލެއްވުމެވެ. އާމީން!\nވަރަށް ރަގަޅު ބޭނުންތެރި ލިޔުމެކެވެ. جزاكم الله خيرا\nއަލްމާ ނިއްޔަރތު ކިޔަސް ލާދީނި ކިޔަސް ރަނގަޅު ކަންކަން ވާނީ ހަމަ ރަނގަޅު ކަންކަމަށް..\nހަސަނާ ކަލޭ ތިހިރީ ހަމައިގަތަ؟ހާދަ ހީވޭ ހިނދުކޮޅުގައި ހުރިހެން.ތިކަހަލަ ލާދީނީ ފިކުރުތަކާ ހެދިއޭ މުޅި ޤައުމު މިއޮށް ކަލާކުވެ ދަނީ. ހުރި ހިތާމައެއްގެ ބޮޑު ކަމާއޭ!\nސިޔާސަތާ ދީނަކީ ހަމައެކައްޗެއް. ދީނާ ސިޔާސަތު ވަތްކެއް ނުކުރެވޭނެ. އިސްލާމީ މުޖްތަމަޢަކަށް ބޭނުމީ ދީނީ ޢިލްމުވެރިންތަކެއް. އިސްލާމްދީނާ އެއްގޮތަށް ކަންކަން ރާވާ ހިންގޭނީ ދީނީ ޢިލްމުވެރިން ނަށް ފުރުޞަޠު ދެވިގެން. އިސްލާމްދީނާ އެއްގޮތަށް މުޖްތަމައެއް ބިނާކުރަން އެދޭނަމަ، އެންމެ އިސްވެރިޔާއިންފެށިގެން ޤާނޫނު ހަދާމަޖްލިސް ރައްޔިތުންގެ މަޖްލިސް ރަށްރަށުގެވެރިންނާއި، އަދި މިނޫނަސް ޢުލުލްއަމްރުންނަށް ވާންޖެހޭނީ އެކަމަށް ފުރުޞަތު ދޭންޖެހޭނީވެސް ދީނީ ޢިލްމުވެރިންނަށް. ދިވެހިޤަވްމުން އަލްމާނީ ފިކުރު ފުހެލަންވީ. މިބުމުގައި އެހެންދީނުގެ ފިކުރުގެންގުޅޭ މީހުންނަށް ޖާގަދީގެންނުވާނެ. އަމުދުން ވެރިކަމުގެ ދާއިރާގެ ތެރޭގައި. ” ދީނީ ޢިލްމުވެރިން ،ދިވެހިންގެ ވިސްނުން ރާއްޖޭގެ އަސްދަނޑިން އެތެރެއަށް”


BREAKING: Raees Yameen Muzaaharaa Ge Baiverinnah Feni Laifi - Vaguthu\n1 މަސް ކުރިން ( ސެޕްޓެމްބަރު 10, 2021 )\nކުރީގެ ރައީސް އަބްދުﷲ ޔާމީން އަބްދުލް ގައްޔޫމް އިދިކޮޅު މުޒާހަރާގެ ބައިވެރިންނަށް ފެނިލައިފިއެވެ.\nއެމަނިކުފާނު މުޒާހަރާގެ ބައިވެރިންނަށް ފެނިލާފައި ވަނީ ގޭބަންދުގައި ހުންނެވި ގެކޮޅުގެ ކުޑަދޮރަކުންނެވެ. އެމަނިކުފާނު ފުރަތަމަ ކުޑަދޮރު ކައިރީގައި މަޑުކޮށްގެން ހުންނެވިއިރު، ފަހުން ފެނިވަޑައިގެންނެވީ، ބައިވެރިންނަށް ހިތްވަރު ދެއްވުމުގެ ގޮތުން ޕީޕީއެމް ދިދައަކާއި، ރާއްޖޭގެ ރަސްމީ ދިދަ ނަންގަވައިގެން ހޫރާލާ މަަންޒަރެވެ.\nއިދިކޮޅު މުޒާހަރާގެ ބައިވެރިން މިވަގުތު ތިބީ އެމަނިކުފާނުގެ ގެކޮޅު ކުރިމަތީގައެވެ.\nއިދިކޮޅު މުޒާހަރާގެ ބައިވެރިން ރައީސް ޔާމީންގެ ގެކޮޅު ކުރިމަތީގައި\nއިދިކޮޅުން "އިންސާފު ހޯދަން"ނަމުގައި މާލޭގައި ކުރަމުންދާ މުޒާހަރާ ހުއްޓުވުމަށް ފުލުހުންގެ އެސްއޯ ޓީމް ވަނީ ނެރެފައެވެ.\nޕީޕީއެމް އޮފީސް ކައިރީން މުޒާހަރާ ފަށައިގެން ކުރިއަށް ދަނިކޮށް އެސްއޯ ފުލުހުން މުޒާހަރާ ހުއްޓުވަން ނުކުމެފައި ވަނީ، ބޮޑުތަކުރުފާނު މަގުގެ ޕެޓްރޯލް ޝެޑް ކައިރިންނެވެ.\nމި މުޒާހަރާގައި އިދިކޮޅު ޕީޕީއެމް އާއި ޕީއެންސީގެ ގިނަ ލީޑަރުން ބައިވެރިވެވަޑައިގަންނަވައެވެ.\nއިދިކޮޅު މުޒާހަރާގައި ރައީސް ޔާމީން ސަޕޯޓަރުންނަށް ފެނިލުން - ވަގުތު އިމޭޖްސް\nއިދިކޮޅު ކޯލިޝަންގެ މުޒާހަރާގެ ބައިވެރިން ރައީސް ޔާމީންގެ ގެކޮޅު ކައިރިއަށް އެއްވި ގަޑީގައި، ރައީސް ޔާމީން ފެނި ބައެއް ސަޕޯޓަރުން ވަނީ ރޮއެފައެވެ.\nއެމަނިކުފާނު މިހާރު ވެސް ގެންދަވަނީ ފަސް އަހަރުގެ ޖަލު ހުކުމެއް ތަންފީޒު ކުރައްވަމުންނެވެ. ގއ. ވޮމަޑުލާ ކުއްޔަށް ދޫކޮށްގެން ދައުލަތަށް ލިބެން ޖެހޭ އެއް މިލިއަން ޑޮލަރު އަމިއްލަފުޅު އެކައުންޓަށް ޖަމާ ކުރެއްވި ކަމުގެ ތުހުމަތުގައި އުފުލި އެ ދައުވާ ސާބިތުވެއްޖެ ކަމަށް ކަނޑައަޅައި ދަށު ކޯޓުން އިއްވި އެ ހުކުމަށް ހައި ކޯޓުން ވެސް ވަނީ ތާއީދުކޮށްފައެވެ.\nއެ ހުކުމުގެ މައްސަލަ ސުޕްރީމް ކޯޓުގައި މިހާރު އިސްތިއުނާފް ކޮށްފައިވާއިރު، މި ވަގުތު ޔާމީން ހުންނެވީ ގޭބަންދުގައެވެ.\nސެޕްޓެމްބަރު 10, 2021 17:37\nމާތްﷲއިރާދަކުރެއްވިއްޔާ ލަސްތަކެއްނުވެ މިނިވަންވެވެޑައިގެން ދިވެހިރާއްޖޭގެ އިސްސަފުގަ ހަރަކާތްތެރިވުމުގެ ހެޔޮތައފީޤު މަނިކުފާނައް މިންވަރުކުރައްވާށި އާމީން\nސެޕްޓެމްބަރު 10, 2021 17:56\nވަގެއް ފެނިގެން ރޮވުނީ ޔޯ ލޮލް\nސެޕްޓެމްބަރު 10, 2021 17:58\nތީ ޔާމިނުގެ މަގާމް. ގޭގެ ކުޑަދޮރުން ވަގަށް އޮވެ ބެލުން. ވަރަށް ގުޅޭ ހަމަ.\nސެޕްޓެމްބަރު 10, 2021 18:18\nވަގެއް ވަގެއް ބޮޑުވަގެއް\nސެޕްޓެމްބަރު 10, 2021 18:21\nފެނިލުމާ، މުޒާހަރާގައި ބައިވެރިވުމާ އެއީ ދެކަމެއް.\nތިއޮތީ ބައިވެރިވެފަ ދިދަ ހޫރައިގެން. އަވަހަށް ގޮޅިއަށްލާ.\nކިތަންމެ މައުސޫމުކަން ދައްކަން ހެޑިން ތިގޮތަށް ޖެހީމަ ކަޑައޭ.\nސެޕްޓެމްބަރު 10, 2021 19:02\nވަަރަށް ހިސާބު ޖެހިއްޖެއެވެ. މި ޤައުމަށް މިވަގުތައް އެންމެ ރަނގަޅީ ޔާމީންގެ ސިޔާސަތުގެ ވެރިއެކެވެ. އިޤުތިޞާދީ، އިސްތިއުމާރާ ދޮކޮޅު ވެރިއެކެވެ. ﷲ ޢަބްދުﷲ ޔާމީނަށް އިތުރު ފުރުޞަޠެއް މިންވަރު ކޮށްދެއްވައި، މިރާއްޖެ އަމާން އައްސޭރިއަކަށް ގެންގޮސް ދިނުމުގެ ހެޔޮ ތައުފީޤު މިންވަރު ކުރައްވާށި.\nސެޕްޓެމްބަރު 10, 2021 19:20\nހަމަ ގިނަގިނައިން ވައްކަން ކުރުން ރަގަލީ.\nދެން ފިޔަވަޅު އަޅަގަ. ކުރިޔަށް އެއްފިޔަވަޅު ފަހަތަށް ފަސް ފިޔަވަޅު އަޅައަޅައި ހުންނަގަ. ގަނޑިޔަ. ގަނޑިޔަ. ަމިއްލަނަފްސުގެ މިނވަންކަން އޮންނަންޖެހޭނެ ކޮންމެ އިންސާނަކަށްވެސް. ކޮބާތަ ގައދީންގެ ހައްގުތައް ތައްކާކުރަން ހޯބޯލަވާ ބައިގަނޑު. ތައީސްޔާމީނަށް އޮތްސަޕޯޓްފެނި މޭކަރައިގަތީ އުތަ.\nސެޕްޓެމްބަރު 10, 2021 21:15\nދެންނަގާ ރާޅު ބޮޑު ވާނެ ހަނދާންކުރޭ\nސެޕްޓެމްބަރު 10, 2021 21:22\nކަލޭމެން ތިބޭތި ރޮށިފިހާ ކަލޭގެ ޖަލުގަ ބާއްވާނަން


Universal Aviation Hidhumathaaeku Raajje Anna Private Jet Thahves Ithuruvehjje - Vaguthu\nމިދިޔަ ނޮވެމްބަރު މަހުގެ ތެރޭގައި ފަސެންޖަރުންނަށް އެއާޕޯޓްތަކުގައި ގްރައުންޑް ސާވިސް ދިނުމުގައި މަޝްހޫރު ބައިނަލް އަޤުވާމީ ކުންފުންޏެއް ކަމަށްވާ ޔުނިވާސަލް އޭވިއޭޝަންގެ ޚިދުމަތް ރަސްމީކޮށް ރާއްޖެއަށް ފެށި ފަހުން، މިދިޔަ ދެމަހެއްހާ ދުވަހުގެ ތެރޭގައި ރާއްޖެއަށް 50 ޖެޓް ގެނައި ކަމަށް އިނާ މޯލްޑިވްސް ހޮލިޑޭސްއިން ބުނެފިއެވެ.\nއާއްމުކޮށް ރާއްޖެއަށް ޕްރައިވެޓް ޖެޓުގައި އަންނާނީ މަހުޖަނުންނެވެ. ޔުނިވާސަލް އޭވިއޭޝަންއަކީ މަހުޖަނުންނަށް އެ މީހުން އުއްމީދު ކުރާ މިންވަރަށް އޭވިއޭޝަންގެ ހުރިހާ ހިދުމަތްތަކެއް ފޯރުކޮށްދޭ ކުންފުންޏެކެވެ.\nރާއްޖެއަށް ޔުނިވާސަލް އޭވިއޭޝަން ހިދުމަތްދެމުން ގެންދަނީ އިނާ މޯލްޑިވްސްއާއި ގުޅިގެންނެވެ. ޔުނިވާސަލް އޭވިއޭޝަން މޯލްޑިވްސްގެ ހެޑް ކުއާޓާ މާލޭގައި ހުންނައިރު، އެ ކުންފުނިން މިހާރުވެސް ރާއްޖޭގެ ހަތަރު އެއާޕޯޓަކަށް ހިދުމަތް ދެމުން ދެއެވެ. އެއީ ވެލާނާ އިންޓަނޭޝަނަލް އެއާޕޯޓާއި، ގަން އިންޓަނޭޝަނަލް އެއާޕޯޓާއި ހަނިމާދޫ އިންޓަނޭޝަނަލް އެއާޕޯޓާއި އަދި މާމިގިލި އެއާޕޯޓެވެ.\nޔުނިވާސަލް އޭވިއޭޝަން މޯލްޑިވްސްގެ މެނޭޖިން ޑިރެކްޓަރުކަން ކުރައްވާނީ އަބްދުﷲ ގިޔާސްއެވެ.\nޔުނިވާސަލް އޭވިއޭޝަންގެ ޚިދުމަތް ފެށުމުގެ ގޮތުން ބޭއްވި ނޫސްވެރިންގެ ބައްދަލުވުން – ވަގުތު އިމޭޖްސް: މުހައްމަދު ޖިމީ\nޔުނިވާސަލް އޭވިއޭޝަންއިން ރާއްޖޭގައި ފޯރުކޮށްދޭ ޚިދުމަތްތަކުގެ ތެރޭގައި ކަސްޓަމާއި އިމިގްރޭޝަންގައި އެހީތެރިވެ ދިނުމާއި، ކްރޫއިންގެ އެކޮމޮޑޭޝަން ހަމަޖައްސައި ދިނުމާއި، ސެކިއުރިޓީގެ ޚިދުމަތާއި ބެގޭޖް ހޭންޑްލިން ޚިދުމަތް ވެސް ހިމެނެއެވެ. އަދި އޭގެ އިތުރުން ވެސް ބައެއް ޚިދުމަތްތައް ފޯރުކޮށްދޭނެއެވެ. މި ހިދުމަތް ދެނީ އެމްއޭސީއެލްއާވެސް ގުޅިގެންނެވެ.\nއިއްޔެ މާގިރި ހޮޓެލްގައި ޔުނިވާސަލް އޭވިއޭޝަންގެ ހިދުމަތް ރާއްޖެއަށް ފެއްޓުމުގެ ގޮތުން އިވެންޓެއް ވަނީ ބާއްވާފައެވެ. އެ އިވެންޓްގައި ޔުނިވާސަލް އޭވިއޭޝަންގެ އިސްވެރިން ބައިވެރިވިއެވެ.\nޔުނިވާސަލް ވެދާ އެންޑް އޭވިއޭޝަން ސާވިސްގެ ރީޖަނަލް ޑައިރެކްޓަރ ސަރާހް ކަލްމެޓާ ވިދާޅުވީ، ރާއްޖޭގެ އިޤުތިޞާދަށް ޔުނިވާސަލް އޭވިއޭޝަންގެ ފަރާތުން ފައިދާތައް ކުރާނެ އެއްގޮތަކީ، އެ ކުންފުންޏަކީ ދުނިޔޭގެ ފެންވަރުގެ ކުންފުންޏަކަށްވެފައި، އެ ކުންފުނީގެ ކަންކަން ގިނަ ބަޔަކަށް އެނގިފައިވުމުން އެ ތަނުގެ ފަރާތުން ދެމުންގެންދާ ހިދުމަތްތަކަކަކީ ކިހާ ފެންވަރެއްގެ ހިދުމަތެއްކަން އެނގިގެންވެސް ގިނަ ބަޔަކު ރާއްޖެ އައުމެވެ.\nސަރާހް ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: މުހައްމަދު ޖިމީ\nއަދި މަސައްކަތް ކުރަމުން ދަނީ އިނާ މޯލްޑިވްސްއާއެކު ތަފާތު ޕެކޭޖްތައް ތަޢާރަފްކޮށް އިތުރު ފަތުރުވެރިން ރާއްޖެ ގެނައުމަށްކަންވެސް އޭނާ ފާހަގަކުރެއްވިއެވެ.\n''އަހަރުމެންގެ މި ބްރޭންޑް ނަމާއެކު، ފަތުރުވެރިން ރާއްޖެ އަންނަލެއް ކުރިއަށްވުރެ އިތުރުވާނެ. މީގެ ކުރިން ބައެއް ފަތުވެރިންނަށް އެ މީހުންގެ އަމިއްލަ އެއާކްރާފްޓްގައި ރާއްޖެ ނާދެވޭ. އާއްމުކޮށް އަންނަން މި ޖެހެނީ ކޮންމެވެސް އެއާލައިނެއްގައި. އެ މީހުންނަށް މި ނާދެވޭ ސަބަބުތަކަކީ އެ މީހުންގެ އެ ގެންނަ އެއާކްރާފްޓް މިކޮޅުގައި ބޭއްވޭނެކަމާއި މެދު ޔަގީން ކަމެއް ނޯންނާތީއާއި، އެކަމުގެ ޕްރޮސީޖާ އޮންނަ ގޮތް ނޭނގޭތީވެ. ނަމަވެސް މިހާރު އަހަރުމެންނާއެކު ދުނިޔޭގެ ކޮންމެ ތާކުންވެސް ފަތުރުވެރިން އައިސް ގޮސް ހެދޭނެ ގޮތް މެދުވެރިވާނެ'' ސަރާހް ވިދާޅުވިއެވެ.\nއެ އިވެންޓްގައި ނޫސްވެރިންނަށް މަޢުލޫމާތު ދެއްވަމުން ގިޔާސް ވިދާޅުވީ، އިންޓަނޭޝަނަލް މިފަދަ ބްރޭންޑެއް ރާއްޖެ އައުމުން އެއާޕޯޓުންވެސް ދެމުންގެންދާ ހިދުމަތުގެ ސްޓޭންޑާޑް ވަރަށް ބޮޑަށް އުފުލިގެން ދާނެ ކަމަށެވެ.\nއިނާ މޯލްޑިވްސް ހޮލިޑޭސްގެ މެނޭޖިންގ ޑިރެކްޓަރ މުހައްމަދު ފިރާގް ފާހަގަކުރެއްވި ގޮތުގައި ރާއްޖޭގެ ފަތުރުވެރިކަން ދުވަހެއް ދުވަހަކަށް ކުރިއަރަމުން އަންނައިރު، ރާއްޖެއަށް ޕްރައިވެޓް ޖެޓްތަކުގައި ދަތުރުކުރާ މަހުޖަނުން އަންނައިރު، އަޅާނުވެލި އޮންނަ ކަމަށެވެ.\nގިޔާސް ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: މުހައްމަދު ޖިމީ\nނަމަވެސް އެ ކުންފުނިން ހިދުމަތް ދޭން ފެށުމުން އެކަން ބަދަލުވެ، އިތުބާރު ކުރެވޭ ކުންފުންޏެއްގެ ދަށުން ފަތުރުވެރިންނަށް، އެންމެ ހައި ސްޓޭންޑާޑްގެ ހިދުމަތްތައް، އެ މީހުން ރާއްޖެ އައުމާއި، ހަމައިން ފެށިގެން، އެނބުރި ގައުމަށް ދަންދެން ލިބިގެންދާނެކަން ފިރާގް ފާހަގަކުރެއްވިއެވެ.\nކުރިންވެސް ރާއްޖެއަށް ޔުނިވާސަލް އޭވިއޭޝަން ހިދުމަތް ދެމުންގެންދިޔައެވެ. ނަމަވެސް ކުރިން މަސައްކަތް ކުރަމުން ދިޔައީ އެޖެންޓެއްގެ ގޮތުގައެވެ.\nއިނަ މޯލްޑިވްސްގެ ފިރާގު ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: މުހައްމަދު ޖިމީ\nވެލާނާ އިންޓަނޭޝަނަލް އެއާޕޯޓް ތަރައްގީ ކުރެވިގެން ދިޔުމުން، އެއާޕޯޓްގެ ކެޕޭސިޓީ އިތުރުވެގެން ދާނެކަމަށްވެސް ފިރާގުގެ ވާހަކައިގައި އަލިއަޅުވާލެއްވިއެވެ.\n''މިވަގުތު އަޅުގަނޑުމެން ވަރަށް ދަތިކޮށް މަސައްކަތް ކުރަނީ ވެލާނާ އިންޓަނޭޝަނަލް އެއާޕޯޓްގައި، ޖާގަ ނެތުމާއި، ފެސިލިޓީ ނެތުމާއެކު. އަޅުގަނޑުމެންގެ ޓުއަރިޒަމް އިންޑަސްޓްރީ ގްރޯވެގެން ދިޔައީ، ވަސީލަތްތައް ޑެވެލޮޕްނުވަނީސް'' ފިރާގް ވިދާޅުވިއެވެ.\nރާއްޖޭގެ ޑޮމެސްޓިކް އެއާޕޯޓްތައް އިންޓަނޭޝަނަލް އެއާޕޯޓްތަކަށް ބަދަލުވެގެންދާއިރު، އެ ކުންފުންޏަށްވެސް އިތުރު ފުރުސަތުތައް ލިބިގެންދާނެއެވެ.\nޖެނުއަރީ 18, 2019 09:11\nތޭންކްސް ރައީސް ޔާމީން ގައުމައް ކޮއްދެއްވާފަ ވާ ބޮޑު ހިދުމަތައް. ޥީ މިސް ޔޫ\nޖެނުއަރީ 18, 2019 10:55\nކޮމްޕެނީ ވެބްސައިޓް ގައި ޖަހާފަ ހުރީ ވަރަށް ކުރީގެ ޕޮޓޯސް


ސެނެގޯލްއާ ނައިޖީރިއާ ސެމީ އަށް | Jazeera\tސެނެގޯލްއާ ނައިޖީރިއާ ސެމީ އަށް - Jazeera\nސެނެގޯލްއާ ނައިޖީރިއާ ސެމީ އަށް\nމުޙައްމަދު ޤާސިމް July 11, 2019 76 views0\nއެފްރިކާ ކަޕް އޮފް ނޭޝަންސްގައި ރޭ ކުޅުނު މެޗުތަކުން މޮޅުވެ ސެނެގޯލްއާ ނައިޖީރިއާ އެ މުބާރާތުގެ ސެމީ ފައިނަލަށް ދަތުރުކޮށްފިއެވެ.\nބެނިން އަތުން 1-0 އިން މޮޅުވެ ސެނެގޯލުން ސެމީ އަށް ދަތުރުކުރިއިރު، ނައިޖީރިއާ ވަނީ 2-1 އިން ދެކުނު އެފްރިކާ ބަލިކޮށްފައެވެ.\nމިއި 2006 ވަނަ އަހަރުގެ ފަހުން ސެނެގޯލުން ސެމީ ގައި ކުޅޭ ފުރަތަމަ ފަހަރަށްވާއިރު، މި މުބާރާތުގެ ތާރީޚުގައި އެ ޓީމުން ސެމީ އަށް ދަތުރުކުރި ހަތަރު ވަނަ ފަހަރެވެ.\nރޭގެ މެޗުގެ ފުރަތަމަ ހާފުގައި ސެނެގޯލަށް ލަނޑުޖަހަން ލިބުނު ހަމައެކަނި ފުރުޞަތުގައި ޗީކް ކުޔާޓޭ ބޮލުން ފޮނުވާލި ބޯޅަ ދަނޑިކައިރިން ބޭރަށްދިޔައިރު، ބެނިންގެ މައިކަލް ޕޯޓޭ އާއި ޖޯޑަން އަޑެއޯޓީ އަށް ވަނީ ރަނގަޅު ދެ ފުރުޞަތެއްލިބި ބޭކާރުވެފައެވެ. އެގޮތުން، އަޑެއޯޓީ ފޮނުވާލި ބޯޅަ ސެނެގޯލްގެ ކީޕަރު އަލްފްރެޑް ގޯމިސް މަތަކުރިއިރު، ޕޯޓޭ ފޮނުވާލި ބޯޅަ ގޯލަށް ނުވަނީ ހަމަ ކިރިޔާއެވެ.\nދެވަނަ ހާފުގެ ކުރީކޮޅު، ބެނިންގެ ސެސީ ޑިއަލްމެއިޑާ އާއީ ޕޯޓޭ އަށް ލިބުނު ފުރުޞަތުތަކުގެ ބޭނުންހިފޭގޮތްނުވިއިރު، ސެނެގޯލްގެ އެމްބައޭ ނިއަންގް އާއި ކަލިދޫ ކުލިބަލީ އަށް ލިބުނު ފުރުޞަތުތައްވެސްވީ ބޭކާރެވެ.\nއެކަމަކު، މެޗުގެ 69 ވަނަ މިނެޓުގައި ސެނެގޯލުގެ ހަމައެކަނި ލަނޑުޖަހައިދިނީ އިދްރިސާ ގޭ އެވެ. މިއީ އެ ޓީމުގެ ލިވަޕޫލް ފޯވާޑް ސަޑިއޯ މާނޭ ތަނަވަސްކުރި ފުރުޞަތަކުން އޭނާ ކާމިޔާބުކުރި ގޯލެކެވެ. އޭގެފަހުން، ބެނިން އަށް ނަތީޖާ ހަމަހަމަކޮށްދިނުމަށް ސެބިއޯ ސޫކޫ އަށް ލިބުނު ފުރުޞަތުގެ ބޭނުންހިފޭގޮތެއްނުވިއެވެ. މެޗު ނިމެން އަށް މިނެޓަށްވެފައިވަނިކޮށް، ބެނިންގެ އޮލިވިއާ ވާޑޮން އަށް ދެއްކި ރަތްކާޑާއެކު އެ ޓީމަށް ވަނީ އިތުރު މައްސަލަތައް ކުރިމަތިވެފައިވެއެވެ.\nމި މުބާރާތުގައި ރޭ ކުޅުނު އަނެއް މެޗުގައި، ފަހުވަގުތު ކާމިޔާބުކުރި ލަނޑާއެކު ނައިޖީރިއާ ވަނީ 2-1 އިން ދެކުނު އެފްރިކާ ބަލިކޮށް ސެމީ އިން ފުރުޞަތު ހޯދާފައެވެ.\nމެޗުގެ 27 ވަނަ މިނެޓުގައި ސެމުއެލް ޗުކުވުއެޒޭ ވައްދާލި ގޯލާއެކު ނައިޖީރިއާ އިން އެއް ލަނޑުގެ ލީޑެއްގައި އޮވެ ފުރަތަމަ ހާފު ނިންމާލިއިރު، މެޗުގެ 71 ވަނަ މިނެޓުގައި ބޮންގާނީ ޒުންގޫ ވަނީ ދެކުނު އެފްރިކާ އަށް ނަތީޖާ ހަމަހަމަކޮށްދީފައެވެ.\nނަމަވެސް، މެޗު ނިމެން މިނެޓަކަށްވެފައިވަނިކޮށް ނައިޖީރިއާގެ އަލެކްސް އިވޯބީ ނަގައިދިން ހުރަހަކުން ޗުކުވުއެޒޭ އަށް ލިބުނު ބޯޅަ ފޮނުވާލުމުން ދެކުނު އެފްރިކާގެ ޑިފެންޑަރަކު ދިފާއުކުރުމުން ދެވަނަ ފަހަރަށް އެ ބޯޅަ ލިބުމުން ޗުކުވުއެޒޭ ވަނީ ގޯލްގެ ތެރެއަށް ފޮނުވާލައިގެން އެ ޓީމަށް ސެމީން ޖާގަ ކަށަވަރުކޮށްފައެވެ.\nސެމީގައި ސެނެގޯލް ބައްދަލުކުރާނެ ޓީމެއް އެނގޭނީ، މި މުބާރާތުގައި މިރޭ ކުޅުމަށް ހަމަޖެހިފައިވާ މަޑަގަސްކާއާ ޓިއުނީޝިއާ މެޗުން މޮޅުވާ ޓީމަކާއެވެ. މީގެއިތުރުން، ނައިޖީރިއާ ސެމީގައި ނިކުންނާނީ، މިރޭގެ ދެވަނަ މެޗުގައި ބައްދަލުކުރާ އައިވަރީ ކޯސްޓްއާ އަލްޖީރިއާ ކުރެން މޮޅުވާ ޓީމަކާ ދެކޮޅަށެވެ.\nއެފްރިކާ ކަޕް އޮފް ނޭޝަންސް


Niyaavi Abdulla Rasheed Maruge Massalagai Doctor In Ihumaaluvi - HRCM - Vaguthu\nނިޔާވި އަބްދުﷲ ރަޝީދު މަރުގެ މައްސަލާގައި ޑޮކްޓަރުން އިހުމާލުވި - އެޗްއާރްސީއެމް\nމާފުށީ ޖަލުގައި ޖަލު ހުކުމް ތަންފީޒު ކުރަމުންދަނިކޮށް ބަލެވެ އުޅުމަށްފަހު ނިޔާވި ގ.ކީމާ، އަބްދުﷲ ރަޝީދު މުޙައްމަދުއަށް ޞިއްޙީ ފަރުވާދެމުންދިޔަ ޖަލު ދެ ޑޮކްޓަރުންވެސް ޞިއްޙީ ފަރުވާދިނުމުގައި އިހުމާލުވެފައިވާކަން ތަޙްޤީޤަށް ހޯދިފައިވާ ހޯދުންތަކުން ފާހަގަކުރެވިފައިވާކަމަށް އެޗްއާރްސީއެމް އިން ބުނެފިއެވެ.\nއެޗްއާރްސީއެމް އިން މިއަދު ނެރުނު ބަޔާނެއްގައި ބުނީ، އަބްދުﷲ ރަޝީދުއަށް ޞިއްޙީ ފަރުވާދިނުމުގައި މޯލްޑިވްސް ކަރެކްޝަނަލް ސަރވިސް އާއި އަދި ކ.މާފުށީ ޖަލުގެ މެޑިކަލް ސެންޓަރުގައި އެވަގުތު ގ.ކީމާ، ޢަބްދުﷲ ރަޝީދު މުޙައްމަދުއަށް ފަރުވާ ފޯރުކޮށްދެމުންދިޔަ ދެ ޑޮކްޓަރުންވެސް ޞިއްޙީ ފަރުވާދިނުމުގައި އިހުމާލުވެފައިވާކަން މި ކޮމިޝަނުގެ ތަޙްޤީޤަށް ހޯދިފައިވާ ހޯދުންތަކުން ފާހަގަކުރެވިފައިވާކަމަަށެވެ.\nއެޗްއާރްސީއެމް އިން ބުނީ، އަބްދުﷲ ރަޝީދުގެ މައްސަލަ މި މައްސަލާގެ ތަޙުޤީޤަށް މަޢުލޫމާތު ހޯދާފައިވަނީމާފުށީ ޖަލަށް ޒިޔާރަތްކޮށް، އޭނާ ޙުކުމް ތަންފީޛު ކުރި ގޮޅި ބަލައި، އޭނާއެކު މާފުށީ ޖަލުގައި އެކި ފަހަރުމަތިން ގޮޅި ޙިއްޞާކޮށްފައިވާ ޤައިދީންގެ ފަރާތުންވެއް މައުލޫމާތު ހޯދައިގެން ކަމަށެވެ. އަދި ކަރެކްޝަނަލް ސަރވިސްގެ އޮފިސަރުންގެ ފަރާތުންނާއި، ހެލްތު މިނިސްޓްރީންނާއި، އައިޖީއެމްއެޗުންނާއި، ޢަބްދުﷲ ރަޝީދުއަނބިކަނބަލުންނާ އަދި މައްސަލައާ ގުޅުންހުރި ލިޔެކިޔުންތައް ހޯދައި ލިބިފައިވާ މަޢުލޫމާތުތައް ދިރާސާކޮށްފައިވާނެ ކަމަށް އެޗްއާރްސީއެމް އިން ބުނެއެވެ.\nއެޗްއާރްސީއެމް އިން ބުނީ، އަބްދުﷲ ރަޝީދުގެ ޞިއްޙީ ޙާލަތު ގޯސްވެ އެންމެ ފުރަތަމަ ކ.މާފުށީ ޖަލުން ފަރުވާ ހޯދާފައިވަނީ 2017 ވަނަ އަހަރުގެ އޮކްޓޫބަރު މަހުގެ7ވަނަ ދުވަހުގެ ރޭގަނޑުގައި ކަމަށެވެ. ޢަބްދުﷲ ރަޝީދު އައިޖީއެމްއެްއަށް އޮކްޓޫބަރު މަހުގެ9ވަނަ ދުވަހު ގެނެވުމާ ހަމައަށް ތިން ފަހަރު މަތިން ކ.މާފުށީ ޖަލުގެ މެޑިކަލް ސެންޓަރުން ފަރުވާ ފޯރުކޮށްދީފައިވާކަން އިނގޭ ކަމަށް އެޗްއާރްސީއެމް އިން ބުނެއެވެ.\nޢަބްދުﷲ ރަޝީދު އައިޖީއެމްއެޗްގައި އެޑްމިޓްކޮށް ނިޔާވުމާއި، ހަމައަށް ގިނަ ޓެސްޓުތަކެއް ހެދުމުގެ މަސައްކަތް ކުރެވުނު ކަމަށް އެޗްއާރްސީއެމް އިން ބުންޏެވެ.\nއަދި މި މައްސަލާގެ ތަޙްޤީޤު މި ކޮމިޝަނުން ނިންމައި ޢަބްދުﷲ ރަޝީދުއަށް ޞިއްޙީ ފަރުވާ ފޯރުކޮށްދިނުމުގައި މޯލްޑިވްސް ކަރެކްޝަނަލް ސަރވިސްއިން އިންސާނީ ޙައްޤުގެ ނަޒަރިއްޔާތުން އިހުމާލުވެފައިވާކަން ފާހަގަކުރެވި، މި މައްސަލާގައި ކަރެކްޝަންސް އާއި ދެކޮޅަށް ދަޢުވާކޮށްދިނުމަށްއެދި، 2018 ވަނަ އަހަރުގެ މޭ މަހުގައާއި 2019 ވަނަ އަހަރުގެ ފެބުރުވަރީ މަހުގައި ޕީޖީއަށް މި މައްސަލަ ދިރާސާކުރުމަށް ފޮނުވުނެކަމަށް އެޗްެއާރްސީއެމް އިން ބުންޏެވެ.\nއެހެންނަމަވެސް، މި މައްސަލާގައި މިހާރު ހުރި ހެއްކާ ޤަރީނާއަށް ބަލާއިރު ޖިނަޢީ ނިޔަތާ ގުޅޭ އެއްވެސް ކަމެއް ސާބިތުނުކުރެވޭނެތީ މި މައްސަލަ ޕްރޮސެކިޔުޓަރ ޖެނެރަލްގެ އޮފީހުން މި ކޮމިޝަނަށް އަނބުރާ ފޮނުވާފައި ކަމަށް އެޗްއާރްސީއެމް އިން ބުނެއެވެ.\nއަބްދުﷲ، 51، މަރުވީ އެތެރެހަށީގެ ބައްޔަކަށް އައިޖީއެމްއެޗުގައި ފަރުވާ ދެމުން ދަނިކޮށް 2017 ވަނަ އަހަރުގެ އޮކްޓޫބަރު މަހުގެ 10 ވަނަ ދުވަހުއެވެ.\nޖަލަށް ވަކީލުންނަށް ޒިޔާރަތް ކުރެވޭ ގޮތް ހަދައިފި\nކޮރަޕްޝަންގެ މައްސަލައެއްގައި އައްސޭރި ޖަލުގެ ވެރިޔާ ސަސްޕެންޑްކޮށްފި\nއެޗްއާރްސީއެމަށް ތިން ބޭފުޅަކު އައްޔަން ކޮށްފި\nމީނަ ނުކުމެ އިންސާނަކު ޓެކްލްކޮށް ބޫޓުން ޖެހުނުތަނެއްގައި ޖަހާ ޅަ ބުޅާގަނޑެއް ތަޅާބީދައިން ތަޅާދޮވުނުއިރު އޮތީ ކާކުގެ އިހުމާލެއްތޯ؟ އެކުއްޖަފުޅު މީނަގެ އަތްދަށުން މަރުނުވެ ސަލާމަތްވީ ޢުމުރުގައި އަދި ތަން އޮތީތީއެވެ. މަރުކޮމެޓީން މިވާހަކަ އެބަ ދައްކާތޯއެވެ؟\nއޮގަސްޓް 7, 2019 22:02\nތިޔައީ ހަމަ ވަރައް ބޮޑު ތެދެއް،


Aailaa Aa Eku Roadha Veehllumah Dhiya Dhemafiriaku Huttuvai Israel Ge Sifain Firihen Meehaa Hayyaarukohgen Gendhaa Video Eh Aanmmu Vejje ދެމަފިރިޔަކު ހުއްޓުވައި އިޒްރާއީލް ސިފައިން ފިރިމީހާ ހައްޔަރުކޮށްގެން ގެންދާ ވީޑިއޯއެއް އާންމުވެއްޖެ – Huvadhoo News Aailaa Aa Eku Roadha Veehllumah Dhiya Dhemafiriaku Huttuvai Israel Ge Sifain Firihen Meehaa Hayyaarukohgen Gendhaa Video Eh Aanmmu Vejje Huvadhoo News\nދެމަފިރިޔަކު ހުއްޓުވައި އިޒްރާއީލް ސިފައިން ފިރިމީހާ ހައްޔަރުކޮށްގެން ގެންދާ ވީޑިއޯއެއް އާންމުވެއްޖެ\nޔާސިރު ދުއިކަޓް އާއި އޭނާގެ އަންހެނުން ގެއިން ނުކުތީ ނާބުލުސް ގައި ތިބޭ އެމީހުންގެ އާއިލާ މީހުންނާއެކު ރޯދަ ވީއްލައި އެކުގައި އުފާވެރި ވަގުތުކޮޅެއް ހޭދަކޮށްލުމުގެ ބޭނުމުގައެވެ.\nއެހެން ނަމަވެސް, ނާބުލުސް ކައިރީ ހުންނަ އިޒްރާއީލުގެ އަސްކަރިއްޔާގެ ޗެކްޕޮއިންޓަކުން ވަނީ އެދެމަފިރިން މަޑުކޮށް ފިރިހެން މީހާ ހައްޔަރުކުރުމަށްފަހު އަންހެން މީހާ އެތަނަށް ދޫކޮށްލާފަ ގޮސްފައެވެ.\nމީސްމީޑިއާގައި މިހާރު ދައުރުވަމުންދާ ވީޑިއޯއިން ފެންނަ ގޮތުގައި, އިސްރާއީލުގެ ސިފައިން ފިރިހެން މީހާ ހައްޔަރު ކުރުމުން އަންހެން މީހާ ގޮސް އޭނާ ގައިގަ ބައްދާލާ މަންޒަރު ފެނެއެވެ.\nHeartbreaking to watch Yasser Dweikat embraces his wife after being arrested at an Israeli military checkpoint near Nablus. The young couple were heading to Nablus to break the Ramadan fast with their families. This is life under foreign military occupation ✊🏽#Ramadan#Palestine pic.twitter.com/AHSG6ImwWQ\n— Husam Zomlot (@hzomlot) April 5, 2022\nއޭގެ ފަހުގައި ހަތިޔާރާއެކު ތިބި އިސްރާއީލުގެ ސިފައިން ވަނީ ފިރިހެން މީހާ ކަނުބަދެ އޭނާ ގޮވައިގެން ގޮސްފައެވެ.\nއިސްރާއީލް ސިފައިންގެ އަނިޔާވެރިކަން ދުވަހެއް ދުވަހަށް އިތުރުވަމުންދާއިރު, ކޮންމެ ރޯދަމަހަކާއި ދިމާކޮށް މުސްލިމުންނަށް ދެމުންގެންދާ އަނިޔާތައް އިތުރަށް ވަރުގަދަކޮށް މުސްލިމުން އަޅުކަން ކުރުމަށްވެސް ހުރަސް އަޅައެވެ.


ކ.ތުލުސްދޫ ސްޕޯޓްސް އެރީނާ ފުޓްސަލްދަނޑު ހުޅުވުމުގެ ރަސްމިއްޔާތު މިނިސްޓަރ އޮފް ޔޫތު އެންޑް ސްޕޯޓްސް އިރުތިޝާމް އާދަމްގެ ވާހަކަފުޅު\nއާދެ! މިއަދު މިހުޅުވޭ ފުޓްސަލް ދަނޑަކީ އެންމެ ޒަމާނީ ފެންވަރެއްގައި ރޭގަނޑާއި ދުވާލުވެސް ކުޅެވޭނެ ގޮތަށް ލައިޓިން ސިސްޓަމް ހަރުކުރެވި ޓާފް އެޅިފައިވާ ދަނޑެއް.\nމިދަނޑަކީ ދައުލަތުގެ ބަޖެޓުން 1.8 މިލިޔަނަށްވުރެ ގިނަ ރުދިޔާ ޚަރަދުކޮށްގެން ގާއިމްކުރެވިފައިވާ ދަނޑެއް.\nފުޓްސަލް ދަނޑުގެ އިތުރުން މިރަށުގައި ވާނީ އަންހެން ކަނބަލުންނަށް ހާއްސަކުރެވިގެން ބަށި ކޯޓެއް ގާއިމް ކުރެވިފަ.\nމިރަށުގައި އިތުރު2ވޮލީ ކޯޓާއި ނެޓްބޯޅަ ކޯޓެއް އެޅުމަށް ބިޑްތައް ދަނީ އިވެލުއޭޓް ކުރެވެމުން. މިމަސައްކަތް ކުރުމަށް ވަރަށް އަވަހަށް ބަޔަކާއި ހަވާލު ކުރެވިގެންދާނެ.\nމިރަށުގައި ގާއިމްކުރެވިފައިވާ ކުޅިވަރުގެ ވަސީލަތްތަކަށް މިހާތަނަށް ދައުލަތުގެ ބަޖެޓުން2މިލިޔަނަށްވުރެ ގިނަ ރުފިޔާ ވަނީ ޚަރަދުކޮށްފަ.\nކ. އަތޮޅަކީވެސް ސްޕޯޓްސް އެރީނާ މަޝްރޫޢު ބާރު ސްޕީޑެއްގައި ކުރިއަށްދާ އަތޮޅެއް.\nމިއަތޮޅުގައި މިހާތަނަށް5ރަށެއްގައި ފުޓްސަލް ދަނޑު ވަނީ ގާއިމް ކުރެވިފަ. އަދި4ރަށެއްގައި ފުޓްސަލް ދަނޑު އެޅުމުގެ މަސައްކަތް ދަނީ ކުރެވެމުން.\nމިއަތޮޅުގައި ގާއިމްކުރެވިފައިވާ ކުޅިވަރުގެ ވަސީލަތްތައް ގާއިމް ކުރުމަށް ދައުލަތުގެ ބަޖެޓުން 12 މިލިޔަނަށްވުރެ ގިނަ ރުފިޔާ މިހާތަނަށް ވަނީ ޚަރަދު ކުރެވިފަ.\nސްޕޯޓްސް އެރީނާ މަޝްރޫޢުގެ ރަށުން ހިންގޭ މިފަދަ މަޝްރޫޢުތަކަށް ރަށުގެ ކައުންސިލާއި ޒުވާނުންގެ ފަރާތުން ބޮޑު އެއްބާރުލުމެއް މިހާރަށްވުރެވެސް ބޮޑަށް ބޭނުންވޭ.\nމިއަތޮޅުގެވެސް ބައެއް ރަށްތަކުގައި މިފަދަ މައްސަލަތަކެއް ދިމާވެފައިވާކަމީ ހިތާމަކުރާކަމެއް.\nސަރުކާރުން އެއްވެސް ފީއެއް ނެގުމެއްނެތި ޒުވާނުންނަށް ގެނެސްދޭ މިފަދަ ތަރައްގީތައް ބަލައި ގަތުމަކީ ރައްޔިތުންނަށްޓަކައިވެސް ކުރަންޖެހޭ ކަމެއް.\nއާދެ! ކުރިއަށް އޮތީ ބަރަކާތްތެރި އަޟްހާ އީދު. އީދާއި ދިމާކޮށް ޒުވާނުންށް ލިބޭ އެންމެ ބޮޑު ހިންހަމަ ޖެހުމަކީ އަމިއްލަ ރަށުގައި ތިބެ އެންމެ ޒަމާނީ ފެންވަރެއްގެ ފުޓްސަލަ ދަނޑުތަކާއި އެނޫންވެސް ވަސީލަތްތަތަކުގައި ވާދަވެރި މުބާރާތްތައް ބާއްވައި ކުޅިވަރުގެ ރޫހު އާލާ ކުރުމުގެ ފުރުސަތު ތަނަވަސް ވެފައިވުން.\nރައީސް ޔާމީން ޒުވާނުންގެ ކުޅިވަރުގެ އިންފްރާސްޓްރަކްޗަރ ތަރައްގީ ކުރުމަށް ކުރައްވާ މަސައްކަތްތަކުގެ ތެެރެއިން މިހާތަނަށް ރާއްޖޭގެ 70 ރަށެއްގައި ފުޓްސަލް ދަނޑު ވަނީ ގާއިމް ކުރެވިފަ. މި ދަނޑުތައް ގާއިމްކުރުމަށް ދައުލަތުގެ ބަޖެޓުން 200 މިލިޔަނަށްވުރެ ގިނަ ރުފިޔާ ވަނީ ޚަރަދު ކުރެވިފަ.\nހަމަ އެހެންމެ 101 ދަނޑެއްގެ މަސައްކަތްވެސް މިހާރުވެސް ކުރެވެމުންދާއިރު 26 ދަނޑެއްގެ މަސައްކަތް އަންނަ އަހަރު ފެށުމަށް ވަނީ ޕްލެއިން ކުރެވިފަ.\nމިފުރުސަތުތަކަކީ އަދުގެ ރައީސުލް ޖުމްހޫރިއްޔާގެ އިސްނެންގެވުމުގެ މަތީން ޒުވާނުންނަށް ހާއްސަ ކުރައްވައިގެން ގެނެސްދެއްވާފައިވާ ތަރައްގީ. އެހެންކަމުން މިފުރުސަތުގައި އެމަނިކުފާނަށް ނުހަނު އިހުލާސްތެރި ކަމާއިއެކު ޝުކުރު ދަންނަވަން.\nއާދެ! ޒުވާނުން އެކި ދާއިރާތަކުން ގައުމަށް ކޮށްދެއްވާ ޙިދުމަތްތަކުގެ އަގުވަޒަން ކުރުމަކީ މުހިންމު ކަމެއް ކަމުގައި ދެކި އެފަރާތްތަކުގެ އަގު ނުހަނު މަތީފެންވަރެއްގައި ސަރުކާރުން ދަނީ ފާހަނގަކުރަމުން.\nއިރާދަ ކުރެއްވިއްޔާ މިއަހަރުގެ ނޮވެމްބަރު މަހުގެ 17 ވަނަ ދުވަހަކީ ދިވެހި ޒުވާނުންނަށް ހާއްސަ ކުރެވިފައިވާ ޒުވާނުންގެ ދުވަހަށް ވާއިރު އެދުވަހު ގިނަ ހަރަކާތްތަކެއް ރާވައި ހިންގުމަށް ވަނީ ޕްލައި ކުރެވިފަ.\nއެކި ދާއިރާތަކުން ޒުވާނުން ކުރައްވާފައިވާ ހިދުމަތްތައް ފާހަގަކޮށް ދެވޭ ޒުވާނުންގެ އިނާމަށް ކުރިމަތި ލުމުގެ ފުރުސަތު އީދު ބަންދަށްފަހު ސެޕްޓެމްބަރު މަހުގެ ތެރޭގައި ކުރުމަށް ދަނީ މަސައްކަތް ކުރެވެމުން.\nއަޅުގަނޑުގެ ވާހަކަ ނިންމާލުމުގެ ކުރިންވެސް ދިވެހި ޒުވާނުންނަށް، ރާއްޖޭގެ މުސްތަގުބަލަށް ރައީސުލް ޖުމްހޫރިއްޔާ ގެނެސްދެއްވާ ތަރައްގީއަށްޓަކައި ނުހަނު އިހުލާސްތެރިކަމާއިއެކު ޝުކުރު ދަންނަވަން. އަދި ރާއްޖޭގެ ކުޅިވަރުގެ ދާއިރާއަށް މިވީ ކުރު މުއްދަތުގެ ތެރޭގައި ގެނެސްދެއްވި އިންގިލާބީ ހެޔޮ ބަދަލުތަކަށްޓަކައި އެމަނިކުފާނަށް ކުޅިވަރުގެ އައިލާގެ ނަމުގައާއި އަޅުގަނޑުގެ އަމިއްލަ ނަމުގައި ނުހަނު އިހުލާސްތެރިކަމާއިއެކު ޝުކުރު ދަންނަވަން. އަޅުގަނޑުގެ ވާހަކަ ނިންމާލާނީ މިއަތޮޅުގެ ޒުވާނުންނަށް، މިއަތޮޅުގެ ރަށްޔިތުންނަށް އަދި މިރަށާއި، ރާއްޖޭގެ އެންމެހާ ޒުވާނުންނާއި ރައްޔިތުންނަށް އުފާފާގަތި ދުވަސްތަކަކަށް އެދެމުން. އެންމެހާ ބޭފުޅުންނަށްވެސް ބާއްޖަވެރި ދުވަހަކަށް އެދެމުން ވަކިވެލަން.


Raees Nasheed Ge Aadheys: Huriha Rayyithun Mask Alhaa! - Vaguthu\nރާއްޖޭގެ އެކިކަންކޮޅުތަކުގައި ނުރައްކާތެރި ބައްޔެއް ކަމަށްވާ ކޮވިޑް-19 ފެތުރެމުންދާތީ ރާއްޖޭގެ ހުރިހާ ރައްޔިތުން ވެސް މި ދުވަސްކޮޅު މާސްކް އެޅުއްވުމަށް ރައްޔިތުންގެ މަޖިލިހުގެ ރައީސް މުހައްމަދު ނަޝީދު މިއަދު އާދޭހާއެކު އެދިވަޑައިގެންފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މި ފަހުން އާންމު ކުރި ހިސާބުތަކަށް ބަލާ އިރު، ކޮވިޑް-19 އަށް ފައްސިވާ މީހުންގެ އަދަދު ވަރަށް ބޮޑަށް އިތުރުވާން ވަނީ ފަށައިފައެވެ. ހާއްސަކޮށް ކޮވިޑް-19 ޖެހޭ ދިވެހިންގެ އަދަދު ގިނައެވެ. ކަމާބެހޭ ފަރާތްތަކުން ކުރިން ވެސް ލަފާ ކުރި ގޮތުގައި ފުރަބަންދަށް ލުއިތަކެއް ދޭން ފެށީމަ، ބަލި ޖެހޭ މީހުންގެ އަދަދު އިތުރުވުމަކީ އެކަށީގެންވާ ކަމެކެވެ.\nރާއްޖެ އިން މިހާތަނަށް 2،731 މީހަކު ކޮވިޑް-19 އަށް ފައްސިވެފައިވާ އިރު، އޭގެ ތެރޭގައި 1،082 މީހުންނަކީ ދިވެހިންނެވެ. އަދި 1،649 ބިދޭސީއަކަށް ބަލި ޖެހިފައިވާ އިރު، ބަލި ޖެހިގެން ރަނގަޅުވެފައި ވަނީ 2،284 މީހުންނެވެ. ބަލީގައި ނިޔާވެފައި ވަނީ 13 މީހުންނެވެ.\nމަޖިލިހުގެ ޖަލްސާ ފައްޓަވައި ދެއްވުމަށް ފަހު، ނަޝީދު ވިދާޅުވީ މަޖިލީހުގެ އިދާރާގެ ތެރޭގައި މެމްބަރުން މާސްކު ނާޅާ ތިއްބެވުމުން އާންމުންގެ ތެރޭގައި މާސްކު އަޅަންޖެހޭ ކަމަށް ދެކޭ މީހުން މަދުވާ ކަމަށެވެ. އަދި ރިޔާސަތުގައި އިންނަވާ އިރު، މާސްކް ނާޅުއްވަނީ އެމަނިކުފާނާއި ދެން ތިއްބެވި ބޭފުޅުންނާ ދެމެދުގައި ތިން ފޫޓުގެ ދުރުމިނެއް ހުންނާތީ ކަމަށް ވެސް ނަޝީދު ވިދާޅުވިއެވެ.\n"ރިޔާސަތުގައި އިންނައިރުގައި މާސްކު ނާޅަނީ އަޅުގަނޑަށް ފާހަގަވާ ގޮތުގައި ތިން ފޫޓް ދުރުމިނިގައި ތިބީމާ މިކަމުން ސަލާމަތްވާކަން ވަރަށް ސާފުކޮށް މައުލޫމާތު ލިބިފައިވަނީ. އަޅުގަނޑަށް އެކަން ކުރީގައި ވެސް އެނގޭ. ނަމަވެސް މިކަމުގައި ދިމާވާ މައްސަލައަކީ އަޅުގަނޑުމެން މާސްކު ނޭޅީމާ ދެން އާންމުންގެ ތެރެއިން މާސްކު އަޅަންޖެހޭ ކަމަށް ދެކެވަޑައިގަންނަވާ މީހުން މަދުވަނީ. އަޅުގަނޑު ވަރަށް އާދޭހާއަކު ދަންނަވަން ރާއްޖޭގެ ހުރިހާ ބޭފުޅުންނަށްވެސް މިމާސްކު އަޅާލައިގެން އަދި ދުވަސްކޮޅަކު އުޅުއްވާށޭ،" ނަޝީދު ވިދާޅުވިއެވެ.\nފުރަބަންދުގެ ތެރޭގައި މަޖިލިހުގެ ޖަލްސާތައް ކުރިއަށް ގެންދިޔަ އިރު، މަޖިލިހުގެ އިދާރާ އިން އެންމެ ބޮޑަށް އިސްކަން ދިން އެއް ކަމަކީ މެމްބަރުން މާސްކް އެޅުއްވުމާއި އެއް މެމްބަރަކު، އަނެއް މެމްބަރަކާ ދެމެދު އެކަށީގެންވާ ގައިދުރުކަން ބެހެއްޓުމަށެވެ.\nއެޗްޕީއޭ އިން އާންމު ކުރި ހިސާބުތަކުން އިއްޔެ 67 މީހަކު ކޮވިޑް-19 އަށް ފައްސިވި އިރު، އޭގެ ތެރޭގައި 52 ދިވެހިން ހިމެނެއެވެ. މިއީ މީގެ 127 ދުވަސް ކުރިން ރާއްޖޭން މި ބަލި ފެނުނު ފަހުން އެއް ދުވަހެއްގައި މިހާތަނަށް އެންމެ ގިނަ އަދަދަކަށް ދިވެހިންނަށް ބަލި ޖެހުނު ދުވަހެވެ.\nގައިމު ފުރަތަމަ ކޮޅުގަ މި މީހާ ބުނި މީ އާދައިގެ ރޯގާ އެކޭ ކަން ބޮޑުވާނެއް ކަމެއް ނެތޭ\nޖުލައި 13, 2020 13:31\nސަރީފް ތެދެއް ތީ... އެކަމަކު މި ފަހަރު ނަޝީދު އެވިދާޅުވީ ރަގަޅު ވާހަކަ އެއް.. މާސްކް އަޅަން ޖެހޭ އެންމެން\nއައްނި އިސްތިއުފާ އަށް ގޮވަން ރައްޔިތުން މަޖިލިސްކުރާގޭދޮށައް ދާން ނިކުންނަނީ މިފަހަރު ކަންބޮޮޑުވާ ވަރަށް\nޖުލައި 13, 2020 12:32\nޢަންނި އަދި އެބައަނގަހުޅުވަޔޭދޯ. ގައުމުހަލާކުކޮއްފަ.\nޖުލައި 13, 2020 11:16\nކަލެޔާ ކަލެޔަށް ބައްޔަތު ހިފާއިގެން ތިބި މީ ހުނެއް ނޫންތަ ބުނީ ބަޔަކު މީ ހުން އެބައުޅުޔޭ ރައްޔިތުން ބިރު ގައްނުވަން، މީކީ އެހ ހާ ސީރިއަސް ކަމެއްނޫނޭ ރައްރަށުގެ ސިއްހީމަރުކަޒުންވެސް މިކަމަށް ފަރުވާ ކުރެވޭނެ ޔޭ ދެންކީއްކުރަން މާސްކު އަޅާށޭ ކިޔާފަ އާދޭސްތިކުރަނީ ރައްޔިތުން ލޮލުގަ އަދުން އަޅުވަން. ބޮޑު ރޯނު އެދުރެއް\nޖުލައި 13, 2020 11:17\nހަމަ ރަންގަޅަށް؟! މަޖްލީހުން މާސްކްނޭޅީމާ ހަމަ؟ ޖޯކު ވަރަށް!\nބޯގަޅި ކުރީގަބުނީ މީއެވަރުކަމެއްނޫނޭ ފެންތައްޓެއް ބޯލައިގެން ކަރުތެރެތެންމާލައިގެން ތިބީމަ ރަނގަޅުވާނޭ\nޖުލައި 13, 2020 11:32\nމީހަމަ 2ވަނަ ޓްރަންޕް ފުރަތަމަބުނީ މީއާދައިގެރޯގާއެކޭ ކޮވިޑްކަންތަކާ ވާހަކަދެއްކި އެންމެނައް ޖޯކްޖަހާ ހަޖޫޖެހިމީހާ މިހާރުކުޑަކަކޫމައްޗައްތިރި ތިޔަވީ\nޖުލައި 13, 2020 11:43\nއާދޭސް ކޮށްފާއި ބުނަށް އިސްލާމް ދީނާއި ކީރިތި ރަސޫލާއަށް ފުރައްސާރަ ނުކުރައްވާ\nރައްޔިތުންގެ (ބޮޑު އާދޭސް) މަނިކުފާނު ދީނާ ޚިލާފު ވާހަކަތައް ނުދައްކާ! މާތްﷲ އަށް ބިރުވެތިވޭ!\nޖުލައި 13, 2020 11:49\nޢިޖުލުގަބީލާގެ ސަރުދާރު މޮޔަގޮވަން ފެށީދޯ\nޖުލައި 13, 2020 11:50\nޞިއްޙީ މާހިރުން ދެއްވިލަފައަށް ދެކޮޅުހަދާ، ރައްޔިތުން ނުރައްކަލުގެތެރެއަށް ލުމަށްފަހު، މިހާރުކޮންހާ ވާހަކައެއް ދައްކާކަށް. ދެންވެސް ބުނެބަލަ ކޮވިޑަކީ ނުރައްކާތެރި ބައްޔެއްނޫނޭ އަތްދޮވެ ކަރުތެރެ ތެއްމާލީމާ ރަނގަޅުވާނޭ. މީޑިޔާއިން ބިރުވެރިކަން ފަތުރަނީޢޭ. ޕެނަޑޯލް ކެއީމަ އެކަންނިމުނީޢޭ.\nޖުލައި 13, 2020 11:56\nއިގިރޭސި ވިލާތުން މިގައުމަށް ކޮވިޑް ގެނެއްސާ ބުނީ މިއީ އާދައިގެ ރޯގާއެއްކަމަށް މީނަ ގެނައިމީހުން މާލޭގެ ގެއެއްގަ ބައިތިއްބާފަ އެމީހުން ގާތުބުނީ ގޭގަ ތިބެށޭ އެމީހުންގޭގަ ނުތިބުމުން ކޮވިޑް ފެތުރުނީ .ލޮކްޑައުން ގަ މާލެ ބޭއްވުމުންވެސް މިކަލޭގެ އުނދަގޫ ބޮޑުވެގެން ނިޔު ނޯމަލޭ ކިޔާ ހުޅުވަން ޖެހުނީ އޭރު އައިގޮތަށް އޮގަސްޓްގެ ނިޔަލަށް ގެންގޮސް ގެއަކުންގެއަކުން ޓެސްޓް ހަދާލި ނަމަ ނިޔު ނޯމަލް ޔިއު ގޮތުގަ ފެނުނީސް.\nއެހެންތަ! ހާދަ މޮޅޭ ދޯ! މީޑިޔާ އަކަށް ވަންނަން ވީނު ކަލޭ! އެހާ ވެސް މައުލޫމާތު އެބަ ލިބޭ!\nޖުލައި 13, 2020 12:11\nތިޔައީ ހުރިހާވެސް ނުބަޔަކީ މިނިސްޓްރީގެ އެންގުމާހިލާފައް ބާރާނުފޫޒް ބޭނުންކޮށްގެން މަޖިލިސްމެމްބަރުންނެރެ ޖަލްސާކުރުމާ ގޭގެޔަށްގޮސް ކެއުމުގެ ހަފްލާތައް ބާއްވާ ކަލޭގެ\nއަހަރުން ތިޔަދައްކާވާހަކަ އަޑެއްނާހާނަން\nދެލޯބޮޑު ކާއްޓެއްހެން އިންނާނެކަމެއްނެއް\nޖުލައި 13, 2020 12:12\nހުވަފެނެއްފެނުނީތަ؟ ފިލާއޮތަސް ޖެހެންވީމަ ޖެހޭނެ. ތިވަރަށް އާދޭސް ނުކުރޭ.\nޖުލައި 13, 2020 12:19\nމާސްކުވެސް އަޅާނެކަމެއް ނެތް. ގައިދުރުކަމެއްވެސް ބަހައްޓާނެކަމެއް ނެތް. ކުއްލިނުރައްކަލުގެ ހާލަތު އިޢުލާންކުރާނެކަމެއްވެސް ނެތް.\nޖުލައި 13, 2020 12:30\n19 ޖހޭނެ ހުރިހާ ދިމާލަކުން މުޅި ރާއްޖެއަށް މި 19 ގެ ބަލިފެތުރެމުން ދަނީ ދެން އޮތް ގޮތަކީ ކަންފަތް ނިވާކޮއްގެން ތިބުން . ރޮއެ ހޭރުނަސް މި ބަލި މަޑުކަމުން ސަލާމަތް ވާނެތަ؟\nޖުލައި 13, 2020 12:50\nދެން ތި ބާއްވާ ފޭސް ޓު ފޭސް މީޓިންތައް ނުބާއްވާ. ގޭގައި ތިބެގެން ކުރެވޭނެ މަސައްކަތްތައް ކުރުވަން އޮފީހަށް ނުނެރޭ. އޮފީހުގައި ޕާޓީތައް ބާއްވަން އެއްބާރުލުން ނުދީ. ތިޔަ ޕާޓީއަށް ނިސްބަތްވާ ސަރުކާރުގެ ބޮޑެތި މަޤާމުތަކުގައި ތިބި މީހުން މިގޮތަށް ކަންތައްތައް ކުރަން ހިތްވަރުދޭކަން އެގިފައިއޮތީ. ވަރަށް ދެރަ ކަމެއް މިއީ ބޮޑެތި މީހުން ކުޑަކުދިންގެ ސިކުނޑިވެސް ނެތްކަން.\nޖުލައި 13, 2020 12:56\nއަންނި ބުނެގެން އަހަރުމެން ކުރާނެ އެއްކަމެވެސް ނޯންނާނެ ނަށީދަކީ އަހަރުމެންގެ މައްޗަ ހުރިއަމުރުވެރިއެއްނޫން މޮޔަނުގޮވާތިމާގެ ސައިޒުގަ ހުރެގެން އިސްތިއުފާދިނުމައް ގޮވާލަން\nބުރާންޗެއް، ހޭބައްޔެއް، ތަނެއްދޮރެއްނޭނގޭ ގަމާރެއް، ދީނަށް ފުރައްސާރަކުރާ ލާދީނީއެއް.\nޖުލައި 13, 2020 13:22\nޖުލައި 13, 2020 13:34\nތިބޭފުޅުން ރައްޔިތުންނަށް ނަމޫނާ ދައްކަން ތިއްބެވި ބޭފުޅުން ނަމޫނާ ނުދައްކާ ގޯސްކޮށް މަޖިލިސް ގެންދިޔައީމަ ވީގޮތެއްނުންތޯ މަޖިލިސްގައި ގައިދުރު ކުރުމުގެ ބަދަލުގައި ބޮޑިވެގެން އުޅުނު މަންޒަރުވެސް ފެނުނު !\nޖުލައި 13, 2020 14:09\nސިއްހީ މަރުކަޒުންވެސް ފަރުވާ ކުރެވޭ އާދައިގެ ރޯގާއެއް ގައި ކީއްކުރަން އަޅާ މާސްކެއް؟ އަޅެ މީނާ ހައްޔަރު ކުރަން ވެއްޖެނު.\nޖުލައި 13, 2020 14:39\nމީއި ބޮޑު ހަނގުރާމައެއް ނޫނޭ ބުނި އިއްޒަތުން ފުރިގެންވާ މެންބަރުން!!!! ނަޝީދު އެވެ. ތިިބޭފުޅާ ދައްކާ ވާހަކަ އަދުއަހާ މީހުން މިދަނީ މަދުވަމުން! ޢަމަލުން މާސްކު އަޅާފައި ދައްކާ! ދެން އެހެންމީހުން އެކަންކުރާނީ! މިކަންވެސް ކަލޭމެނެ މިހަދަނީ ބޮޑު ސިޔާސީކަމަކަށް!\nރައްޔިތުން ނިކުމެ ހަންމަތަ ކުރަންޖެހިފަ ހުރި ބޮޑު ބަލާވެރިކަމެއް މީ..މީނަ\nމިގައުމުގައަވަހަށް ކުރަންޖެހޭ ކަމަކީ ނަސީދު ގެ ބަލާއިންގައުމު ސަލާމަތްކުރުން.\nޖުލައި 13, 2020 17:04\nއިބިލީހުވެސް ތެދުބަހެއް ބުނި ވާހަކައެއް ކީން .ތެދުވާހަކަ ގޮތުން.\nޖުލައި 13, 2020 17:07\nހިތްތަކުގެ ރައީސް ވެސް ރަނގަޅު އެއްޗެއް މިފަހަރު ތިޔަ ވިދާޅުވީ. ހޭވެރިކަން ވެގެން ފަހުން ބަދަލު ނުކުރައްވާނެބާ؟މިހެން މިބުނީ ހިތްތަކުގެ ރައީސް ގެ ކަންކަން ހުންނަގޮތް މިހާރު އެނގޭތީ\nޖުލައި 13, 2020 17:30\nމާސްކު އަޅާށޭ ! ހައް ހައް. ބޭފުޅާ ނުބުންޏަސްްް އަޅާނެ!\nޖުލައި 13, 2020 17:49\nކަލޭގެ އާދޭސް ނެތިން އަހާކައް ތިޔައީ މިގައުމުގެ ހަލާކު.\nޖުލައި 13, 2020 19:10\nއަދި މާ އަވަސް ނަޝީދު ތިވާހަކަ ދައްކަން . ރާއްޖޭގެ އެންމެނަށް ކޮވިޑް ޖެހޭނެއޭ ބުނީވެސް ނަޝީދު. ޑޮކްޓަރުން ގެ އަގު ވަޒަންނުކޮށް ޑޮކްޓަރުންނާއި ޖައްސާލީވެސް ތި ނަޝީދު\nނަޝީދު ވެރިކަމުގައި ހުރިނަމަ މިގައުމުގެ ހާލަތު އެމެރިކާ އާއި ބްރެޒިލް އާއި އެއްވަރުވާނެ . ވިސްނުންހުރީ ޓްރަންޕާއި ބޮލްސަމޭރޯ ގެ ވިސްނުން.


India in kuda kudhin maruvee hus bandaa lychee kaigen | Mihaaru\nލޭގައި ހަކުރު އުފައްދަން ހުރަސް އަޅާ މާއްދާއެއް ލައިޗީގައި ހިމެނޭ ކަމަށް ދިރާސާ އިން ވަނީ ދަައްކާފައި. --ފޮޓޯ:އޭއެފްޕީ\nއިންޑިއާ އިން ކުޑަކުދިން މަރުވީ ހުސްބަނޑާ ހުރެ ލައިޗީ ކައިގެން\n02 ފެބުރުއަރީ 2017 - 10:41\nނިއު ދިއްލީ (ފެބްރުއަރީ 2) - ގޮތް ނޭނގޭ ބައްޔެއްގައި އިންޑިއާގެ އުތުރުގެ ހިސާބުތަކުން 100 އަށް ވުރެ ގިނަ ކުދިން މަރުވެފައި ވަނީ ހައިބަނޑާ ހުރެ ލައިޗީ ކައިގެން ކަމަށް އިންޑިއާ އާއި އެމެރިކާގެ ސައެންސްވެރިންގެ ހޯދުންތަކަށް ފަހު ބުނެފި އެވެ.\nބިހާރު ސަރަހައްދުން، ސިއްހަތު ރަނގަޅު ކުދިންނަށް ވެސް ކުއްލިއަކަށް ފިޓް ޖެހި ހޭނެތޭ ގޮތްވާތީ ޑޮކްޓަރުންނަށް ވެސް ވަނީ ބޮޑު ހައިރާންކަމެއް ލިބިފަ އެވެ. ފިޓްޖެހުނު ކުދިންގެ ތެރޭން ދެބައިކުޅަ އެއްބައި ކުދިން ވަނީ މަރުވެފަ އެވެ.\nއެތައް ދުވަހެއްގެ ދިރާސާ އަށް ފަހު އާއްމުކުރި ރިޕޯޓުގައިވާ ގޮތުން މަރުވި ކުދިން ވިހަވެފައި ވަނީ ލައިޗީ ކައިގެންނެވެ. މީގެ ތެރޭން ގިނަ ކުދިންނަކީ ލައިޗީ ހައްދާ ސަރަހައްދުގެ ފަގީރު ކުދިންނެވެ. ލައިޗީގައި ހިމެނޭ ހައިޕޮގްލައިސިން ޓޮކްސިންގެ ސަބަބުން ގްލުކޯޒް އުފައްދާ މިންވަރު ދަށްކޮށްދެ އެވެ. ގިނަ ކުދިން ރޭގަނޑު ނުކައި ތިބޭ އިރު އެ ކުދިންގެ ލޭގެ ހަކުރުގެ ލެވެލް ދަށްވެފައިވަނިކޮށް ލައިޗީ ކެއުމުގެ ސަބަބުން ސިކުނޑި ދުޅަވެ ހަށިގަނޑަށް ކުއްލި ބާރުތަކެއް އަރާ ފިޓް ޖެހެނީ ކަމަށް ސައިންސްވެރިން ބުނެ އެވެ.\nކެރީބިއަންގެ ކުޑަކުދިންތަކެއް ވެސް ވަނީ މިފަދަ ގޮތެއް ދިމާވެގެން މަރުވެފަ އެވެ. ކެރީބިއަންގެ ކުދިން މަރުވެފައި ވަނީ އެކި މޭވާ ކައިގެން ހަށިގަނޑުގައި ގްލުކޯޒް އުފެއްދުމަށް ހުރަސް އަޅާ ހައިޕޮގްލައިސިންގެ ސަބަބުން ސިކުނޑި ދުޅަވެގެން ކަމަށް ދިރާސާތަކުން ދައްކަ އެވެ.\nއިންޑިއާގެ މުޒައްފަރުޕޫރުގެ ހޮސްޕިޓަލަށް 2014 ވަނަ އަހަރުގެ މެއި މަހާއި ޖުލައިއާ ދެމެދު ބަލިވެގެން، ގެންދިޔަ ކުޑަ ކުދިންގެ ޓެސްޓްތައް ހެދުމުން ފެނުނީ ކެރީބިއަންގައި މަރުވި ކުދިންނަށް ޖެހުނު ބައްޔާ އިންޑިއާ ކުދިންނަށް ދިމާވި މައްސަލައާ ގުޅުމެއް ވާ ކަމަށެވެ. އެހެންވެ އިތުރު ޓެސްޓްތައް ހެދުމަށް ފަހު ޑޮކްޓަރުން ނިންމާފައި ވަނީ ލައިޗީގައި ވެސް ހައިޕޮގްލައިސިން ހިމެނޭ ކަމަށެވެ.\nމި ހޯދުމަށް ފަހު ސިއްހީ އޮފިޝަލުން ވަނީ ކުޑަ ކުދިންނަށް ރޭގަނޑު ހުސް ބަނޑާ ނުބައިތިއްބަން އެދިފަ އެވެ. އަދި ލައިޗީ ކާ މިންވަރު މަދު ކުރުމަށް ވެސް އިލްތިމާސްކުރި އެވެ. އެ ލަފާތަކަށް ފަހު ކުޑަކުދިންނަށް އެ މަައްސަލަ ދިމާވުން މިހާރު ވަނީ ދަށް ކުރެވިފަ އެވެ.\nއިތުރު ލިޔުންތައް އިންޑިއާ ކުޑަކުދިން ދެކުނު އޭޝިއާ މަރު\nދޮންނަ މެޝިނަކަށް ވެއްޓި އެއްމާބަނޑު ދެބެން މަރުވެއްޖެ


ވަޒީފާއަށް އެދޭ ފޯމް މި މި މިނިސްޓްރީގެ ރިސެޕްޝަނުންނާއި ވެބްސައިޓް www.fishagri.gov.mv ލިބެން ހުންނާނެއެވެ. އަދި މި މިނިސްޓްރީގެ ވެބްސައިޓުން މި ފޯމް ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 މާރޗް 08 ވާ އާދިއްތް ދުވަހުގެ 13:30 ގެ ކުރިން މިނިސްޓްރީ (ހ. ވެލާނާގެ7ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\nސުންގަޑި: 08 މާރިޗު 2020 1330


ދުނިޔޭގައި ހުރި އެންމެ ދުވަސްވީ އަންހެންމީހާ :: މިކަލް ނޫސް\nދުނިޔޭގައި ހުރި އެންމެ ދުވަސްވީ އަންހެންމީހާ\n19 ޑިސެމްބަރ 2016 13:44\nއުމުރުން 117 އަހަރުގެ އީމާ އަކީ މިވަގުތު ދުނިޔޭގައި ހުރި އެންމެ އުވަސްވި އަންހެނާ. ފޮޓޯ ރޮއިޓާސް\nމިހާރު ދުނިޔޭގެ އެންމެ ދުވަސްވީ އަންހެނާ، އިޓާލީގެ އީމާ މޮރާނޯގެ 117 ވަނަ އުފަން ދުވަސް ފާއިތުވި ނޮވެމްބަރު މަހު 29 ވަނަ ދުވަހު ވަނީ ފާހަނގަ ކޮށްފައެވެ. ގިނިސް ވޯލްޑް ރެކޯޑްސް ގައިވާ ގޮތުން އޭނާ އުފަންވެފައި ވަނީ 1899 ވަނަ އަހަރު ނޮވެމްބަރު މަހުގައެވެ. މިހާރު ދިނިޔޭގައި ހުރި އެންމެ ދުވަސްވީ ފިރިހެންމީހާގެ އުމުރަކީ 112 އަހަރެވެ.\nބެލެވޭ ގޮތުގައި 1800ގެ އަހަރުތަކުގައި އުފަންވި މީހުންގެ ތެރެއިން މިހާރު ދުނިޔޭގައި ހުރީ ހަމައެކަނި އޭނާއެވެ.\nރޮއިޓާސް ބުނާގޮތުން އީމާ ގެ ދިގު އުމުރުގެ ސިއްރަކީ އޭނާގެ ކެއުމެވެ. ޚާއްސަކޮށް އެކަށްޗެއް ތާއަބަދު ކެއުމުގައި ދެމިހުރުމެވެ. އީމާގެ ކެއުމަށް ބޭނުން ކުރީ ރޯ ދެބިހާއި ކެއްކި އެއްބިހެވެ. ނަމަވެސް އުމުރުން ދުވަސްވުމުން އޭނާ ވަނީ ޖުމްލަ ދެ ބިލަށް ކެއުން މަދުކޮށްފައެވެ. ތަރުކާރީ އާއި މޭވާ އޭނާގެ ކެއުމުގައި ބޭނުންކޮށްފައި ވަނީ ވަރަށް މަދުން ކަމަށް އޭނާގެ ކަންކަން ދިރާސާކުރި ޓީމުގެ އޮފިޝަލަކު ހާމަކުރިއެވެ. އޭނާގެ ދިގު އުމުގުރެ އަސްލެއް ކަމަށް ދިރާސާކުރި ޓީމުން ގަބޫލުކުރަނީ ކޮންމެ ދުވަހަކު ވެސް، ކޮންމެ ހަފުތާއަކުވެސް، ކޮންމެ މަހަކުވެސް އަދި ކޮންމެ އަހަރަކު ވެސް އެކައްޗެއް ކެއުމުގައި ދެމިހުރުމެވެ.\nއީމާގެ ހަޔާތުގައި ވަނީ3ގަރުނުގެ ތަޖުރިބާ ތަކާއި، ދުނިޔޭގެ ބޮޑު ދެ ހަނގުރާމަ (ވޯލްޑް ވަރ 1 އަދި 2)، އަދި 90 އަށް ވުރެ ގިނަ އިޓާލީގެ ސަރުކާރުތައް ތަޖުރިބާ ކޮށްފައެވެ.\nއޭނާއަކީ ކުރިން ރީތި އަޑެއް ލިބި ލަވަކިޔައި އުޅުނު މީހެކެވެ. ނަމަވެސް އޭނާގެ ހަޔާތަކީ އެހާ އުފާވެރި ހަޔާތެއް ނޫން ކަމަށް އީމާ ބުނެއެވެ. އެއީ އޭނާގެ ފުރަތަމަ ލޯބިވެރިޔާ ފުރަތަމަ ބޮޑު ހަނގުރާމައިގައި ނިޔާވުމާއި، ދެވަނައަށް ކުރި ކާވެންޏަކީ އޭނާ ބޭނުން ވެގެން ކުރި ކާވެންޏަކަށް ނުވުމެވެ. އަދި ލިބުނު ހަމައެކަނި ދަރިފުޅު އުމުރުން6އަހަރުގައި މަރުވެފައިވުމެވެ. އެނާގެ ދަރިފުޅު މަރުވުމާއެކު އޭނާވަނީ އޭނާގެ ފިރިމީހާއާއި ވަކިވެގެންފައެވެ. އުމުރުން 65 އަހަރު ވަންދެން އޭނާ ވަޒީފާ އަދާކުރިއެވެ. ނަމަވެސް މިހާރު އެކަނިވެރި ދިރިއުޅުމެއް، އިޓަލީގެ އުތުރުގެ ރަށެއްގައި އުޅެމުންދާއިރު އޭނާ ސިފަކުރަނީ މިއީ އޭނާގެ ހަޔާތުގެ އުފާވެރި ދުވަސްތައް ކަމަށެވެ. އޭނާ ދެކެނީ މިއީ ރޯ ބިހުގެ ފައިދާ ކަމަށެވެ.


"Avatar" ge fannaaunnah hithaamaveri khabareh | Mihaaru\nޖޭމްސް ކެމެރަން (ކ): އޭނާ ބުނީ އެވެޓާގެ ދެވަނަ ބައި އަންނަ އަހަރު ރިލީޒް ނުކުރާ ކަމަށް.\n"އެވެޓާ"ގެ ފޭނުންނަށް ހިތާމަވެރި ޚަބަރެއް!\n12 މާޗް 2017 - 06:10 1 comment\nޖޭމްސް ކެމެރަން 2009 ގައި ގެނެސްދިން ފިލްމް "އެވެޓާ"ގެ ދެވަނަ ބައި އަންނަ އަހަރު ފެންނާނެ ކަމަށް އިންތިޒާރު ކޮށްގެން ތިއްބައި ކެމެރަން ވަރަށް ހިތާމަވެރި ޚަބަރެއް ދީފި އެވެ.\n"އަންނަ އަހަރު ސީކްއެލް ބެލުންތެރިންނާ ހަމައަށް ނާންނާނެ،" ކެމެރަން ބުންޏެވެ.\nއެކަމަކު "އެވެޓާ"ގެ ސީކްއެލް އަންނަ އަހަރުގެ ޑިސެމްބަރު މަހުގެ 21 ގައި ރިލީޒް ކުރާނެ ކަމަށް އޭގެ ޑިސްޓްރިބިއުޝަނާ ހަވާލުވެފައިވާ ޓްވެންޓިއެތު ސެންޗަރީ ފޮކްސް އިން ވަނީ ކުރިން އިއުލާންކޮށްފަ އެވެ.\nކެމެރަން މިހާރު ބުނަނީ ފިލްމް ރިލީޒް ކުރާނެ ތާރީހެއް އަދި ނުނިންމާ ކަމަށެވެ.\n"އެބަ ޖެހޭ އަދި ތަންކޮޅެއް ދިގު އިންތިޒާއެއް އެވެޓާގެ ސީކްއެލްއަށް ކޮށްލަން،" ޓައިޓޭނިކް ވެސް ގެނެސްދިން ޑައިރެކްޓަރު، ދަ ޓޮރޮންޓޯގެ ސްޓާ އަށް ދިން އިންޓަވިއުއެއްގައި ބުންޏެވެ.\n"އެވެޓާ" ގެ ހަތަރު ފިލްމެއް ކުރިއަށް ޕްލޭންކޮށްފައި އޮތް ނަމަވެސް، "ޕެންޑޯރޯ"ގެ ދުނިޔެ އަށް އަލުން ބެލުންތެރިން ގެނެސްދޭނީ ކިހާ ތާކު ކަމެއް ކެމެރަން ނުބުނެ އެވެ. އެހެންވެ ސީކްއެލް އަށް ކުރަން ޖެހޭ އިންތިޒާރު ނިމުމަކަށް އަންނާނެ އިރެއް މިހާރު މިއޮތީ ނޭނގުމެއްގެ ތެރޭގަ އެވެ.\nކެމެރަން ދޭ ޔަގީން ކަމަކީ "އެވެޓާ"ގެ ކުރިއަށް ހުރި ފިލްމުތަކުގެ ސްކްރީންޕްލޭ ވެސް ނިމުމަކަށް އައިސްފައިވާކަމާއި ހަތަރު ފިލްމެއް ގެނެސްދޭނެ ކަމެވެ.\n"އެވެޓާ" ގެ ކެރެކްޓާއެއް: ފިލްމުގެ ހަތަރު ބައެއް ވަނީ ޕްލޭންކޮށްފައި.\n"އެހެންވީމާ މިއީ ވަރަށް ބޮޑު މަސައްކަތެއް. ފަސޭހަ މަސައްކަތެއް ނޫން. މީގައި އަދި މުހިއްމު ފިލްމް ރިލީޒް ކުރާ ތާރީހެއް ނޫން ކަންނޭނގޭ. ރަނގަޅު ޕްރޮޑަކްޝަންތަކެއް ބެލުންތެރިންނާ ހަމައަށް ގެނެސްދިނުން،" ކެމެރަން ބުންޏެވެ.\nއޭނާ އަދި ބުނީ "އެވެޓާ" އުފައްދަން ވެސް ހަތަރު އަހަރާއި ބައިގެ މުއްދަތެއް ނެގި ކަމަށާއި ކުރިއަށް ހަތަރު ފިލްމެއް ޕްލޭންކޮށްފައި އޮތުމުން ކުރަން ޖެހޭ މަސައްކަތްތައް ގިނަވެފައި، ބުރަ ވާނެ ކަމަށެވެ.\n"އަހަރެން ބޭނުން ވަނީ ކުރީގެ ފިލްމުން ބެލުންތެރިން ތަޖުރިބާ ނުކުރާ ކަހަލަ މުޅިން އާ އަދި ވަރަށް އާދަޔާހިލާފު ކަންތައްތަކެއްގެ ތެރެއަށް އެވެޓާގެ ކުރިއަށް ހުރި ފިލްމްތަކުން ބެލުންތެރިން ގެންގޮސްދޭން،" ކެމެރަން، 62، ބުންޏެވެ. "އެ މަސައްކަތްތައް ސައްވީސް ގަޑިއިރު އަހަރެމެންގެ ޓީމުން އަންނަނީ ކުރަމުން."\n"އެވެޓާ" ވަނީ ބޮކްސް އޮފީހުގައި 2.7 ބިލިއަން ޑޮލަރުގެ އާމްދަނީއެއް ހޯދައިފަ އެވެ.\n"ޕެންޑޯރާ: ދަ ވޯލްޑް އޮފް އެވެޓާ" ގެ ތީމް ޕާކް ވީޑިއޯ\n"އެވެޓާ"ގެ "ޕެންޑޯރާ" ދުނިޔެ އަސްލަކަށް ބަލައިގެން ޑިސްނީން މިހާރު ވަނީ އޯލަންޑޯގައި ތީމް ޕާކެއް ވެސް ހަދައިފަ އެވެ.\n"ޕެންޑޯރާ: ދަ ވޯލްޑް އޮފް އެވެޓާ" އަންނަ މެއި މަހުގެ ތެރޭގައި ހުޅުވާނެ އެވެ. އެ ތީމް ޕާކަށް 500 މިލިއަން ޑޮލަރު ވަނީ ހޭދަކޮށްފަ އެވެ.\nއިތުރު ލިޔުންތައް ހޮލީވުޑް އެވަޓާ ސިލްސިލާ ޖޭމްސް ކެމަރޯން